
— Probabil că tu cunoşti multă lume aici. 

— Nu prea, ca să nu mai vorbim de faptul că într-un an și 
jumătate s-au făcut cu siguranță o serie de schimbări. 

— La Beatlie's? Glumești! exclamă Wendy Fletcher 
ridicându-și gulerul paltonului pentru a se apăra de vântul 
care bătea cu putere printre clădirile spitalului „Prinţesa 
Beatrice“ din sudul Londrei. Dacă îmi aduc bine aminte, ai 
plecat la puţin timp după sosirea mea aici. 

Rosalind Marov se încruntă: 

— E într-adevăr ciudat cum se estompează amintirile 
când ești luat de vâltoarea vieţii cotidiene. 

Încercă fără spor să-și aducă aminte feţele și locurile. 

— Cu siguranţă, altfel ar fi stat lucrurile dacă mi-aș fi 
făcut studiile aici, dar n-am rămas în acest spital decât șase 
luni, pe durata stagiaturii la maternitate. 

— Oricum, cred că ai rămas cu o bună impresie despre el 
dacă ai concurat pentru postul de asistentă pentru serviciul 
de chirurgie atunci când s-a deschis secţia de ORL. 

— Da, așa este. Am fost cucerită de sensibilitatea și 
eficiența personalului. 

Rosalind zâmbi când trecu prin dreptul cămăruţei portarului. 

— Claude mai este aici? EI știa întotdeauna totul și rezerva 
lui de timbre era inepuizabilă. Puteai să contezi pe el în 
orice situaţie. 

— Da, Claude ne-a rămas fidel, dar ai grijă, dacă nu ești 
atentă, în cinci minute viaţa ta nu va mai avea nici un secret 
pentru el. Are o tehnică formidabilă să-i tragă pe oameni de 
limbă! o asigură Wendy. 

Aruncă o privire spre perdeaua lăsată. 

— Probabil că este la internări, continuă Wendy. În orice 
caz, cred că va fi furios la culme că te-a ratat! 

Cele două tinere intrară în camera infirmierelor. 

— Apropo, pavilionul pentru bărbaţi a fost terminat? Sau 
al nostru este invadat de vizitatori ilegali? se interesă 
Rosalind zâmbind. 

— La noi au acces numai studenții în medicină, stagiarii și 
şefii de clinică. Studenţii nu au dreptul să intre aici după ora 
unsprezece seara. Ca și cum nu s-ar putea întâmpla atâtea și 
înainte de asta! Poţi să te întâlnești cu o grămadă de lume, 
dar din lipsă de timp, n-am mai acceptat o invitaţie de un 
car de ani. Asta fie din cauza gărzilor, fie din cauză că după 
ziua de lucru nu-mi mai doresc decât să fac un duș și să mă 
bag în pat, după ce ajung acasă. 

Deodată, Wendy Fletcher o privi atentă pe însoţitoarea 
ei. Zvelteţea, bogatul păr blond și ochii mari, negri ai lui 
Rosalind o făcură să regrete rotunjimile care o caracterizau 
pe ea în prezent. 

— Trebuie neapărat să mă apuc din nou de tenis, până nu 
mă fac ca o balenă! 

— Bună idee! exclamă cu entuziasm Rosalind. Am jucat 
foarte des în ultimul timp și aș vrea să conitnuu. Dacă îmi 
aduc bine aminte, există niște terenuri bune aici. 

— O să se găsească și unul pentru noi. 

Deodată, se auzi o sonerie stridentă. 

— Ai fost la infirmiera şefă? o întrebă Wendy. Biroul ei se 
află în clădirea principală. Ne vedem mai târziu, tot aici. Nu 
cunosc numărul camerei tale, dar cu siguranță va fi 
menţionat pe panou. Oricum, sunt bucuroasă că te-am 
întâlnit din nou. 

Wendy Fletcher dispăru în direcţia camerei de urgență, 
pentru a ajunge la secția de pediatrie unde lucra. Rosalind 
o urmări cu privirea, apoi se simţi dintr-o dată intimidată ca 
o pacientă. 

Înăltă din umeri și dădu la o parte o șuviţă de păr blond 
care-i scăpase din elastic. Poate ar fi fost mai bine să-și 
aranjeze altfel părul pentru întâlnirea cu infirmiera şefă. Dar 
asta n-avea nici o importanţă, deoarece fusese aleasă pentru 
competențele ei. Era pe punctul de a ocupa un post de o 
mare responsabilitate, care i-ar fi oferit o oarecare libertate. 

Rosalind fu primită de infirmiera șefă a spitalului. 
Întâlnirea avu loc într-o atmosferă cordială. 

— Mi se pare că ai mai lucrat la Beatrice. Mai cunoști pe 
cineva din spital? 

Privirea lui Rosalind se opri asupra impunătorului birou 
victorian din faţa ei. Clădirea iniţială fusese construită în 
secolul unsprezece, într-o vreme când oamenii nu se 

zgârceau atunci când era vorba de calitatea materialelor. 
Încăperea era agreabilă și primitoare. O mochetă roșie și 
perdelele duble cu desen floral puneau în valoare 
mobilierul vechi. 

— Da. Pe drum m-am întâlnit cu domnişoara Fletcher de 
la pediatrie. În stagiul efectuat la maternitate, am văzut-o 
adesea când venea să-i ia pe sugarii care aveau probleme. 

— Ia să vedem, cine mai este de vârsta ta? reflectă ṣefa ei. 
Eu acord o mare importanță modului în care își petrece 
personalul timpul liber. Meseria ta este foarte grea și ţin 
neapărat să te distrezi în afara orelor de program. Sper că ai 
ceva prieteni prin zonă, pentru că știi foarte bine cât de 
izolată te poţi simţi într-un spital, zâmbi ea. 

Aruncă o privire fişei din faţa ei. Rosalind Mason, citi ea, 
şi-a făcut studiile într-un așezământ din provincie, unde nu 
erau deci nici studenţi, nici stagiari, ca într-un centru 
spitalicesc universitar cum era Beatrice. 

— Te crezi în stare să faci faţă tuturor studenţilor care se 
înghesuie în jurul unui bolnav? Te previn că uneori sunt de-a 
dreptul enervanți. 

În ochii femeii apăru o sclipire de amuzament. 

— Cât despre chirurgi, îi vei suporta destul de greu la 
începutul lunii. Fac treabă bună, dar sunt plini de toane. În 
general, nu prea tolerează greșelile datorate neatenţiei! 

— Aşa este, dar asta nu mă sperie, îi răspunse ea cu un aer 
serios. 

— În orice caz, îţi urez s-o ţii tot așa, domnișoară, o 
aprobă interlocutoarea ei care văzuse deja o mulţime de 
infirmiere frumoase sosind sigure pe ele la Beatrice și 

plecând cu inima frântă... sau radiind de fericire după ce-și 
găsiseră un soţ printre medicii sau chirurgii spitalului. 

— Înainte de a intra în hora infernală a meseriei, vrei să-ţi 
faci un aranjament anume referitor la plecări și concedii? 

„Încearcă în fel și chip să afle dacă am un prieten“, își 
spuse tânăra. 

— Deocamdată n-am luat nici o hotărâre, doamnă. 
Familia mea nu locuiește în Anglia... și nu am nici o legătură 
sentimentală. 

— Ca să-ţi spun sincer, mă uimești. Stai liniștită, n-am de 
gând să mă amestec în viaţa ta personală, dar atunci când o 
infirmieră calificată intră la Beatrice cu referinţe bune, am 
vrea s-o păstrăm. Din păcate, oftă ea, foarte adesea își încep 
activitatea cu entuziasm şi într-o bună zi, se îndrăgostesc și 
ne părăsesc pentru a se căsători! 

— Oh, vă asigur că mie nu mi se va întâmpla așa ceva. Tot 
ce-mi doresc este să-mi exercit profesiunea... liberă ca 
pasărea cerului. 

Tânăra își opri privirea asupra figurii prietenoase a 
infirmierei şefe și simţi nevoia să se confeseze. 

— Atunci când m-am angajat pentru prima oară în spital, 
am făcut o greșeală fatală, atașându-mă de un bolnav. 
Nimeni nu mă prevenise de riscurile care mă pășteau. Mila 
poate duce uneori la lucruri primejdioase. 

Zâmbetul plăcut al şefei ei o îndemnă să coninue. Cel 
puțin nu o condamna pentru ce făcuse, îşi zise Rosalind. 

— Fiind convinsă că vocaţia mea era aceea de a rămâne în 
preajma acelui bolnav, eram gata să-mi las serviciul și să-l 
urmez. De fapt, suferea de o boală incurabilă și chiar în ziua 

plecării într-o casă de odihnă, a făcut o criză îngrozitoare și 
a murit în câteva ore. Am înţeles atunci că o luasem pe un 
drum greșit. Ziua cu pricina trecuse foarte repede, căci 
trebuia să am grijă şi de alţi pacienţi. Seara, când am 
telefonat la familia lui, am fost tratată... ca o simplă 
infirmieră care fusese atât de drăguță să se intereseze de ei. 

— Au avut dreptate, spuse şefa ei. 

— Aşa este. Munca și trecerea timpului m-au ajutat să uit 
cele întâmplate. În prezent, nu mă simt în stare să mai trec 
printr-o asemenea păţanie. 

— Într-o bună zi, vei cunoaște și tu marea dragoste, 
domnişoară. Nu renunţa la o viaţă sentimentală normală 
din cauza unei iubiri nefericite! Toate trecem prin 
asemenea întâmplări mai devreme sau mai târziu. Sunt 
convinsă că există undeva un bărbat puternic care va fi 
sensibil la farmecul tău... Oh, poate că n-o să-l întâlnești 
aici, dar e posibil să-l găsești printre medicii chirurgi sau 
şefii de clinică ai spitalului, nu se știe niciodată! 

— Apropo, cine conduce secţia de ORL? 

— Cei mai buni specialiști din Anglia... dacă nu chiar din 
întreaga lume! Pionierii minunati care au ieșit la pensie în 
urmă cu câţiva ani au deschis tinerilor calea spre progres. 

— S-a vorbit mult despre această secţie renumită. 

— Într-adevăr, cercetările au descoperit metode 
revoluţionare în acest domeniu. Așa cum poate ştii, echipa 
noastră de chirurgi a pus la punct o metodă de 
microchirurgie cu ajutorul microscopului biocular. 
Rezultatele sunt uimitoare, o să vezi. Asta nu înseamnă că 
nu se fac și operaţii obișnuite, cum ar fi acelea de scoatere 
a amigdalelor sau a polipilor. 

— Toate astea mi se par foarte interesante! Când voi intra 
în sala de operații? 

— Mâine. Până atunci, te sfătuiesc să iei legătura cu 
colegele tale. Blocul operator este închis astăzi și ele vor 
veni cu tine să vizitezi noul loc de muncă. După aceea, nu 
uita să te relaxezi, îi aminti ea ridicându-se de pe scaun, în 
semn că întrevederea luase sfârșit. 

— Mă duc să-mi îmbrac uniforma și apoi voi ajunge în 
secţia mea. 

— Oh, încă ceva. Din când în când, apar diverse 
neînțelegeri între medici și infirmiere. Unii își practică 
meseria și în afara orelor de program și se servesc fără nici 
o jenă din materialele şi medicamentele spitalului. Evident, 
acest lucru este interzis. 

— Chiar atunci când este vorba despre un șef? 

— Mai ales în acest caz! se indignă însoţitoarea ei. Ei 
cunosc regulile, la fel ca și ceilalţi. E bine să anunti persoana 
responsabilă cu materialele sanitare dacă observi ceva de 
genul acesta. 

Începu să râdă cu poftă. 

— Nu te speria! Toţi încearcă măcar o dată, dar renunță 
repede datorită vigilenţei personalului. Evident, există 
întotdeauna și recidiviști. În secţia ta medicii sunt în afară 
de orice suspiciune, dar nu se ştie niciodată! Fii foarte 
atentă, pentru că echipamentul sofisticat cu care lucrează 
este foarte scump! 

Rosalind porni încet pe aleea care ducea spre camera 
infirmierelor. În parcare, situată în apropierea intrării 
urgențelor, stăteau aliniate mașinile medicilor, ale 

vizitatorilor și inevitabila colecţie de modele de epocă pe 
care le etalau adesea unii medici sau șefi de clinică. Îi atrase 
atenţia o limuzină neagră parcată în pavilionul spitalului 
privat. 

Din astfel de mașini coborau în fiecare zi o mulţime de 
oameni în faţă la Beatlie's. În aceeași clipă, o cabrioletă 
lungă și strălucitoare se apropie și se opri în spatele 
acesteia. Din ea ieși un bărbat înalt, îmbrăcat într-un costum 
gri închis cu o croială perfectă și cu o cravată de culoare gri- 
perlă. Rosalind observă imediat aspectul atletic al 
necunoscutului și forţa lui controlată atunci când luă din 
portbagaj servieta din piele neagră. Ca hipnotizată, ea pornise 
spre gărduțul din beton care separa cele două parcări. 
Individul aruncă o privire la ceasul lui din aur, apoi se uită 
la cerul acoperit de nori groși şi își luă umbrela din mașină. 

Nu trebuia cu nici un chip ca vreo boare de vânt să 
deranjeze ţinuta domnului, își spune tânăra în sinea ei. 
Totuși, privind acea adevărată poză dintr-o revistă de modă, 
amuzamentului amestecat cu nervozitate al Rosalindei i se 
adăugă și un dram de admiraţie. Palele ușoare de vânt îi 
răvăşeau șuviţele negre ale părului şi-i descopereau 
tâmplele ușor încărunţite. Sprâncenele negre și dese 
ascundeau niște ochi de un albastru desăvârșit. Bărbia lui 
pătrățoasă lăsa o impresie de forță, virilitate și... duritate. 

Deodată, simțindu-se privit, necunoscutul întoarse faţa 
spre Rosalind și privirile li se întâlniră. Luată prin 
surprindere, fu nevoită să se sprijine de gardul dintre cele 
două parcări. Se simţea extrem de slăbită, ca și cum ar fi 
suferit un șoc puternic. Părea că tăcerea care-i înconjura era 


SIMBOLUL DRAGOSTEI 13 


purtătorul unui anumit mesaj... un avertisment și 
promisiunea că se vor revedea în altă parte și în alte 
împrejurări. 

Individul o văzu că zâmbește. Conștientă fiind de 
examenul la care era supusă, tânăra infirmieră se înroși la 
față. De ce o zâmbi necunoscuta aceea la mine? probabil se 
întrebase el. 

Se întâmplase fără voia ei, își explică ea, jenată de faptul 
că o observase. Atunci, lăsă capul în jos şi părul bogat îi căzu 
peste obrajii în flăcări. Se răsuci pe călcâie și se îndreptă 
spre camera infirmierelor fără să se mai uite înapoi. 

Bărbatul o urmări cu privirea pe fata cu siluetă zveltă, 
îmbrăcată într-un taior de culoare vişinie, cu mersul legănat 
din cauza pantofilor cu toc înalt, apoi trânti portiera mașinii 
și porni în direcția pavilionului clinicii. 


RR 


Noua infirmieră își puse uniforma verde, închis specifică 
personalului de la chirurgie. După ce îşi strânse părul la 
baza cefei, își aranjă cu ușurință boneta pe cap. Nu mai 
semăna aproape deloc cu tânăra elegantă căreia îi plăceau 
pantofii cu tocul înalt, hainele în culori vii și al cărei păr 
auriu cădea în mod natural pe umeri. Catarama de la curea 
strălucea. Era un cadou de la mătușa ei, la care ţinea foarte mult. 

După o ușoară ezitare, deschise o cutiuţă de unde scoase 
un lanţ din argint împodobit cu un pandantiv pe care era 
gravat semnul Yin și Yang, care simboliza bărbatul şi femeia. 

„Ce ciudat că m-am gândit la el!“ își spuse ea în timp ce 
şi-l punea la gât. De fapt, acel talisman nu o părăsise nici la 
liceu și nici la spital, așadar trebuia să-l poarte cu ocazia 
primei zile de muncă la Beatrice. 

Zgomotul de pași răsună în holul uriaş al spitalului, deși 
era ora prânzului, când valul de vizitatori de obicei se mai 
răreşte. În schimb, din blocul operator ORL sunetele 
răzbăteau mai atenuate. În sala de operatii, domnișoara 
Stephen se uita la ceas. 

— Acum pot să mă duc la masă? întrebă pansatoarea. 

— Fireşte, îi răspunse Rosalind. 

— Sper că nu lucrezi după-amiaza asta. 

— Oficial, încep de mâine. Dacă vrei să mănânci în tura a 
doua, pot să mă duc eu prima. În felul acesta, îi voi da 
cheile domnişoarei Bridges când se va întoarce. 

Domnișoara Stephen îi zâmbi. 

— Eşti foarte amabilă. Îţi accept propunerea, pentru că 
am de făcut niște cumpărături în West End... dacă într- 
adevăr ai chef să te oprești acum. 

— O pauză îmi va prinde bine. Datorită ţie, practic am 
terminat de făcut turul recepției! 

Tânăra nu-și exprimă teama pe care o simţea la gândul că 
va intra singură în cantina spitalului și va vedea zeci de 
priviri întorcându-se spre ea. Dar n-avea de ales, așa că se 
îndreptă cu un mers hotărât spre lift. 

Acesta se afla la patru. Apăsă pe buton, dar ledul indică 
faptul că se oprise la un etaj inferior. Când apăsă din nou 
pe buton, liftul cobori la parter. Auzi ușile închizându-se cu 
un sunet sec și de data asta văzu că acesta se îndreaptă spre 
subsol. Rosalind oftă. Ar fi ajuns mai repede pe scări, își 
spuse ea. Trecând prin dreptul grilajului cabinei, recunoscu 
silueta masivă care parcă ocupa tot spitalul din interiorul 
acesteia. Convinsă că el n-o văzuse, Rosalind își văzu de 
drum. Cufundat în gânduri, acesta părea să n-o fi observat-o 
pe infirmiera care se năpustea pe trepte în jos. 

Uşor tulburată, Rosalind se îndreptă spre cantină. În 
aceeaşi clipă, o văzu pe Wendy Fletcher. 

— Bună! Ce te grăbești așa? Mănânci în prima tură? Ce 
noroc că ne-am întâlnit într-un asemenea moment! Nu e 
deloc plăcut să dai piept singură cu atâtea feţe noi. 

În timp ce-și alegeau felurile de mâncare, fetele 
pălăvrăgiră vesele. Rosalind se străduia să nu se mai 
gândească la bărbatul distins cu ochii de un albastru 
nemaiintâlnit de ea până atunci. 

— Îţi mulțumesc, Wendy. Mărturisesc că mă bucur grozav 
că ești cu mine, pentru că mă simţeam într-adevăr 
intimidată. 

— Hai să mergem acolo! 

Wendy Fletcher arătă spre două colege care se așezaseră 
deja la o masă și în câteva minute se trezi conectată total la 
viața spitalului Beatrice. 

— Credeam că Anna va lua masa cu noi astăzi. Așa face de 
obicei când soţul ei este ocupat la blocul operator. După 
aceea, pleacă împreună acasă. 

— Se spune că nu e prea recomandabil ca cei doi soţi să 
lucreze în același loc, spuse Rosalind. 

— Nu şi atunci când fiecare din ei lucrează în altă secţie. 
Anna era la început la ginecologie. După ce s-a măritat, 
Slade a fost numit chirurg obstetrician și Anna a trecut la 
ortopedie. 

Rosalind se încruntă. 

— Din câte îmi amintesc, șeful de la obstetrică nu era 
prea simpatic. M-am întâlnit o dată sau de două ori cu el în 
timpul stagiaturii, dar nu știam că s-a însurat cu vreo 
tânără... 

Colegele ei izbucniră în râs. 

— Oh! Pe vremea aceea era vorba cu siguranță despre 
şeful lui Slade Forsythe, dar după aceea el a plecat din secţie 
la un spital privat și Slade i-a luat locul. Mai vine uneori pe 
aici să acorde consultaţii în cazuri foarte grave. Ca 
diagnostician, este neîntrecut! De altfel, după ce-l cunoști 
mai bine, ţi se pare mult mai puţin antipatic decât pare, 
spuse una din cele două infirmiere. 

— Mai operează și acum aici? 

— Şi-a păstrat consultaţiile private la spital și colaborează 
cu câţiva chirurgi. De fapt, îl vedem foarte rar. Acum, Slade 
supervizează toată activitatea secţiei. 

— Ce bine trebuie să te simţi atunci când faci parte dintr-o 
echipă condusă de un om ca doctorul Forsythe, constată 
Rosalind cu entuziasm. Apropo, infirmiera șefă nu mi-a spus 
cine e șeful secţiei de chirurgie ORL. Presupun că este 
doctorul Collins. 

— Da' de unde! Chiar nu ştii? 

— Ce să ştiu? se miră Rosalind. 

— Doctorul Collins a plecat de multă vreme și cel care 
i-a luat locul nu prea seamănă cu cel dinainte, spuse Wendy 
amuzată. Va trebui să fii foarte puternică pentru a-i putea 
rezista. 

— Serios? 

Wendy încetă să mai râdă. 

— Bineînţeles. E un chirurg excelent, cel mai bun dintre 
toţi, după părerea mea. În plus, este și un bărbat foarte 
seducător. Slade Forsythe avea mare succes în rândurile 
personalului feminin... dar nici nu se compară cu cel pe 
care-l are doctorul Bradford. În sfârșit, așteaptă să-l cunoşti 
și îţi vei putea face singură o impresie. 

— Eficienţa lui este pe măsura frumuseţii? întrebă 
Rosalind zâmbind. 

— Da, dar din păcate pune meseria înaintea oricăror altor 
probleme. Mă rog, s-ar părea că e o plăcere să lucrezi în 
echipa lui, aprobă Wendy. 

— Atunci, ce anume îi reproșaţi? insistă tânăra. 

— Nu-și găseşte nici măcar o secundă liberă pentru vreo 
femeie... cu excepţia situaţiei în care aceasta poartă 
uniforma verde și-i execută comenzile cu promptitudine. 

— Să fim serioase, Wendy, mi se pare că exagerezi puţin, 
o puse la punct una din colege. Este totuși un om corect, 
chiar dacă uneori i se întâmplă să se înfurie sau să devină 
nerăbdător faţă de tinerele infirmiere care îl idolatizează și 
scapă din mână instrumentele chirurgicale atunci când se 
apropie de el. 

— Fi bine, dar, Dumnezeule, ce poate să-mi facă? Să mă 
mănânce de vie la micul dejun numai pentru că sunt nouă 
în secţie? 

Wendy izbucni în râs. 

— Din nefericire, nu-l vei vedea niciodată la micul dejun. 
Îl pasionează chirurgia și femeile nu-l interesează deloc, 
după câte se pare. 

— Nu cumva este...Cele trei infirmiere izbucniră în râs. 

— Nu, absolut deloc, spuse Wendy. Peregrine Bradford 
este... este foarte viril. Mărturisesc că pe mine pur și simplu 
mă fascinează, deși primesc o mulțime de propuneri de la 
alți bărbaţi. 

După ce termină de mâncat, Rosalind se duse în camera 
ei să se pieptene puţin înainte de a reveni în sala de 
operaţii. Ușile liftului se deschiseră la etajul dorit, unde 
atmosfera era extrem de liniștită. 

Tânăra intră în sala instrumentelor chirurgicale. Credea 
CĂ o va găsi aici pe infirmiera de gardă, însă descoperi una 
dintre vitrine întredeschisă. Pe masa cu rotile se aflau câteva 
cutii. Rosalind deveni atentă. 

— Domnișoară Stephen? strigă ea intrând în sală. 

Domnișoara Stephen vorbea cu ajutoarea de infirmieră. 
Ea zâmbi atunci când o văzu pe Rosalind. 

— E programată vreo operaţie în după-amiaza asta? 
întrebă ea mirată. 

— Nu, domnişoară. Doar îi dădeam colegei mele lista cu 
materialul necesar pentru o fenestraţie. 

— Ah! Instrumentele astea sunt o minunăţie... Apropo, 
unde este microscopul chirurgical? 

— Sunt două. Unul este aici, iar celălalt în dulapul din 
stânga. 

Apoi, domnişoara Stephen se uită la ceas şi ceru voie să 
plece. 

— Desigur, răspunse Rosalind. Îţi urez o după-amiază 
plăcută. Dacă am vreo problemă, mă descurc eu. Ne vedem 
mâine dimineaţă. 

Tânăra reveni în sala instrumentelor și făcu inventarul 
meticulos al penselor minuscule aşezate în cutiuţe din inox. 
Erau într-adevăr nişte materiale de mare precizie pentru 
niște chirurgi experimentați, constată Rosalind. 

Ajutoarea de infirmieră o urmase cu o servietă din piele 
neagră ca cele folosite de obicei de către medici, pe care o 
deschise și începu să pună înăuntru cutiuţele, verificând cu 
atenţie după listă. 

Mirată, Rosalind pândea mișcările colegei sale. De fapt, 
ea începea serviciul abia mâine. Pentru o primă luare de 
contact, ar fi fost preferabil să nu pună întrebări, ci doar să 
observe, îşi spuse ea. 

Când termină, infirmiera oftă. 

— Sper că n-am uitat nimic... oricum, el a luat deja 
microscopul. 

Apoi ajutoarea ridică ochii spre Rosalind bucuroasă în 
sinea ei că se eliberase de o corvoadă care-i revenea de 
acum încolo nou-venitei. 

— Cine a împrumutat microscopul? nu se putu abtine să 
întrebe Rosalind. Nu e interzis de regulament, dacă nu are 
aprobarea consiliului de administraţie al spitalului? 

Răspunsul fetei fu plin de furie și de indignare. 

— Doctorul Bradford, domnişoară. De fiecare dată când 
operează într-o altă secţie de ORL mai puţin utilată decât a 
noastră, ia materiale de aici. 

— Dar e absurd! De ce nu-l transferă pe bolnav la 
Beatrice, în loc să scoată din spital instrumentele? 

— Şi pentru pediatrie? Are mereu nevoie de ele. Oricum, 
mi-a ordonat să pregătesc eu totul. Dintr-o clipă în alta 
trebuie să sosească pentru a-și lua servieta. 

Tânăra o privi cu lacrimi în ochi pe Rosalind în timp ce 
aceasta scotea cutiuţele una câte una și le punea înapoi pe 
măsuţa cu rotile. 

— Te previn că doctorul va fi furios. Te rog, domnişoară, 
n-ar fi mai bine să... 

— Uite ce este, eu răspund de ce se petrece în această 
secţie. Infirmiera șefă mi-a recomandat cu strășnicie să nu 
las să iasă nimic din spital, fără aprobare scrisă și ștampilată. 

Rosalind goli complet servieta. 

— Domnişoară, o rugă infirmiera, disperată. O să turbeze 
de furie dacă instrumentele nu vor fi gata la timp! 

— Linișteşte-te, îmi asum eu întreaga răspundere. 

Ce fel de om o fi acela care o poate aduce în starea aceea 
pe o infirmieră în lipsa lui? se întrebă Rosalind Și în 
definitiv, cine ar fi îndreptăţit să se înfurie în acest caz? Cine 
împrumuta în mod ilegal materiale din spital? 

— Oh, domnule doctor, vă rog, vă rog să-i spuneţi! 

Rosalind auzi că fata se adresează unui bărbat care-i și 
răspunse: 

— Este cumva domnul Bradford? se interesă ea stând cu 
ochii în patru. 

În cadrul ușii se profilă o siluetă. Tânăra se simţi ușurată 
când în văzu pe noul-sosit. Colegele ei îi jucaseră o festă la 
cantină. De fapt, acel faimos doctor Bradford n-avea nimic 
dintr-un donjuan. De înălțime medie, în vârstă de vreo 
patruzeci de ani și cu părul cărunt, individul avea un aer 
mai degrabă prietenos și relaxat. Persoana din fața ei nu 
semăna deloc cu descrierea pe care i-o făcuseră ele în după- 
amiaza aceea. Un singur lucru era sigur: Rosalind nu era 
deloc impresionată de acel tip. 

— Ce faci? o întrebă el cu calm. 

— Pun fiecare cutie la locul ei. Infirmiera şefă a fost foarte 
categorică în dimineaţa asta referitor la acest aspect: nimic 
nu trebuie să părăsească spitalul fără aprobare! 

Deodată, tânăra se înfioră. Bărbatul nu spunea nimic. 
Oare tăcerea aceea însemna că-și recunoaște greșeala? Îşi va 
cere eventual și scuze? 

— Unde duceţi materialele astea? De ce nu operaţi aici? 
Așa ar fi toată lumea mulțumită, nu credeţi? spuse ea cu o 
voce aspră. 

— Nu mă privi aşa, domnişoară. Dă-mi voie să mă prezint. 

Zâmbi și clipi des din ochi, vizibil amuzat. 

— Tony Murray, chirurg ORL, din echipa doctorului 
Bradford. Am adus programul operaţiilor de mâine. Eu am 
de scos niște amigdalite și niște polipi... 

Privirea chirurgului se opri deodată asupra căruciorului 
pentru materiale. 

— Permite-mi să-ţi dau un sfat, domnişoară. Pune înapoi 
toate obiectele acelea în servietă. El trebuie să sosească 
dintr-o clipă în alta. Nu mai face atâta tapaj pe chestia asta! 

Clătină din cap, îi întoarse spatele și se îndreptă spre 
ieşire. Deodată, se întoarse spre ea și arboră un zâmbet larg. 

— Mi-ar plăcea să mai stau, dar dacă văd sânge, mi se face 
rău! 

Atunci, în mintea lui Rosalind se strecură un grăunte de 
îndoială. Dar dacă doctorul Bradford avea într-adevăr 
aprobare din partea spitalului? 

— Domnișoară, o întrebă pe colega sa, știi cumva dacă 
şeful poate să dispună cum vrea de materialele din secţie? 

Aceasta păru surprinsă. 

— N-are nevoie de aprobare... doar el este șeful, nu? 

Pe culoar se auzi un zgomot de pași. Persoana care sosea 
era evident grăbită. Ajutoarea dispăru în mod discret, 
lăsând-o pe Rosalind singură în faţa servietei goale. 

Când intră în sală, bărbatul aprinse neonul central, 
umplând încăperea de lumină. 

— Materialele mele sunt pregătite, domnişoară? 

Vorbise pe un ton aspru, dar cu o voce plăcută, deși un 
pic cam autoritară. Rosalind simţi imediat că avea de-a face 
cu un medic obişnuit să dea ordine care trebuie executate 
pe loc. Când o văzu pe tânăra îmbrăcată în verde, se opri. 

— Bănuiesc că ești noua responsabilă a secţiei. Nu te 
aşteptam decât mâine dimineaţă. 

— Oficial, încep de mâine... dar am venit de azi ca să mă 
informez. 

În lumina artificială, ochii chirurgului păreau cenușii și 
figura era extrem de serioasă. Era evident că era un om care 
n-avea timp de pierdut și îşi ascundea cu greutate 
nerăbdarea. 

— Unde este infirmiera? Ar fi trebuit să pregătească totul 
de multă vreme. Doar am anuntat-o că timpul meu e extrem 
de preţios! E deja ora două. Am o operaţie peste o oră și 
materialul trebuie sterilizat! 

Trecu prin fata lui Rosalind și o strigă pe ajutoarea care 
stătea tăcută în sala de sterilizare. 

— Domnule doctor Bradford... 

Rostea cu greu cuvintele din cauza emoţiei. Doctorul 
Bradford nu era altul decât bărbatul în costum gri... 
bărbatul care o măsurase din priviri în parcare și care părea 
că nu-și amintește de fata cu părul de aur. 

— Domnule doctor Bradford, rosti ea. 

Doctorul se întoarse spre ea. 

— Eu am golit servieta. Am primit ordin să nu las nimic să 
iasă din secţie fără aprobare. 

De ce nu avea loc un cutremur exact în acel moment? De 
ce nu se prăvălea un fulger asupra acelui individ care era 
gata s-o strângă de gât? 

— Asta-i bună, chiar nu-ţi dai seama că o să întârzii? Mă 
aşteaptă un pacient și sala de operaţii a fost rezervată... 
special pentru asta! 

Ochii îi străluceau de furie. 

— Stau și mă întreb cine naiba ţi-a vârât în cap asemenea 
tâmpenii domnişoară, urlă el. 

Ultimul cuvânt i se păru tinerei că suna ca o insultă. 
N-avea de gând să se lase luată drept o Neica Nimeni! 

— Imaginează-ţi, domnişoară, că acest material îmi 
aparţine, ca și microscopul chirurgical. Le-am cumpărat cu 
banii mei pentru că cele ale spitalului nu erau îndeajuns de 

perfecţionate pentru genul de operaţii pe care le fac eu. În 
consecinţă, dispun de ele cum vreau, înţelegi? 

Roșie la faţă de rușine, Rosalind lăsă ochii în jos. 

— Mă gândeam că... 

— Uite ce este, domnişoară, dacă va trebui să lucrăm 
împreună, şi se pare că așa stau lucrurile, străduiește-te să 
gândești cât mai puţin posibil și să faci ceea ce îţi spun eu. 
Fără exces de zel, însă! 

Supărată, tânăra se mai calmă. 

— Fac ceea ce mi se spune, îl corectă ea. 

Chirurgul își umplu servieta cu cutiuţe și trânti capacul, 
apoi o privi pe noua supraveghetoare a secţiei. 

— Şi acum, domnişoară, se adresă el ajutoarei, dă-mi 
pansamentele. 

Tânăra se apropie şi-i dădu două cutii mari din inox. 
Atunci, Rosalind rupse tăcerea glacială. 

— Şi pansamentele sunt ale dumneavoastră? se interesă 
ea, triumfătoare la gândul că-l prinsese cu mâţa-n sac. 
Bănuiesc că nu este totul al dumneavoastră. 

Chipul bărbatului se întunecă. 

— Am nevoie de ele pentru operaţie. 

Tânăra îşi recăpătase total încrederea în ea. 

— Şi le folosiţi pe cele ale spitalului? 

El şovăi. O sclipire de admiraţie apăru în ochii lui 
albaștri. 

— Aşa cum preţioasele mele instrumente sunt folosite la 
salvarea pacienţilor spitalului Beatrice... am și eu dreptul, în 
schimb, să iau niște pansamente sterile. Întreab-o pe 
infirmiera şefă... Ei i se pare procedeul absolut normal! 

Apoi își luă servieta şi-i făcu semn ajutoarei de infirmieră 
să-l urmeze. Deodată se opri și o privi pe Rosalind ca și cum 
o vedea pentru prima oară. 

— Dar noi ne-am mai întâlnit o dată, nu-i așa? 

— Nu. 

— Mi s-a părut, totuși... în sfârșit, poate că-ţi vei aminti 
într-o bună zi! 

Îi zâmbi ca o panteră gata să sară asupra prăzii. 

— De altfel întâlnirea aceea mi-a produs o impresie 
ciudată... în cazul în care a avut loc. 

— Oh, sunt sigură că n-aș fi uitat... o persoană atât de 
amabilă ca dumneavoastră, îndrăzni să-i răspundă Rosalind 
cu o voce slabă. 

Tânăra se gândi atunci la pandantivul pe care îl purta la 
gât. Chirurgul plecă. Auzi ușile liftului închizându-se încet. 

Rosalind dădu din umeri și se așeză într-un fotoliu. Tristă 
și lipsită de puteri, îi păru rău nu că făcuse o greșeală, ci 
pentru că acel bărbat arogant o impresionase atât de mult, 
fără să simtă pentru el nici un pic de interes sau simpatie. 


Capitolul 2 


Rosalind Mason aruncă o privire vitrinei din sticlă. 
Instrumentele de precizie nu erau nici acum acolo. 
Deodată, inima începu să-i bată puternic. Dar dacă doctorul 
Bradford se va hotări să le aducă înapoi în dimineaţa aceea, 
într-un moment de maximă activitate, pentru a o umili în 
fața personalului? Gândul acesta o făcu să se înfioare. 
Rosalind se concentră asupra programării operaţiilor pe 
care o avea în mână, pentru a-și scoate ideea aceea din cap. 

— Nu e deloc rău pentru prima zi de lucru! zâmbi Tony 
Murray, punându-și masca din pânză care-i permitea să 
respire și să vorbească fără să vină în contact cu microbii. 

Apoi își îndesă boneta pe cap. 

— Sunt foarte bucuros că numărul unu a aprobat 
semnarea unui acord de intervenţie chirurgicală. Ar fi 
trebuit să fie operat de multă vreme, dar până acum m-am 
lovit de refuzul lui. În cele din urmă, timpul a triumfat. În 
iarna asta vântul a suflat atât de puternic, încât abia de 
putea să deschidă gura! 

— Un polip nazal și cinci amigdale. 

Își recăpătase calmul. Bucuroasă că va lucra cu un om 
atât de liniștit și simpatic, se bucură din plin de prima 
dimineaţă petrecută în blocul operator. 

— Pe tânărul acela de douăzeci și doi de ani îl va durea în 
gât atunci când se va trezi. Mă rog, nu atât de rău ca înainte, 
din cauza anginelor repetate vreme de doi ani... l-am 
promis că după operaţie nu va mai suferi... cel puţin așa 
sper! comentă chirurgul. 

Se uită la programul fixat pe perete. 

— Ah, următoarea pacientă cu amigdalită are hemofilie. 
Coagulantul este pregătit? 

Privi de jur-împrejurul sălii care strălucea de curățenie: 
cărucioarele acoperite cu cearșafuri sterile, rândurile de 
lingurite chirurcigale perfect aliniate pe etajera luminată, în 
apropierea taburetului pe care va sta anestezistul pe toată 
durata operaţiei. De pe acest loc, acesta putea să 
supravegheze respiraţia pacientului şi eventual să-i 
administreze hemostatice. 

Rosalind ştia din experienţă cât de bine era ca totul să se 
găsească la îndemână. Când își aminti de niște infirmiere de 
chirurgie care se dezinfectau pe dibuite, pentru că un medic 
ceva mai sensibil nu orientase lumina în direcţia corectă, îi 
veni să zâmbească. 

În schimb, acest bloc operator era ultramodern. Bateria 
centrală de becuri lumina în mod uniform masa de 
operaţie. Puteau să folosească pentru anumite cazuri și 
niște spoturi laterale. Masa de cel mai recent tip se regla fără 

zgomot și mai ales în perfectă securitate. Blocul operator nu 
avea ferestre, cu excepţia încăperii din capătul coridorului, 
unde se adunau cearșafurile murdare. În biroul 
supraveghetoarei se afla o canapea pe care infirmierele se 
puteau odihni sau lua o pauză atunci când nu aveau timp să 
meargă la masă. 

— Totul este pregătit. Am și factorul opt în rezervă, 
anunţă Rosalind. 

— Perfect. N-am avut niciodată necazuri de genul ăsta, 
dar trebuie să fim atenţi și să avem totul sub control. 

— Nu avem decât un flacon de 500 de unităţi. Dacă sun 
să mi-l aducă acum, s-ar putea să se altereze, nu-i aşa? 

— Da, şi mai este și foarte scump. Deci, în cazul în care 
vom avea nevoie de el în cursul operaţiei, va trebui să 
contactăm neîntârziat laboratorul. 

— Soseşte primul pacient, spuse ea. 

Apoi se duse să se schimbe. „Sunt de nerecunoscut“, își 
spuse ea când se văzu cu părul acoperit, faţa pe jumătate 
invizibilă şi picioarele încălțate în niște cizme de cauciuc 
alb. Le cumpărase de la Londra, dintr-un magazin de pe 
Oxford Street specializat în furnituri medicale. Cunoscând 
supliciul de a sta ore în şir în picioare, voise să rezolve 
imediat problema prin cumpărarea acestora, chiar de la 
începutul activităţii ei de asistentă. În plus, în domeniul 
ORL, podeaua era spălată foarte des și de aceea era 
preferabil să poarte încălțăminte impermeabilă. 

Primul căruţ intră în sala de anestezie și curând se auzi 
răsuflarea regulată a pacientului. 

— Este pregătit, anunţă anestezistul. 

Fiecare și-a ocupat locul său pentru începerea 
intervenției. Noua supraveghetoare îi văzu pe colegii ei din 
câmpul operator steril așezându-l pe pacient în poziţia 
corectă, cu capul uşor ridicat. 

— Domnul Bill Grady, spuse clar și apăsat Rosalind 
parcurgând încă o dată fișa pacientului respectiv. 

— Am verificat, spuse anestezistul. 

Tânăra observă o pereche de ochelari de culoarea alunei 
care o priveau insistent. Masca îi alunecase de pe faţă și 
nu-i mai acoperea decât gura. 

— Sunt sigură că ai făcut-o, spuse ea zâmbind. 

— Mă întreb ce s-o ascunde în spatele bucății ăsteia de 
pânză... 

Măsurând-o din cap până-n picioare, privirea 
anestezistului se opri în cele din urmă pe cizmele tinerei. 

— În orice caz, partea de jos n-arată rău deloc. Să nu-mi 
spui că ai fost încălțată de spitalul Beatrice! 

— Nu. Sunt ale mele. Îmi place să mă simt în largul meu 
la locul de muncă. 

După ce aruncă o privire materialelor pentru anestezie, 
tânăra se răsuci și verifică dacă infirmiera care participa la 
prima operaţie era îmbrăcată corect și dacă nu lipsește 
nimic de pe măsuța cu rotile. Simţind că ochii 
anestezistului îi urmăresc fiecare mișcare. Rosalind se simţi 
ușor tulburată. Tipul acela îşi dădea aere de seducător, îşi 
spuse ea, și în plus, vorbele lui dovedesc că avea o părere 
foarte bună despre el însuși. Era convinsă că se credea 
irezistibil! 

După ce fură aranjate cearșafurile sterile, nu mai 
rămăseseră la vedere decât nasul şi gura pacientului. Restul 
era bine protejat de un prosop înfăşurat ca un turban și 
fixat cu opt clame mici din inox. 

Operația se desfășură fără probleme. Fosa nazală a fost 
eliberată de polipi, ceea ce îl făcu să respire mai ușor. 

— Dacă tot sunt aici, îi voi curăța și sinusurile, spuse 
chirurgul. 

Îmbrăcat cu bluza albă de asistent, un student făcu un 
pas înapoi, vizibil deranjat de propunere. 

— Este prima ta rezecţie? îi șopti Rosalind. 

Studentul la medicină înghiţi în sec și dădu din cap 
afirmativ. 

— Nu te speria, toată lumea reacționează așa prima dată. 
Du-te și fă un tur prin biroul meu și după aceea întoarce-te 
pentru a doua intervenție. 

Tânărul plecă şi Alan King, anestezistul, începu să râdă. 

— O să fie mai bine acolo decât pe podea, în sala de 
operaţii, spuse Rosalind repede. 

— Aşa este... nu observasem. Ai făcut bine că i-ai spus să 
iasă afară, domnişoară, o aprobă doctorul Murray pentru a 
mai micșora tensiunea dintre colaboratorii lui. Asta îmi 
amintește de prima mea mastoidită. Nu suportam trosnetul 
osului în timpul răzuirii. 

— Şi totuși aţi continuat pe acelaşi drum, se miră Rosalind. 

— Oh, să spunem mai degrabă că... ramura asta a 
chirurgiei mi s-a părut mai ușoară. 

— Glumiti. Dimpotrivă, eu cred că este un domeniu care 
cere multă răbdare şi îndemânare. 

De ce oare se subestima omul acela? Îi făcuse o bună 
impresie în calitate de chirurg, își spuse Rosalind 
nedumerită. Dar de fapt ce făcea? Nu cumva confratele lui 
cu cravată de mătase îl lăsa pe el cu toată munca pe cap 
pentru a-şi vedea în linște de operaţiile lui efectuate în 
spitalele particulare? 

În timp ce lua al doilea căruţ, tânăra aruncă o privire 
spre vitrină. După câte se părea, încă nu venise. Probabil că 
la ora aceea își lua micul dejun în liniște, sau se urca în 
limuzina lui somptuoasă, sau îşi citea corespondenţa... De 
fapt de ce să vină devreme dacă nu opera în dimineața 
aceea? Și în defintiv, de ce avea o părere atât de proastă 
despre acest individ pe care îl văzuse doar de două ori, e 
adevărat în niște împrejurări destul de neplăcute. 

Podeaua curățată strălucea atunci când fu adus al doilea 
pacient în sala de operaţii. Era de scos un polip banal și 
Tony Murray refuză să fie ajutat 

— Pot să mă descurc și singur, cu condiția să mi se dea o 
mână de ajutor la sfârșit. Nu mai trebuie dezinfectat pentru 
următorul. 

Pacientului i se făcuse numai anestezie locală. Operația 
dură foarte puţin. Tânăra râse ușor şi mâna îi tremură puţin 
atunci când înnodă nojiţele unei perniţe minuscule așezată 
sub nasul bolnavului. 

— N-ai decât să râzi, domnişoară, spuse Tony Murray, dar 
în felul acesta pacientul nu va mai fi nevoit să-și șteargă tot 
timpul nasul cu o batistă care va avea în permanență o 
culoare dubioasă. 

Atunci când îl transferară de pe masă pe cărucior, 
operatul schiță un zâmbet. 

— Să sperăm că de-acum încolo aţi scăpat de tot de el, 
spuse chirurgul. Aţi simțit ceva? 

Bărbatul se sili să răspundă, dar nu se auzi decât un 
mormăit. 

— Efectul anesteziei se va risipi în curând şi vă veţi putea 
întoarce acasă, îl asigură medicul. 

Dimineaţa trecu foarte repede, într-o atmosferă relaxată. 
Ultimul operat, un copil, a fost trimis la pediatrie. 
Programul se terminase. 

— N-am avut nevoie de anticoagulant astăzi, remarcă 
Rosalind. 

— Fetiţa a sângerat puţin. Vreau să mă duc s-o văd înainte 
de a pleca, spuse doctorul Murray cu un aer îngrijorat. 

— Şefule, eu plec, cât vă beti dumneavoastră cafeaua, zise 
studentul care se simţise rău de dimineaţă. 

— O.K.! Pe curând. 

Apoi se adresă infirmierelor. 

— Care este momentul care cere cea mai mare atenţie? 

Fetele se adunară în jurul chirurgului. Rosalind își spuse 
în sinea ei că era mai important pentru ele să asculte 
explicaţiile lui decât să spele pe jos în sala de operaţii. 

— Presupun că atunci când închideţi operaţia. Aţi spus 
adineauri că fetita a coborât fără nici o urmă vizibilă de 
sânge. 

— Înainte de a-l duce înapoi în camera lui pe pacient, 
trebuie să ne asigurăm că nu rămâne nici o picătură de 
sânge în urma operaţiei... 

Ele ascultau în tăcere. Rosalind observă că infirmiera 
anestezistă lipsea și, găsind-o în sala alăturată, o aduse și pe 
ea lângă celelalte. 

Doctorul King îşi puse boneta pe stilou și le aşeză 
împreună cu carnetul de notițe în servieta lui. Zâmbi 
atunci când o văzu pe supraveghetoare. Ea recunoscu în 
sinea ei că doctorul este seducător și îi stătea bine în 
costumul negru de catifea reiată croit după ultima 
modă. 

— Dumneavoastră nu beti cafea? se miră ea, pentru că în 
general medicii obișnuiau să bea câte o ceașcă la sfârșitul 
zilei de muncă. 

— Nu astăzi, dar data viitoare o voi face cu plăcere, spuse 
el cu o voce amabilă. 

În acel răspuns convenţional, Rosalind văzu și altceva 
decât o simplă dovadă de prietenie. 

— Trebuie să trec să văd un client personal... şi apoi am 
de făcut o laringoscopie la maternitatea Saint Cedric. 

Strecură în sacoșă un tub cu gel lubrifiant şi o cutie mare 
cu pansamente sterile. Aparent, nu se jena deloc să utilizeze 
materialele spitalului, constată Rosalind. 

Deodată, luă laringoscopul de pe căruciorul cu 
instrumente chirurgicale. Strălucea de curăţenie. Convinsă 
fiind că aştepta plecarea ei ca să înceapă să se 
autoservească, începu să-și facă de lucru și cu celelalte 
obiecte. Apoi ridică ochii spre el și-l studie cu atenţie. Din 
buzunarul costumului se vedea capătul unei eprubete 
astupate cu un dop de cauciuc. 

— Frumos material, nu-i așa? exclamă ea veselă. 

— Ajutoarea de infirmieră va pune totul în ordine, spuse 
anestezistul. 

— Deocamdată se informează despre riscurile 
postoperatorii... În cinci minute cu doctorul Murray, va 
învăţa mai mult decât într-o oră de curs. 

Apoi supraveghetoarea se opri, frecă laringoscopul cu un 
prosop steril și-l puse în vitrina de sticlă alături de celelalte. 
La sfârșit, încuie ușa cu cheia. 

— Să nu întârziaţi din cauza mea, spuse ea scoţându-și 
masca de pe faţă. 

ÎL privi în ochi cu un zâmbet ironic. 

— Mi-ar plăcea să mai pot rămâne, șopti el uitând brusc 
de faptul că noua asistentă cu buzele atât de roșii îi dejucase 
planurile. De fapt, tânăra i se părea irezistibilă. 

Rosalind se întoarse la infirmiere, care îl ascultau în 
continuare foarte atente pe chirurg. În oficiu, Tony Murray 
își scoase încălțămintea din pânză și acceptă cu plăcere o 
ceașcă de ceai. 

Asistenta o sorbi repede pe a ei, apoi ceru voie șefului 
să plece. Voia să știe încă de pe acum ce se va întâmpla cu 
pansamentele murdărite în timpul operaţiei. Descoperi că 
există un mic lift special pentru colectarea reziduurilor de 
la chirurgie. 

După ce se schimbă, Rosalind Mason se simţi altfel. 

— Sunt bucuros că lucrez cu tine, spuse Tony tinerei, în 
timp ce-și punea bluza albă pentru vizite. Ca să fiu sigur, mă 
duc să văd cum se simte micuța... amintește-mi, te rog, cum 
se numește. 

— Belinda Sykes. 

Doctorul îi zâmbi cu simpatie și plecă. Rosalind era 
foarte fericită că făcea parte din echipa lui chirurgicală. 
Priceput și extrem de echilibrat, nu exista vreun risc de 
complicaţie sentimentală cu acel om care-i vorbise fără 
ocolişuri despre soţia și cei doi copii ai lui pe care, după 
toate aparențele, îi adora. 

— Ce om cumsecade, spuse Rosalind. 

— E un drăguţ, recunoscu domnișoara Stephen. Și în 
plus, îi e total opus lui Alan King! 

— De ce? Mi-a făcut impresia că și el e destul de simpatic, 
observă asistenta. 

— Simpatic... da, dacă vrei să-i spui aşa, spuse ea evaziv. 
Imaginează-ţi, totuși, că individul ăsta se plângea mereu că 
e un soţ neînțeles și nefericit! 

— Serios? În cazul ăsta, va trebui să-l tin la distanță! 

— Atunci când nu-l iei prea în serios, Alan ştie să fie 
bărbatul cel mai dulce din lume... Uneori mă întreb dacă 
este într-adevăr căsătorit, sau nu este decât un pretext 
pentru a scăpa de femeile care nu-i mai convin! 

— E posibil. Am întâlnit și eu genul ăsta de personaje. În 
sfârşit, în ceea ce mă privește, dacă își vede de treabă la 
serviciu, viaţa lui privată nu mă interesează absolut deloc... 
chiar dacă ar avea și un harem întreg! 

Miss Stephen zâmbi. Va fi amuzant să vadă cum își 
execută anestezistul numărul pe lângă noua asistentă. 

— În orice caz, nu te-a scăpat din ochi nici o clipă. Nu 
m-ar mira deloc dacă va începe să-ţi facă o curte asiduă! 

— Oh, asta e puţin probabil. Prietenia noastră se va strica 
repede în cazul în care voi continua să-l împiedic să mai ia 
produse pentru uz extern. 

Colega ei izbucni în râs. 

— Pun pariu că a luat Totapen. 

— De unde știi? Că doar n-ai asistat la prima operaţie! 
exclamă Rosalind. 

— Stai liniştită, toată lumea știe. Se pricepe să ducă 
oamenii cu vorba. Ca să evităm riscurile unei contaminări, 
după ce este deschis un flacon de orice fel, acesta este 
aruncat, chiar dacă nu s-a golit de tot. Ei bine, Alan pretinde 
că ne scapă de eventuale necazuri luând flaconul consumat 
pe jumătate pe care-l va folosi în altă parte. 

— Şi evident, este plătit pentru asta. 

— Desigur. În orice caz, pentru o primă luare de contact, 
pot spune că te-ai descurcat de minune! 

Apoi aruncă o privire spre căruciorul cu anestezice. 

— Am crezut că vrea să ia dezinfectant pentru o 
endoscopie! continuă ea. 

— Aşa mi-a spus și mie. 

— Nu mai spune! Înseamnă că ori și-a cumpărat în sfârșit 
material, ori într-adevăr i-a fost frică de tine! 

— M-ar mira să fie așa! 

Pe buzele supraveghetoarei apăru un zâmbet ironic care 
dovedea din nou că simţea o bucurie interioară. 

— Sunt sigură că nu a așteptat decât să te vadă întoarsă cu 
spatele ca să pună mâna pe laringoscop! 

— leri m-am făcut de râs din cauza instrumentelor și 
n-aveam de gând să mai păţesc și azi același lucru 

— Acum pot să mă duc la masă? întrebă miss Stephen. 

— E deja ora prânzului? Fireşte. În după-amiaza asta avem 
programate două biopsii de noduli. Te rog să te ocupi tu de 
ele. Nu e nevoie de anestezie, o simplă pulverizare cu spray 
e suficientă. N-are rost să mai mergi în sala de operaţii. Se 
poate efectua operaţia pe loc, în timpul consultului. 

— Am înţeles. În general, așa procedăm. Ce noroc că 
metodele tale sunt identice cu ale noastre! 

Schimbară un zâmbet amical și Rosalind avu impresia că 
va fi fericită în rândul acestei echipe. 

— Du-te la masă. Mă duc eu în tura a doua. Apropo, ai 
cumva programul operaţiilor de mâine? Adu-mi-l şi mie 
când te întorci, te rog. Aș vrea să arunc o privire asupra lui 
înainte să plec. 

— Bine. Ah, am pus pe biroul tău carnetul de bord al 
blocului operator. E plin de informaţii utile! 

Rosalind se instală confortabil în fotoliu și deschise 
faimosul caiet în care erau consemnate impresiile 
infirmierelor despre chirurgi, obiceiurile acestora în sala de 
operaţii, preferințele pentru anumite obiecte, unele gesturi 
specifice fiecăruia... În felul acesta, orice infirmieră era la 
curent cu materialele folosite pentru o anumită operaţie de 
către un anumit doctor. 

Câteva pasaje o făcură să zâmbească. Colegele ei erau 
sincere și observaţiile lor dovedeau că nu toţi chirurgii erau 
populari. Se cufundă în lectura proceselor verbale 
întocmite după operaţii. E adevărat că Rosalind cunoștea 
reputaţia deosebită a spitalului Beatrice pentru chirurgia ei 
de vârf, dar i se părea pasionant să afle cum funcționează în 
amănunțime. 

Tânăra oftă brusc. Dacă s-ar risipi norul acela care-i 
întuneca după-amiaza, s-ar simţi de-a dreptul fericită. Se 
uita permanent la vitrina din care lipsea instrumentul. Când 
oare avea de gând individul acela brutal și arogant să-l 
aducă înapoi? 

În aceeași clipă, pe coridor se auzi zgomot de pași. 
Rosalind ridică privirea. Mai întâi se zări o umbră, apoi în 
sala cu instrumente chirurgicale intră un bărbat care se afla 
chiar în faţa biroului ei. 

Rosalind se uită la el cu demnitate, se ridică și ieși din 
încăpere. Putea măcar s-o salute când intrase! 

Fl intră în sala de operaţii și-și puse servieta pe un 
cărucior. 

— Domnișoară! Domnișoară Stephen! 

— Pot să vă fiu de folos cu ceva? îi propuse asistenta cu o 
voce glacială. Presupun că nu m-ati observat atunci când aţi 
intrat. 

Biroul ei fiind format în cea mai mare parte din geamuri, 
era imposibil să treci prin fața lui fără să vezi ce e înăuntru. 

— Aș vrea să vorbesc cu domnișoara Stephen. 

— Este la masă. 

Cobori privirea spre servieta și cutiile cu pansamente pe 
care infirmiera care îl însoțea le pusese la picioarele lui. 

Rosalind se prefăcu că nu observase nimic. 

— Aş dori să-mi pună în ordine materialele, o anunţă el 
privind-o ca și cum i-ar fi reproșat lipsa infirmierei atunci 
când avea nevoie de ea. 

— Domnișoara Stephen trebuie să se întoarcă peste o 
jumătate de oră. Mie vă rog să-mi permiteti să mă retrag în 

biroul meu. Tocmai citeam însemnările despre obiceiurile 
și micile manii ale chirurgilor acestei secţii. 

Privirea medicului fu străbătută de o sclipire misterioasă 
care nu aducea deloc a supărare. 

— Da, continuă ea, aflu o grămadă de lucruri interesante 
despre ceea ce se petrece în blocul operator, adăugă ea 
zâmbind ironic. 

Apoi, animată de un intens sentiment de triumf, tânăra 
plecă, lăsându-l lângă cutiile goale. „Nu văd de ce L-aș ajuta 
în afara sălii de operaţie“, își spuse ea în gând. 

La puţin timp după aceea, auzi pe cineva intrând în sala 
cu instrumente şi încercând să deschidă vitrina încuiată cu 
cheia. „Acum ce mai voia?“ se întrebă ea. Pașii se apropiară 
de biroul ei și Rosalind se prefăcu că e cufundată în lectură. 

— Domnișoară! 

— Domnule doctor Bradford!? 

— Ai cumva cheia de la vitrină? 

— Care vitrină? se interesă ea cu o voce nevinovată. 

El schiță un gest vag în direcţia camerei alăturate. 

— Cea de acolo. 

Tânăra se ridică şi se apropie de el cu mănunchiul de 
chei în mână. 

— Dă-mi-o mie. Nu te mai deranja, pari foarte ocupată! 

— Nici o problemă, domnule doctor. Spuneti-mi doar ce 
doriţi din vitrină. 

— Am nevoie de dilatatoare pentru un bolnav de la etajul 
de dedesubt. E internat chiar aici și îmi asum întreaga 
răspundere pentru materiale. Îmi trebuie chiar astea de aici, 
pentru că sunt singurele din întreg spitalul, ai înțeles? 

— Desigur, domnule doctor. Dacă știu unde merg aceste 
instrumente și cine le foloseşte, puteţi să luaţi ce vreti. 

În timp ce deschidea cutia ca să verifice ce este înăuntru, 
capacul uzat de trecerea timpului, alunecă. Ea voi să-l 
prindă dar cutia înclinată se goli și obiectele se împrăştiau 
pe podea. Două recipiente din sticlă gradată se sparseră cu 
un sunet cristalin. Medicul și asistenta se aplecară în același 
timp pentru a aduna cioburile şi capetele li se ciocniră. 

— Fir-ar să fie! exclamă chirurgul frecându-se pe frunte. 

Rosalind căzuse pe pardoseală. 

— Dă-mi voie să te ajut să te ridici, îi propuse el cu un aer 
amuzat. 

— Nu e nevoie, îi răspunse ea cu un glas hotărât. 

Din păcate, tânăra se poticni și fu nevoită să se sprijine 
de braţul medicului care o prinse cu o mână de fier. 

— Vezi, eu m-am oferit să te ajut, spuse el sprijinind-o. 

Apoi, brusc, strânsoarea încetă. Lui Rosalind contactul cu 
el i se păruse plăcut și tulburător. Întoarse faţa spre el,... dar 
figura medicului avea un aer de nepătruns. Adunară 
instrumentele şi Rosalind le examină pe fiecare în parte. 

— La ce vă trebuie? îl întrebă ea ca să facă uitat 
incidentul. 

— Un bărbat a intrat într-o casă ca s-o jefuiască și a băut 
la bucătărie ceva ce credea că este vin. Din nefericire, sticla 
conţinea acid și hoțul nostru n-a mai avut timp decât să 
cheme poliţia și să se predea. A fost adus direct aici. Se află 
într-o stare jalnică. Deocamdată, nefericitul este întrebat şi 
eu trebuie să-i montez un cateter din cauciuc pentru a-i 
dilata esofagul. 

— Şi cum o să procedaţi? îl întrebă tânăra, pasionată de caz. 

Pentru prima oară, Rosalind îl văzu înveselindu-se. Își 
trecu mâna prin părul negru și arboră din nou un zâmbet 
seducător. Apoi îi explică amănunţit procedura dilatării. 

— În orice caz, încheie el, e un tâlhar căruia nu-i lipseşte 
curajul. Sper că n-o să aibă necazuri după ce va ieși de aici. 

— Va fi inculpat? 

— Nu. Locatarii casei ce urma să fie jefuită se simt vinovaţi 
de faptul că au lăsat la vedere un lichid atât de periculos fără 
să-i pună o etichetă. Puteau foarte bine să bea și copiii lor 
din ea! 

Chirurgul îi aruncă însoţitoarei lui o privire amuzată. 
Atunci, Rosalind își aduse aminte în ce poziţie se aflase. De 
ce oare o impresiona atât de mult omul acela? se întrebă ea 
încuind la loc vitrina. 

— Mai aveţi nevoie și de altceva? Sunt sigură că există 
lubrifianti în farmacia secţiei, sublinie ea. 

Atunci, asistenta aruncă o privire la căruțul cu 
anestezice. Constată că lipsea tubul de gel lubrifiant solubil 
în apă care servea la ungerea laringoscopului înainte de 
introducerea acestuia în gâtlejul bolnavului. Mai mult ca 
sigur că-l luase Alan King. 

Doctorul Bradford urmărise privirea tinerei. 

— Alan s-a servit iarăşi din rezervele noastre? 

Cu un aer trist, se întoarse și se uită la vitrina cu 
instrumente medicale în care stăteau aliniate 
laringoscoapele. 

— Să nu împrumute niciodată vreunul din aparatele 
astea, îi ordonă el cu fermitate. 

— Nu mi-a cerut până acum, îi răspunse ea prompt. 

— Este interzis cu desăvârşire ca instrumentele astea să 
iasă din secţie. Trebuie să fie disponibile în orice clipă. 

— Vă repet, domnule Bradford, că anestezistul nu mi 
le-a cerut. De altfel, puteți să staţi liniștit, nu-i voi ceda sub 
nici o formă! 

El o privi drept în ochi. În aparenţă calmă și foarte sigură 
pe ea, tânăra simţea că inima îi bătea să-i spargă pieptul. 
„Nu trebuie să-și dea seama în nici un caz că are un 
asemenea efect asupra mea. Când mă gândesc că va trebui 
să lucrez cu el chiar aici... Dă Doamne să mă considere 
numai subalterna lui, pentru că altfel va fi îngrozitor...“ 

— Sper să te ţii de cuvânt, îi răspunse el. 

— Ah, aud liftul venind. Probabil că este domnișoara 
Stephen. Îi voi transmite instrucţiunile dumneavoastră, 
domnule doctor. 

Tânăra plecă ţinând fruntea sus. Deodată, se opri și făcu 
o pauză. Îi venea să râdă. 

— Vă rog să n-o reţineţi prea mult pentru problemele 
dumneavoastră personale, domnule Bradford, continuă ea, 
pentru că trebuie să umple cutiile cu pansamente sterile... 
De data asta pentru spital! Nu trebuie să ne lipsească 
niciodată din sala de operaţii. 

— Dacă te vei uita cu atenţie pe capacele acestora două, 
vei vedea numele meu scris pe ele. Mi se întâmplă foarte 
rar să folosesc pansamente sterile de la Beatrice în scopuri 
private.Se îndreptă spre domnișoara Stephen, care consulta 
lista cu operaţiile de a doua zi. Chirurgul aruncă o privire 
peste umărul fetei și râse uşor. 


SIMBOLUL DRAGOSTEI 43 


— Avem o scleroză a urechii. Dumneata mă vei asista, 
domnișoară Stephen, nu-i așa? 

Rosalind se înroşi. Nu-i dovedea astfel că se înșelase și 
că nu acorda nici cea mai mică atenţie noii responsabile a 
secţiei? 

— Eu mă duc la masă, domnișoară Stephen, o anunţă ea 
pe colega ei. 

Chirurgul se întoarse spre ea și dădu din cap ca și cum 
ar fi fost nerăbdător s-o vadă plecată. 

— Dacă îmi vei acorda cinci minute acum, vom vâștiga 
timp pentru mâine, îi spuse el infirmierei, întorcându-i în 
mod intenţionat spatele lui Rosalind. 

Începu să-i dea domnișoarei dispoziţiile de rigoare 
pentru operaţia de a doua zi. 

Rosalind părăsi blocul operator muşcându-și buza de jos. 
„Urăsc spitalul ăsta! ÎI urăsc pe bărbatul ăsta și tot ceea ce 
reprezintă el! Ce prostie am făcut imaginându-mi fie și o 
singură clipă că mi-aş putea găsi locul printre oameni ca el, 
își reproșă ea. Nu facem parte din aceeași castă!“ Atunci, de 
ce visase să lucreze într-un spital de renume internaţional? 
De ce își dorise să devină asistenta celor mai mari chirurgi 
din tară? Evident, pentru că auzise vorbindu-se despre 
succesul pe care-l repurtase spitalul Beatrice în chirurgie. 
Cu sufletul trist, intră în cantină. 

— Pari foarte abătută! A fost o dimineaţă grea? se 
interesă Wendy Fletcher, remarcând abia mai târziu 
lacrimile de la colțurile ochilor verzi ai prietenei ei. Nu fi 
supărată! De fiecare dată e la fel, trebuie să le tiranizeze pe 
cele nou-venite. 

— Dar nici măcar n-am apucat să lucrez cu el și deja 
ne-am certat de două ori! 

— Uite ce este, draga mea, te sfătuiesc ca, orice s-ar 
întâmpla, să nu tragi concluzii pripite, îi spuse Wendy 
râzând. Uneori, ura seamănă foarte mult cu dragostea... 
Poate că într-o zi te vei arunca în Tamisa de dragul lui! 

— Cum poate fi iubit un om atât de rece ca el? se miră 
Rosalind. 

— Rece? Glumești! Ai grijă, oţelul poate deveni uneori 
incandescent, spuse Wendy împingând farfuria cu budincă. 
Beau cafeaua ca să-mi mai treacă de foame, pentru că vreau 
neapărat să mai dau jos câteva kilograme până-n vară. Plec 
împreună cu un prieten. 

— Ce noroc pe tine, zise Rosalind. Pe mine, bărbaţii nu 
mă mai interesează! 


Capitolul 3 


Tânăra își recăpătă treptat vechile obiceiuri. Având 
nevoie de niște timbre pentru corespondenţă, se îndreptă 
spre cabina portarului ca să şi le cumpere. Va profita de 
ocazie ca să-i ceară şi programul spectacolelor. Şi distracţiile 
își aveau importanţa lor, desigur, dar Rosalind n-avea nici 
un chef să iasă din casă. În realitate, se simţea fericită numai 
în sala de operaţii, dar acest sentiment era umbrit de ceva 
inexplicabil. 

— A, eşti noua responsabilă a secţiei de chirurgie ORL, 
spuse Claude zâmbindu-i cu simpatie. Ti-am reținut figura. 
Îmi amintesc perfect de tine. 

Scotoci prin cutia din metal și scoase la iveală niște 
timbre. Apoi îi dădu câteva broșuri despre curiozităţile 
locale, referitoare la Londra și împrejurimi. 

— Mi-am transformat cabina în agenţie de turism! glumi el. 

După ce-i mulțumi portarului, puse scrisorile timbrate la 
cutie. De fapt, erau destul de puţini cei care se interesau de 

soarta ei. Mătușa ei era acum plecată într-o călătorie, iar cu 
cei doi veri nu coresponda decât de Crăciun și cu ocazia 
zilelor de naștere. Mai primea din când în când vești de la 
fostele colege de la școala de infirmiere, dar majoritatea 
lucrau în străinătate sau își schimbau foarte des locul de 
muncă. 

„Numai să ajungă la Maureen“ se gândi ea. Într-adevăr, 
prietena ei lucra în Arabia Saudită, o ţară îndepărtată în care 
obiceiurile erau total diferite față de cele din Anglia. 
Probabil că suporta cu greutate singurătatea, departe de 
familie, de prieteni, fără să aibă pe nimeni apropiat cu care 
să râdă sau să plângă. De fapt, același sentiment o încerca și 
pe Rosalind în momentele acelea și de aceea se gândea la 
Maureen. Dar de ce se simţea singură? Cum îndrăznea să fie 
tristă din moment ce practica meseria pe care și-o dorise? 
De altfel, era convinsă că se afla la înălțimea sarcinilor sale, 
chiar dacă el încerca s-o intimideze, se linişti ea. 

Ca să-și mai alunge gândurile negre, Rosalind clătină din 
cap şi se întoarse în camera infirmierelor. Pe drum, se opri 
în dreptul terenurilor de tenis, situate în spatele unui gard 
format din tufișuri stufoase. Vederea terenurilor o făcu să-i 
revină buna dispoziţie. Cel puţin putea să vină aici și să 
joace cu Wendy. Intră în camera ei și-și puse o bluză 
galbenă și un șort alb. 

Dat fiind că, practic era singură pe lume, Rosalind își lua 
întotdeauna toate lucrurile cu ea. În felul acesta, le avea 
permanent la îndemână. Nu mai era nevoită să trimită 
S.O.S.-uri disperate pentru a i se trimite echipamentul de 
tenis sau puloverele la începutul iernii. 

Tânăra luă câteva rufe care trebuia călcate și cobori în 
bucătărie. La puţin timp după aceea, văzu cu ușurare că în 
încăpere intra Wendy. 

— Mă aşteptam să te găsesc aici, zise veselă colega ei. 
Ce-ar fi să bem un ceai? Am cumpărat niște clătite, sunt 
calde încă! Dar ce văd? Eşti deja în şort? Aveam nevoie de 
cineva ca tine care să mă scoată puţin din amorţeală. 
Pun ibricul pe foc și mă apuc de călcat imediat după ce 
termini tu. 

Rosalind zâmbi. Wendy era incorigibilă. Când începea să 
vorbească, era greu s-o mai oprești. Termină de călcat o 
rochie din bumbac verde și o agăţă alături de o bluză gri pe 
care o îmbrăca numai la ocazii, atunci când era vreo 
petrecere la spital. 

— Există și distracţii la Beatrice? întrebă ea. 

— Nu prea des, răspunse Wendy. Poate și din cauză că 
suntem prea numeroși ca să locuim toţi la un loc. 
Majoritatea colegilor noștri stau în oraş, dar avem o 
asociație muzicală foarte activă care cântă muzică pop și 
clasică, așa că toată lumea o apreciază. Mai avem și turneele 
de tenis, de badminton, de dans... și, bineînţeles, locul 
nostru favorit, „Vulturul“. 

— Așa este, îmi amintesc de el. Am fost acolo o dată sau 
de două ori, însă mă simțeam atât de obosită după nopțile 
de gardă, încât n-am prea profitat de asemenea ieșiri! 

— Eu aş zice că totuși, cu un șef ca al tău, nu va fi nici o 
problemă să-ţi reiei vechile obiceiuri. 

— Ce vrei să spui? se interesă ea cu prudenţă. Doar n-o fi 
și conducătorul clubului! 

— Nu, are numai anumite baruri cu nume de păsări de pradă. 

— ÎL pasionează atât de mult păsările? 

Wendy izbucni în râs. 

— Nu prea, oricum, nu mai mult decât femeile. 

— Mi se pare că îţi cam plac enigmele. 

— Deformaţie profesională! îi răspunse Wendy zâmbind. 
Dar, apropo, n-ai aflat? Doctorului Bradford i se mai spune 
și „vulturul călător?“ I se potriveşte de minune, nu crezi? 

— Într-adevăr, are gura dispreţuitoare, privirea distantă și 
este mândru, impresionant și iubitor de libertate! 

— L-ai făcut o descriere cât se poate de realistă! 

— Te înșeli, mă gândeam la pasăre, o corectă ea. 

— După câte s-ar părea, am impresia că v-aţi cam 
încrucișat săbiile, dar o să vezi, în cele din urmă te va 
plăcea. Evident, este foarte reținut, dar nu insensibil. 

De data asta, Wendy vorbea serios. 

— Vorbeşte cu Anna despre treaba asta. Este asistenta de la 
secţia de chirurgie ortopedică și soţul ei este mamoș. Ei îl cunosc 
foarte bine pe Bradford. Slade a studiat medicina în același timp 
cu el. Se pare că viaţa i-a fost dată peste cap de un eveniment 
tragic, de aceea uneori arborează aerul acela posomorât. 

— Apropo, este însurat? Soţia lui... 

— Soţia lui? Glumești! 

Wendy își privi colega cu insistenţă. Nu-i mai pusese şi 
înainte aceeași întrebare? Prefăcându-se că nu-i pasă de 
persoana lui, Rosalind o provoca pe colega ei să vorbească 
despre el. 

— După părerea mea, este vorba despre o poveste de 
dragoste care s-a terminat prost. Poate că a murit? Ca să fiu 


SIMBOLUL DRAGOSTEI 49 


sinceră, habar n-am. Are o casă pe undeva pe la ţară, unde 
se retrage din când în când fără să lase nici o adresă unde 
poate fi găsit. Anna și Slade sunt la curent cu situaţia lui, dar 
sunt foarte discreți în legătură cu acest subiect. 

Wendy călcă cu multă atenţie o rochie și costumul de tenis. 

— Dacă vrei, putem să facem o partidă chiar în acest 
weekend. Astăzi sunt de gardă, dar duminică joc cu 
plăcere... dacă e vremea bună. 

— Sunt la dispoziţia ta. Abia aștept. Voi pregăti cina în 
bucătărie, e mai plăcut decât în sala de mese. 

— Eşti nouă pe aici, dar bucătăria asta veche ar avea 
foarte multe de povestit. A fost martora atâtor scene de 
dragoste, de disperare... pe scurt, de lucruri pe care ti le 
poţi imagina și singură. 

— Serios? 

— Mă rog, nu chiar așa... pentru că locului respectiv îi 
cam lipsește intimitatea ca să faci și altceva decât să iei masa 
cu un prieten! 

— Deci, în seara asta ești la spital? Eu trebuie să mă întorc 
acolo pe la cinci, ca s-o schimb pe domnișoara Stephen. Din 
câte se pare, în ultima lună a făcut multe ore suplimentare 
după plecarea pe nepusă masă a celeilate infirmiere. 
Apropo, de fapt de ce a plecat? 

— În primul rând, nu se prea potrivea... cu ceilalti și, în 
plus, nu-și făcuse studiile la Beatlie's și se purta urât cu 
toată lumea. 

Lui Rosalind i se tăie respiraţia. 

— Dar nici eu n-am urmat cursurile de aici și m-am 
despărțit cu greu de unele persoane de aici. 

— Mai vrei puţin ceai? Nu fi îngrijorată. l-am auzit pe 
colegii tăi vorbind: au o părere foarte bună despre tine. 

— Adevărat? Infirmierele m-au acceptat? 

— Da. Și nu numai ele. 

— Oh, nu mi-l pot închipui pe doctorul Murray criticând 
pe cineva. N-ar face rău nici unei muște! 

— FI nu e singurul pe care va trebui să-l cucerești! 

Rosalind se gândi la figura arogantă a chirurgului. 

— Într-adevăr, se plânse ea, alţii vor fi mai greu de convins! 

În momentul în care începură să urce scările, se auzi 
soneria telefonului. Asistenta din hol răspunse. 

— Domnișoara Fletcher, la telefon! 

— Vin acum! strigă Wendy așezând hainele călcate peste 
cele ale colegei ei. Cred că este o urgență. 

Wendy cobori în viteză din patru în patru trepte ca să 
preia legătura. În acest timp, Rosalind duse hainele colegei 
în camera acesteia şi pe ale ei le aşeză în dulap. Apoi încercă 
să-și facă încăperea mai primitoare. Agăţă pe perete două 
miniaturi pe care i le dăduse bunica ei și aranjă un buchet 
de narcise galbene într-o glastră superbă. După ce termină, 
își puse pardesiul și ieși. 

Nici nu apucă să încuie ușa că apăru Wendy respirând cu 
greutate. 

— Sunt așteptată în secţie... Eram sigură. Fetița operată 
de amigdale are o hemoragie. Din fericire, am avut grijă să 
las la căpătâiul ei pe cineva. Am plecat! 

— Vin și eu cu tine, spuse Rosalind. 

Cele două tinere se îndreptară cu pași mari spre clădirea 
principală a spitalului. De data asta, liftul era la parter. 
Wendy cobori la pediatrie, iar Rosalind la chirurgie. 

— Aţi venit mai devreme! se miră domnișoara Stephen 
zâmbind. Aici totul este în regulă. Aproape am terminat 
pregătirea pentru mâine dimineaţă. Se anunţă o zi plină. 

— Asta o să vedem mai târziu. Belinda Sykes, pacienta de 
azi-dimineaţă, a făcut hemoragie, așa că trebuie să pregătim 
totul pentru o eventuală intervenţie. Să sperăm că nu este 
decât o alarmă falsă. 

Asistenta își puse o bluză albă şi se apucă să sterilizeze 
instrumentele. 

— Domnișoară, strigă ea deodată. 

Tânăra apăru imediat. 

— Anunţă-l pe doctorul King. Vezi dacă este în incinta și 
spune-i să ia legătura cu mine cât mai curând posibil. 
Domnişoară Stephen, te rog să-l anunti şi pe doctorul 
Murray! 

Rosalind se gândi la operaţia efectuată de dimineaţă. 
Chirurgul scosese amigdalele, dar lăsase la locul lor polipii 
nazali. Altădată, scoaterea amândurora era o practică 
frecventă, dar în prezent medicii considerau că e mai bine 
să nu opereze în același timp nasul și gâtul decât în caz de 
infecţie. 

Soneria telefonului îi întrerupse șirul gândurilor. 

— Alan King la telefon. 

— Bună ziua, domnule doctor. Belinda Sykes se află într-o 
stare îngrijorătoare. Domnișoara Fletcher, asistenta de la 
pediatrie, este lângă ea... Aici totul este pregătit pentru o 
intervenţie. Sunteţi așteptat. 

— Asta da noroc! Eram pe punctul de a pleca pe terenul 
de golf. 

În vocea anestezistului se citea dezamăgirea și Rosalind 
îl compătimi sincer. Dar deodată își aminti ce-i spuseseră 
colegele despre el. Și în plus, nu era de gardă? În cazul ăsta, 
trebuia să fie prezent la consultul de seară pentru eventuale 
anestezii locale. 

Rosalind zâmbi. Wendy și domnișoara Fletcher aveau 
dreptate: doctorul voia doar să-i devină simpatic. 

— Suntem cu toţii în aceeași situaţie, îi răspunse ea. Sala 
de operaţii este sterilizată pentru mâine dimineaţă, dar e 
posibil să începem activitatea peste o oră! 

Auzi în receptor cum doctorul oftează. 

— Unde pot să vă găsesc în caz de necesitate? 

— La sala de consultaţii. Tony este acolo? se interesă el. 
Mi se pare că trebuia să se ducă la o sărbătoare în familie... 
E ciudat că eu evit cât pot genul ăsta de petreceri pe care nu 
pot să le sufăr, iar el se da în vânt după ele. 

— Înseamnă că nu este liber. Cine este de gardă? 

— Un stagiar. Dar pentru cazul ăsta cred că nu are destulă 
experiență. Mă angajez eu să găsesc un înlocuitor. Într-o 
primă fază, mă voi asigura dacă starea pacientei necesită 
într-adevăr o a doua intervenţie în blocul operator și te voi 
anunţa dacă e nevoie. N-are rost să alertăm toată echipa 
pentru un fleac. 

— Vă mulţumesc... vă rămân datoare... 

— Sper că așa va fi, comentă el pe un ton mieros, care o 
făcu pe tânără să se înfioare. 

Închise telefonul. Ajutoarea de infirmieră ștergea 
geamurile galeriei rezervate spectacorilor și ecranul video. 
De acum încolo, studenţii vor rămâne în afara câmpului 

operator și vor urmări intervenţiile pe ecran. Apoi întocmi 
în caietul secţiei o notă referitoare la folosirea vitaminei K. 

„Când va sosi fetiţa, în cazul în care va sosi, să mi se 
comunice imediat numele medicamentelor prescrise după 
operaţie. Le voi scrie pe tabel pentru ca anestezistul să nu 
administreze din greșeală o doză prea mare. Dacă în timpul 
unei operaţii ţi se dă un ordin și două persoane se oferă să-l 
execute, vei veni să-mi arăţi totuși produsul folosit, chiar 
dacă sunt ocupată. Dacă am cea mai mică îndoială, voi 
verifica întrebându-l pe chirurg“. 

Ceasul arăta ora patru și jumătate când telefonul sună 
din nou. 

— Wendy la telefon. Fetiţa îşi înghite saliva la intervale 
regulate și păleşte văzând cu ochii. Și-a recăpătat cunoștința 
și tot ce înghite ajunge direct în stomac. Pierde mult sânge. 
I s-a făcut o injecție intramusculară cu vitamina K. Mai ai? 

— Da, mai am o fiolă. Aici, totul este pregătit. Ad-o peste 
cinci minute dacă vezi că sângerează în continuare, îi sugeră 
Rosalind. 

— Deci, așa rămâne. M-am întâlnit cu Alan. Este la 
dispoziția noastră. 

— A găsit vreun chirurg? Murray nu este la spital. 

— Totul este organizat! Tu ocupă-te doar de cărucior și 
de pompă. Vom avea cu siguranţă nevoie de o sondă 
gastrică pentru a evacua sângele în caz că vomită după 
operaţie. 

— Totul este pregătit. 

Tânăra auzi apa curgând în zona aseptică. Perfect, îşi 
spuse ea, domnișoara Stephen nu lasă nimic la voia 

întâmplării. Apoi își puse masca și intră în sala de operaţii. 
Luă o cutie cu mănuși sterile și o deschise. 

Lângă chiuvetă, fata de la instrumentele chirurgicale își 
ştergea mâinile cu o cârpă pe care i-o întinsese asistenta; 
lângă ea stătea un bărbat îmbrăcat în costumaţia verde de 
chirurg și încălţat cu ghete din pânză. 

— Du-te și anunţă-l pe doctorul King să aducă bolnava 
direct aici, ordonă Rosalind. 

Apoi, cu ajutorul unei pensete lungi, luă un prosop 
sterilizat și i-l întinse chirurgului. Cu răsuflarea tăiată, îl 
recunoscu pe doctorul Peregrine Bradford. După ce și-a 
şters cu grijă mâinile, luă o pereche de mănuși, le pudră cu 
talc și le trase cu ușurință pe degete. 

Era absurd, dar respiră ușurată atunci când constată că 
mănușile erau noi și pe măsura lui. Dat fiind caracterul lui 
nesuferit, își spuse ea, ce s-ar fi întâmplat oare dacă ar fi fost 
rupte? 

— Mulţumesc, domnişoară, spuse el cu amabilitate. 

Rosalind simti că roşește sub mască. Poate că o confundase 
cu altcineva, sau era distrat, sau o ignora în mod intenţionat... 
Dar momentul nu era prea bine ales pentru a răspunde la 
asemenea întrebări. Se auzi zgomotul liftului oprindu-se în 
dreptul etajului lor și căruţul fu împins în sala de operaţii. 

Fără să mai piardă timpul, Alan King aplică un 
pansament cu cloroform pe faţa lividă a copilului care 
adormi imediat. 

— Să sperăm că va fi de-ajuns, comentă chirurgul. Voi 
încerca să acţionez cât se poate de rapid! 

Cu ajutorul unei pense Boyle Davis, blocă gura fetiţei. 
Figura lipsită de viaţă a copilului o impresionă puternic pe 

Rosalind. Pierduse mult sânge și, datorită vigilenței 
infirmierelor, fusese evitat un accident fatal. Într-adevăr, în 
aparenţă nu exista nici un semn prin care să se poată 
descoperi că fata suferise o hemoragie. Numai infirmiera de 
gardă, observând că fetiţa își înghite în mod repetat saliva, a 
dat semnalul de alarmă. 

Infirmiera îi dădea chirurgului pansamentele pe care 
acesta le aplica pe rană pentru a elibera locul sângerării. 
Deodată, becul care strălucea pe fruntea chirurgului lumină 
un punct foarte mic care supura abundent. 

— Sutură, ordonă el. 

Domnișoara Stephen îi întinse imediat un ac lung și 
încovoiat de care atârna un fir de mătase. 

— Perfect. Refac punctul pentru mai multă siguranță. 

După ce termină, se așeză să examineze caverna de 
culoare roz. Cu ajutorul pansamentelor aplicate succesiv, 
verifică dacă mai existau și alte surse de hemoragie. 

— Aici... dar nu văd ce vase de sânge trebuie ligaturate! 

Ridică privirea spre anestezist, care veghea bolnava la 
capătul mesei de operaţie. 

— În cazul ăsta, nu pot să folosesc adrenalina de sinteză. 
Ce putem folosi în locul ei? întrebă chirurgul. 

— Nu credeam că intervenţia va dura atât de mult, 
mărturisi Alan King, cu un aer glumet. Dacă absoarbe doar 
un strop, nu i se va întâmpla nimic... 

— Nici nu vreau să aud de așa ceva! exclamă doctorul 
Bradford. Un asemenea amestec periculos produce adesea 
perturbări cardiace. Eu refuz să-mi asum acest risc. 

Atunci se adresă asistentei. 

— Dumneata ce părere ai domnișoară? Ce produs ai alege? 

-I s-a făcut o injectie cu vitamina K ce ar trebui să-și facă 
efectul curând. Mai rămâne glucoza... E adevărat că e cam 
demodată, dar înainte era folosită împreună cu cloroformul 
la scoaterea amigdalelor și polipilor. 

Rosalind luă o fiolă cu lichid vâscos și vărsă puţin într-un 
creuzet, apoi, stând în picioare lângă chirurg, îi studie mișcările. 
EI îmbibă o compresă cu glucoză și o aplică peste punctul care 
sângera. Apoi, după câteva secunde care i se părură 
interminabile lui Rosalind, dădu la o parte țesătura. Rana era 
închisă şi Rosalind putu să respire din nou în mod normal. 

— Bravo! exclamă anestezistul pe un ton sarcastic. Ai 
mereu la îndemână un flacon cu venin de viperă, 
domnişoară? 

Făcu o pauză şi apoi continuă râzând: 

— Sau poate și alte leacuri-minune? Ce părere ai despre 
măruntaiele de pui? Și asta este o veche metodă. 

Rosalind își rumega furia în tăcere. Ce personaj odios! 
Știind că doctorul Bradford îi va da cu siguranţă dreptate, el 
încerca s-o ridiculizeze pentru a-și masca lipsa de 
profesionalism. 

Dar brusc, vocea aspră a chirurgului îl făcu pe anestezist 
să-i piară cheful de râs. 

— Veninul de viperă al lui Russel se mai foloseşte și acum 
destul de frecvent în caz de alergie, de exemplu. În cazul 
nostru, glucoza este foarte indicată, deoarece nu crește 
tensiunea arterială și permite oprirea hemoragiei. 

Apoi făcu un semn către Rosalind, căreia nu-i venea să-și 
creadă urechilor. 

— Îţi multumesc, domnişoară. Acum, fetita este în afară 
de orice pericol. 

— E necesar să-i facem o spălătură stomacală? 

— Nu. A vomitat chiar înainte de a intra în blocul opera- 
tor, aşa mi-a spus domnișoara Fletcher. S-a făcut bine că a 
fost adusă aici, pentru că pierdea deja foarte mult sânge. 

Chirurgul scoase instrumentul care ţinea gura pacientei 
deschisă în timpul intervenţiei, apoi şterse faţa palidă a 
copilei cu o compresă umedă. 

— Luaţi-i tensiunea şi aveţi grijă să i se ia temperatura 
vreme de câteva ore de aici încolo, îi ordonă el infirmierei. 

Doctorul Bradford aruncă apoi o privire spre tabelul pe 
care Rosalind notase dozele de medicamente pe care le 
luase Belinda și dădu din cap aprobator. 

— Așa-mi place să se procedeze! În sfârșit s-a luat o 
măsură care ne face să câștigăm timp și să eliminăm 
anumite riscuri. Unde ai învăţat să faci asta? În şcoala de 
infirmiere? 

— Nu, îi răspunse ea. 

Rosalind îşi mușcă buza de jos. Ar fi preferat să nu-i 
răspundă, însă chirurgul stătea lângă ea și o privea insistent. 

— Aici, la secţia de obstetrică, spuse ea cam fără tragere 
de inimă. 

— Atunci înseamnă că nu e totul prost la Beattie's, nu-i așa? 

— N-am afirmat niciodată așa ceva, se grăbi ea să spună. 
Altfel, nu m-aș mai fi întors aici! 

— Aşa este, dar am avut impresia că ai regretat acest pas. 

Căruţul se îndepărtă, împins de infirmiera care ţinea în 
cealaltă mână flaconul cu soluţie intravenoasă. Datorită 

lichidului care curgea picătură cu picătură, fetița operată își 
recăpătase roşeaţa din obraji. 

— Timpul de coagulare nu a fost verificat înainte de 
venirea ei aici, spuse Rosalind ca să schimbe subiectul. Nu 
este imprudent înainte de acest gen de intervenţie 
chirurgicală? 

— Nu-ţi scapă nimic, domnişoară, şi din nou ai dreptate! 

Apoi, când văzu că doctorul Bradford încruntă din 
sprâncene cu asprime, tânăra se întreba ce mai avea de zis. 
De ce făcea figura aceea? Ca și când i-ar fi ghicit gândurile, 
el îi zâmbi. 

— În schimb, nu ești prea rapidă cu servirea cafelei! 

— Oh, domnişoară, strigă ea, este cafea? Îmi pare rău, 
domnule doctor, mi-e teamă că am uitat să facem. 

Fl îşi dădu masca jos. 

— Nu e prea grav. Nu te mai uita la mine de parcă aș vrea 
să te mușc. Mă duc să mănânc ceva la „Vulturul“. 

Apoi se uită de jur-imprejur prin încăperea în care 
domnea dezordinea. 

— Ai destul de lucru ca să pui totul la punct aici. Trebuie 
să fie gata neapărat la ora opt și jumătate. 

— Opt şi jumătate? Mie mi s-a comunicat un alt program... 

— După aceea operez în altă parte. Evident, dacă n-ai 
timp să termini... spuse el ironic. 

— Ba da, răspunse ea cu vehemenţă. Aș vrea numai să știu 
ora la care vin pacienţii. Bănuiesc că infirmierele ştiu când 
să le administreze premedicaţia. 

Tânăra văzu cu satisfacție că figura chirurgului se 
întunecă. În clipa aceea, apăru Alan King. 

— La ora opt și jumătate mâine dimineaţă, Alan, n-ai 
nimic împotrivă, nu-i aşa? 

Expresia de plictiseală de pe faţa anestezistului fu 
înlocuită de un zâmbet. 

— Perfect, comentă chirurgul frecându-și mâinile 
mulțumit. 

Apoi le făcu un semn cu capul în loc de salut și 
plecă. 

— Ce personaj ciudat! Mă aşteptam să-mi facă reproșuri 
atunci când m-am întors în cameră. Aveam de gând să-mi 
cer scuze pentru ceea ce s-a întâmplat în timpul operaţiei și 
sunt sigur că el știa asta. În mod intenţionat m-a lăsat să 
cred că era furios pe mine și când colo... mă întâmpină cu 
un aer de copil cuminte... De fapt, ştie că nu-mi place să mă 
trezesc devreme ca să vin la spital și că infirmiera şefă nu 
agreează întârzierile din cauza cărora personalul se vede 
nevoit să se grăbească... 

— Ai mare dreptate în privința asta. Mereu este așa? 
întrebă ea. 

— Tot timpul! îi răspunse Alan cu convingere. Trebuie să 
ne aliem amândoi, ca să ne apărăm! 

Cum el stătea cam prea aproape de ea, Rosalind se 
depărtă brusc de el. 

Atunci, Alan King se uită la ceas. 

— Și eu aș vrea să mănânc ceva, dar nu la „Vulturul“. N-am 
chef să-mi petrec seara în preajma fermecătorului nostru șef! 

— Ei bine, așa cum ai observat, şi domnul doctor are mult 
de lucru pentru mâine. La revedere. 

Rosalind și infirmiera intrară în camera de sterilizare. 
Chiar dacă doctorul Bradford, zis şi „vulturul pelerin“, era 
un om extrem de nesuferit, n-avea nici un chef să se alieze 
cu Alan King împotriva lui. 

— Fă ordine în sala de operaţii în timp ce eu sterilizez 
instrumentele chirurgicale, îi spuse ea colegei. Dacă vrei să 
faci o pauză, ar fi bine s-o iei înainte să speli pe jos. 

— Nu, mulțumesc, domnişoară. Eu locuiesc în reşedinţa 
de pe deal și seara iau mereu o cină copioasă după serviciu. 
Dar... dumneavoastră? 

— Deocamdată nu mi-e foame deloc. Prefer să scap mai 
întâi de sarcinile pentru mâine. Ştiai că programul 
operaţiilor începe cu o oră mai devreme? 

Domnișoara Stephen îşi înăbuși un strigăt. 

— Îmi închipui ce mutră va face infirmiera șefă atunci 
când va afla! Doctorul știe că exagerează putin cu exigenţele 
astea. Va trebui să ne sculăm cu noaptea în cap! 

— Nu neapărat, dacă nu pierdem timpul acum. Ai nevoie 
de o noapte bună de somn ca să reziști la cele două operaţii 
complicate. 

— Eu? Chiar vreţi să vin? 

— Da, va fi mai ușor pentru mine să supraveghez 
lucrurile. Eu mă voi ocupa de microscop. Din fericire, am 
mai lucrat în microchirurgie în timpul stagiului în terapie 
intensivă. Acolo veneau o mulţime de victime ale 
accidentelor de circulaţie. 

— Repararea mâinilor și picioarelor n-are nimic de-a face 
cu ORL-ul, spuse domnișoara Stephen. 

— Şi cu toate astea, vasele de sânge și venele sunt cusute 
conform aceluiași principiu, sublinie Rosalind. 

Peste câteva clipe, asistenta se uită la ceasul de pe perete. 

— E timpul să pleci acasă, domnișoară Stephen. Ai muncit 
cât patru și nu cred că ai avut timp să faci o pauză. Vei 
recupera orele suplimentare prestate în timpul weekendu- 
lui, îi sugeră Rosalind. 

Figura infirmierei se lumină. 

— Dacă îmi iau o jumătate de zi în plus, îmi voi permite 
să dau o fugă până la părinţii mei. 

După ce instrumentele chirurgicale fură sterilizate, 
infirmiera plecă, înainte de a i se mai trasa alte sarcini. 

Rosalind Mason își termină treaba destul de târziu. Când 
se afla pe picior de plecare, se simţi ușurată că își 
îndeplinise îndatoririle de serviciu. Cel puţin, îşi spuse ea, 
doctorul Bradford îi apreciase metodele de lucru. 

Când ajunse afară, cu paltonul pe umeri, inspiră adânc 
aer în piept. Aerul proaspăt îi făcea foarte bine după o zi 
petrecută în sectie. 

În acel moment o zări pe Wendy, care ieşea dintr-o 
clădire alăturată și se grăbi s-o ajungă din urmă. 

— Ai terminat programul? Și eu! Fetiţa asta ne-a cam 
speriat!... Cum a fost? E totul pregătit pentru mâine? 

— Mă bombardezi cu prea multe întrebări. Ce vrei să știi 
în primul rând? 

— De la copii am căpătat acest obicei urât. La spital, toți 
urlă după mine și eu sunt nevoită să strig ca să mă fac 
auzită! 

Colega ei zâmbi. Auzise că Wendy îşi conduce foarte bine 
secţia, îmbinând umorul cu blândeţea și autoritatea. 

— Mâine începem programul în zorii zilei... cel puţin unii 
dintre noi! Şeful va veni la ora opt și jumătate, ca să se 
sterilizeze. 

— Ce l-a apucat? E cam matinal, dat fiind că aproape toată 
lumea locuieşte în afara spitalului. De ce vine atât de 
devreme? 

— Avem de făcut două operaţii foarte grele și o mastoidită. 

— Cât va dura? 

— Nu ştiu. Totul depinde de chirurg și până acum nu 
l-am văzut pe doctorul Bradford la treabă. 

— M-am mai liniştit. Credeam că „iubirea“ ta pentru el te 
va împiedica să fii obiectivă și acest lucru ar fi dat naștere la 
anumite prejudecăţi, dar acum constat cu bucurie că nu 
este cazul să-mi fac griji! Sunt moartă de foame! continuă ea 
când ajunseră în hol. Am ronțăit câţiva biscuiţi în secție, dar 
asta nu e mâncare! Ai luat masa de seară? 

— Nu, adineauri nu mi-era foame, poate din cauza 
evenimentelor de mâine. Unde am putea să mergem? 

— La „Vulturul“ propuse Wendy. Sandvișurile lor calde cu 
brânză şi tartele cu mere sunt nemaipomenite. 

— Nu vreau la „Vulturul“, scânci Rosalind. 

— De ce? Ai auzit ceva rău despre local? 

— Nu, dar sunt sigură că e aglomerat... și în plus, 
doctorii Bradford și King spuneau că se duc acolo în seara 
asta... 

— Şi ce dacă? Îl vezi cumva pe doctorul Bradford 
catadicsind să vină să împartă cu noi cina noastră umilă? 

Izbucniră amândouă în râs și începând din clipa aceea 
Rosalind se hotărî să nu-l mai ia pe șeful ei prea în serios și 
își propuse să nu se lase intimidată de el. 

— Oricum, Alan va fi la bar, nu ne va deranja prea mult. 

— Uite ce este, n-am nici un chef să-i văd și în seara asta... 
evident, tu n-ai avut plăcerea să-i suporţi toată ziua. 

— Parcă ti-ar fi frică de el şi asta mă miră. 

— Nu, dar aroganta lui mă scoate din sărite. 

— E un tip perfect, dacă știe că nu-i este permis totul. A 
împrumutat deja ceva materiale, așa este? 

Rosalind dădu din cap. 

— Anunţă-l imediat că nu-i vei mai tolera mult timp 
atitudinea și atunci nu va mai insista. Ce-ar fi să mergem la 
noua prăvălie de cartofi prăjiți de la capătul străzii? O să 
stăm la coadă și o să venim acasă cu hainele mirosind a ulei 
încins, dar în definitiv... 

— Sunt buni? 

— Nu sunt răi, am fost acolo o singură dată. Hai să ne 
schimbăm repede de haine și să plecăm. 

Rosalind se dezbrăcă de uniforma de asistentă medicală 
și-și eliberă părul bogat și blond care i se revărsa pe umeri. 
Îşi dădu cu puţin luciu pe buze și își puse un pardesiu din 
lână roșie peste rochia de culoare bleu-turcoaz. Apoi își luă 
din dulap o poșşetă neagră asortată cu pantofii și se întâlni 
cu Wendy în hol. Colega ei purta o haină din blană de miel 
care-i făcea chipul oval mai plăcut și mai feminin. 

— Câtă eleganţă, draga mea, ca să mergem până la 
negustorul de cartofi prăjiți din colţul străzii! o ironiză 
Rosalid. 

— Dar la tine nu te uiţi? În sfârșit, din fericire, locuitorii 
acestui cartier își dau imediat seama cine face parte din 
personalul spitalului. În felul acesta, nu ne asumăm nici un 
risc. E foarte posibil ca și unii foști pacienţi să mă 
recunoască și să vrea să stea de vorbă cu mine. 

Wendy se uită la prietena ei cu un aer invidios. 

— Nici nu-ţi dai seama ce norocasă ești! Ai putea să te 
duci acolo în fiecare zi incognito, deoarece așa, cu părul 
lăsat în jos, ești de nerecunoscut. Pe când eu, deşi mi-am 
schimbat adesea înfăţişarea, nu mi-a ajutat la nimic! 

— Uneori e folositor, dar eu nu mă aflu de multă vreme 
aici ca să pot fi identificată ușor. 

Cele două tinere o luară pe aleea centrală şi ieșiră pe 
poarta uriaşă a spitalului, care era deschisă în 
permanenţă. 

— Ar trebui să aibă loc o revoluţie ca să o văd închisă, 
spuse Wendy. Îmi place la nebunie poarta asta. Când trec 
seara prin dreptul ei, mă gândesc imediat la casa părinţilor 
mei, îi explică ea cu o ușoară nostalgie. Ai să vezi că, după 
câteva zile, vei avea şi tu aceeași impresie! 

— Dacă toată lumea ar fi ca tine sau doctorul Murray, 
m-aş simţi de pe acum ca acasă! 

Rosalind se întoarse pentru a arunca o ultimă privire 
clădirii în care se afla secţia de chirurgie, ale cărei contururi 
se profilau în semiintunericul serii. 

— Mă întreb dacă mă voi înţelege vreodată cu doctorul 
Bradford. 

Dar de ce o interesa atât de mult ce gândea el despre ea? 
Această întrebare o preocupa atât de mult încât, pentru 

prima oară în viaţă, e își făcea griji în legătură cu imaginea 
ei. De obicei făcea abstracţie de oamenii care o enervau, pur 
și simplu evitându-i. 

Dar imaginea șefului ei, în timp ce ştergea faţa Belindei 
cu o compresă îi revenea mereu în memorie. „Cred că se 
poartă minunat cu copiii“, se surprinse ea gândind. 

În momentul acela zăriră luminile prăvăliei. Chiar și la 
ora aceea, mai erau câţiva clienţi care așteptau. 

— Bună seara, domnişoară Fletcher, se auzi o voce de 
bărbat. 

Rosalind văzu amuzată cum un necunoscut cu obrajii 
rumeni care mirosea foarte tare a bere se apropie de Wendy 
pentru a-i vorbi despre fiul lui, care avusese nişte probleme 
cutanate, din câte își dădu ea seama. 

— Dacă se simte tot rău, spuneţi-i să vină din nou la 
consultaţie. 

— Nu va accepta niciodată... în afară de secţia 
dumneavoastră, nici nu vrea să audă de spital! Ce-ar fi să-l 
aducă soţia mea, doar pentru un control de rutină? 

— Bine, cu condiţia să vină într-o zi de consultaţie, ca 
să-l poată vedea și un medic. 

Apoi individul luă puiul și cartofii comandaţi, și plecă, 
după ce o salută pe asistenta de la pediatrie cu un semn 
din cap. 

— Pare un tip simpatic, spuse Rosalind. 

— Așa este, dar el și soţia lui l-au hrănit extrem de 
neadecvat pe băieţelul lor. A trebuit să-i facem foarte multe 
analize ca să putem determina cauza alergiei de care 

suferea. A fost stabilit un regim foarte sever care s-a încredinţat 
părinţilor. Aceștia nu au decât datoria de a-l respecta, dar cu 
toate astea, vin la noi o dată la trei luni pentru a se asigura că 
totul este în regulă. Cred că micuțul ţine foarte mult la noi. 
Este un băiat foarte deştept. Într-o săptămână, cât a stat în 
spital, a citit mai mult decât într-un an la el acasă! 

Mâncarea era într-adevăr apetisantă și când văzură puii 
făcuţi la rotisor, le lăsă gura apă. 

Porniră înapoi spre spital, fiecare cu câte o sacoșă în mână. 

— Genul ăsta de mâncare pentru seară nu e prea rafinat, 
dar de fapt ce importanţă are? Nu pot să mă abtin, 
recunoscu Rosalind. 

— Nu pot să mai aştept, spuse Wendy rupând un colţ al 
pachetului. 

Își strecură două degete înăuntru și scoase câţiva cartofi prăjiţi. 

— Îmm... sunt minunati. Gustă și tu, sunt calzi încă. 

— Nu acum, mulțumesc. 

Erau învăluite de un miros de prăjeală foarte puternic. 
Ajuseră în grădina spitalului Beatrice, priviră în jurul lor și 
râseră. Nu era o crimă să cumperi mâncare noaptea, dar nu 
erau bine văzute infirmierele care ieșeau noaptea pe furiș. 

— Vino, nu mai este nimeni, o asigură Wendy alergând 
spre hol, strângând la piept preţiosul ei pachet pentru a 
putea merge mai repede. 

Rosalind o urmă, dar mai încet. Deodată auzi o portieră 
trântindu-se în parcarea din dreapta ei şi o umbră care 
cobora din mașină. Individul venea drept spre ea. Trecu atât 
de aproape de ea, încât îi căzu sacoșa cu mâncare și, pentru 

a doua oară în ziua aceea, li se ciocniră capetele atunci când 
Peregrine Bradford se aplecă pentru a o ajuta să ridice 
pachetul cu cartofi prăjiți. El i-l întinse cu un zâmbet ironic 
pe buze și asistenta cu părul blond îngăimă câteva cuvinte 
de mulțumire înainte de a o zbughi spre holul clădirii. Se 
întoarse o dată, ca să vadă ce se mai întâmpla în urma ei, 
apoi Rosalind dădu buzna în bucătărie unde prietena ei se 
prăpădea de râs. 

— Ce caută aici la ora asta? o întrebă ea. Există vreo 
urgență? Trebuie să telefonez în secţie? 

— Linişteşte-te, o sfătui Wendy. Deasupra camerei 
noastre se mai află una în care doarme el uneori atunci 
când începe programul devreme, de exemplu. 

După ce mâncară şi băură câte o cafea, Rosalind se simți 
mai bine. Acum putea să râdă din toată inima de noua 
ciocnire cu doctorul Bradford. De fapt, în seara aceea n-o 
impresionase atât de mult, i se părea o fiinţă la fel ca toate 
celelalte. 

Când Wendy se cufundă în lectura unei reviste pe care o 
uitase un pacient la spital, Rosalind se retrase în camera ei. 
Gândul că se va putea întinde în pat o bucura, cu atât mai 
mult cu cât urma să aibă o zi foarte grea. 

„Sper că nu m-a recunoscut“ își spuse ea vârând cheia în 
broască. În clipa aceea, tânăra simţi că este cineva pe palier. 
Îşi dădu la o parte şuviţele blonde ale părului, dar nu-l văzu 
pe bărbatul care făcea o pauză înainte de a urca la etajul 
superior. 

Stând nemișcat, doctorul Bradford se uita ca vrăjit la faţa 
adorabilă a asistentei cu ochi verzi și tenul ca piersica. În 
privirea lui apăruse o strălucire stranie. 


Capitolul 4 


— Am şters-o, spuse Rosalind înghițindu-și cafeaua 
dintr-o sorbitură. 

— Dar n-ai mâncat nimic. Ai destul timp la dispoziţie! 

— Nu mai am decât o oră! Tipul ăsta mă umple de nervi, 
Wendy. De când am venit, îmi impune un ritm de lucru infernal! 

— Stai liniştită, sunt sigură că totul va fi bine. Ai marele 
noroc că lucrează împreună cu domnișoara Stephen, care 
este într-adevăr formidabilă. Și pe urmă, nu e prima ta 
operaţie în blocul operator. Chiar dacă tehnica doctorului 
Bradford este diferită de altele, totuși, corpul uman nu se 
schimbă. 

Rosalind se mai relaxă. 

— Ce bine că ești alături de mine! Îmi voi aduce aminte 
de cuvintele tale atunci când toate îmi vor merge pe dos. 
Cineva mi-a dat un sfat contra tracului: să mi-l imaginez pe 
interlocutorul meu în pijama! 

Wendy izbucni în râs. 

— În meseria noastră, ar trebui să găsim altceva! Pijamaua 
nu seamănă cu uniforma pe care o poartă chirurgii? 

Apoi oftă şi continuă: 

— Unde o fi splendoarea sălilor de operaţii despre care 
vorbește toată lumea? 

Deodată, un zâmbet îi lumină faţa. 

— Ti-l poţi imagina pe bătrânul Bradford în chiloti? 

— În nici un caz, dar pentru un chirurg șef nu este atât de 
bătrân. Apropo, mai știi ceva de Belinda? 

— Infirmiera de gardă părea mulţumită. Fetiţa a cerut o 
înghețată la ora patru dimineaţa. 

— E normal. Întotdeauna li se permite așa ceva copiilor 
înainte de operaţie. Pentru ei reprezintă o recompensă care 
mai are și avantajul că le calmează durerea, deoarece răceala 
anesteziază rana! 

Rosalind plecă din clădirea centrală, regretând că nu se 
putea bucura de dimineaţa aceea însorită. O briză uşoară 
mișca frunzele copacilor. Din păcate, în loc să se plimbe 
prin grădină, asistenta urcă în secţia de chirurgie. În blocul 
operator, toate luminile erau aprinse. Pereţii străluceau de 
curățenie și un miros uşor de dezinfectant și anestezic 
venea dinspre ușa batantă din sticlă unde primul pacient 
aştepta să intre în sala de operaţie. 

De fapt, bolnavii aveau rareori ocazia s-o vadă, deoarece 
erau deja adormiti atunci când intrau și ieșeau din sală. 

Alan King era pregătit. De data asta își fixase cu grijă 
masca. În ochii lui de culoarea alunei juca o sclipire 
poznașă. O văzu pe noua asistentă îmbrăcată în costumaţia 
informă care o acoperea de obicei din creştet până-n tălpi și 


70 JOYCE WADE 


profită de ocazie ca s-o studieze cu atenţie. Rosalind simţi 
privirea anestezistului asupra formelor seducătoare ale 
trupului ei când intră în biroul ei. Tânăra își schimbă rapid 
hainele și reveni în sala de operaţie. Camera rezervată 
chirurgilor avea ușa închisă. Ochii verzi ai Rosalindei se 
luminară, asortându-se de minune cu masca pe care o 
purta în dreptul gurii. Într-adevăr, chiar dacă nu-l asista 
chiar ea pe chirurg, asistenta purta o mască verde, pentru a 
se deosebi de celelalte infirmiere și de spectatorii îmbrăcaţi 
în alb. Funcţia ei îi impunea acest lucru. 

Cineva verifică dacă funcţionează microfonul din sala de 
operaţie și amfiteatrul destinat publicului de specialitate. 
Unul dintre aceștia îi sfătui pe ceilalți să păstreze tăcerea, 
deoarece doctorul Bradford va auzi totul și va pune cu 
siguranţă întrebări la care va fi greu să se răspundă corect. 
Aparatura audio-vizuală fu pregătită, pentru ca operaţia să 
fie filmată şi comentată simultan de către echipa 
chirurgicală. 

După ce bolnavul fu așezat pe masa de operaţie și 
informaţiile fură scrise pe panou, studenții își luară notițe. 
Apoi, ușa biroului chirurgilor se deschise și doctorul 
Bradford își făcu apariţia, gol până la brâu. 

Fascinată, Rosalind nu-l scăpă din ochi. 

— Parcă ar fi un pirat, șopti domnișoara Stephen zâmbind 
pe ascuns. 

Un pirat superb și viril, constată Rosalind. El aruncă o 
privire de jur-imprejur și-i făcu semn infirmierei 
responsabile cu instrumentele chirurgicale să-l urmeze. 
Domnișoara Stephen se apropie de el. Apa de la robinet 

țâșni și-l stropi pe chirurg. Picăturile strălucitoare de pe 
pieptul lui musculos stârni în trupul lui Rosalind o 
tulburare greu de descris. Tremurând de emoție, tânăra își 
luă ochii de la el. 

Câteva clipe mai târziu, chirurgul, îmbrăcat cu bluza lui 
specifică, era pregătit să înceapă prima intervenţie. Rosalind 
fixă microscopul chirurgical și se asigură că funcţionează 
corect. Ca să-i ușureze mișcările, asistenta înconjură 
aparatul cu câteva prosoape sterilizate. 

— Perfect! Eşti gata, Alan? 

Anestezistul făcu semn cu capul și branșă tubul cu 
protoxid de azot, în timp ce un ecran așezat în stânga lui 
putea să supravegheze ritmul cardiac al bolnavului pe toată 
durata intervenţiei. 

Stagiarul care în ziua anterioară se simţise rău nu părea 
nici azi într-o stare mai bună. În plus, observă Rosalind, își 
mai pusese și niște mănuși prea mari pentru mâinile lui. 
Cum va suporta prima incizie? se întrebă ea. Și zgomotul de 
oase râcâite? Unele persoane asistau fără nici o problemă la 
anumite operaţii care transformau sala în adevărat abator, 
dar erau înspăimântați de intervenţiile de tip ORL, își spuse 
tânăra. 

Căruciorul cu instrumente fu descoperit și operaţia 
începu. Stagiarul nu avea ce face la început, dar ţinea 
mâinile în sus, aşa cum îl învățase chirurgul. Stătea atât de 
aproape de doctor, încât îl împiedica pe acesta să vadă bine 
câmpul operator. Chirurgul se dădu brusc înapoi și atinse 
din greşeală cu degetele bluza unei infirmiere. 


72 JOYCE WADE 


— Mănuși, comandară două voci în cor. 

Doctorul Bradford mormăi câteva cuvinte referitoare la 
incompetenta anumitor stagiari, apoi Rosalind îl rugă pe 
bietul student s-o urmeze. Tânărul își scoase mănușile 
contaminate și le aruncă la coșul de gunoi sub privirile 
vigilente ale asistentei. 

— E mai bine că s-a întâmplat aşa, spuse veselă 
Rosalind. 

— Cum adică? 

— Astea erau prea mari. Cum crezi că ai fi putut să 
operezi în condiţiile astea? Câţiva milimetri în plus sunt 
suficienți ca să-ţi stânjenească mișcările. Ia-le pe astea. 
Puneţi-le cu mare atenţie. 

Stagiarul îi zâmbi. 

— Te simţi mai bine? Așteaptă un minut, șeful este 
ocupat, mai spuse ea. 

El o privi nedumerit. 

— N-are rost să te îmbolnăvești atât de curând. Acum 
du-te înăuntru și fii atent la mănuși! 

Stând lângă aparatele lui, anestezistul o urmărea cu 
privirea pe asistenta din sala de operaţii în timp ce ea își 
făcea treaba cu discreție. Într-adevăr, Rosalind executa un 
ordin, asigura perfecta desfășurare a intervenţiei cu o 
eficiență care stârnea admiraţia lui Alan King. Mai 
descoperi şi zâmbetul tinerei la care nu rămăsese deloc 
insensibil. 

Pacientul suferea de o scleroză a urechii și operaţia avea 
drept scop întroducerea în interior a unei proteze 

minuscule care i-ar fi permis să audă din nou ca înainte. 
Datorită microscopului chirurgical, această operaţiune 
părea mai ușoară, dar cu ochiul liber îţi puteai da seama cât 
de minuțioasă era acea muncă de precizie. 

După ce execută partea cea mai delicată a operaţiei, 
chirurgul puse câteva întrebări studenţilor, ca să se mai 
relaxeze. 

— Ce șanse de ameliorare a capacităţii auditive a 
pacientului există? 

Tinerii medici avură păreri diferite, unii fiind mai 
optimişti decât alții. 

— În orice caz, sper că realitatea va infirma părerea 
noastră despre tehnica mea! observă șeful pe un ton 
sarcastic. 

Atunci când chirurgul le explică de ce operaţia trebuia în 
principiu să reuşească, în galerie se auzi un murmur 
admirativ. Îi convinsese, își spuse Rosalind care continua 
să-l fixeze pe doctorul Bradford. El se aplecă deasupra 
balansoarului pentru a vedea rezultatul final înainte de a 
lăsa locul celei care efectua pansarea. 

Atât echipa de chirurgi cât și studenţii luară o pauză de 
un sfert de oră. Rosalind își bău cafeaua și își aruncă privirea 
prin ușa din sticlă. La tipul acela de operaţie, curățarea sălii 
nu dura prea mult. 

Mai purta şi acum lănţişorul cu medalion în jurul gâtului 
Uitase să şi-l scoată înainte de culcare și acum bijuteria îi 
stânjenea mișcările. Și-l scoase și-l puse pe birou. În clipa 
aceea, cineva bătu la ușă. 

— Intră. 

— Dau o fugă până la etajul de dedesubt ca s-o văd pe 
Belinda Sykes... Probabil că nu voi mai avea timp să fac 
vizita prea curând. Îmi dai voie cinci minute, 
domnişoară? 

— Fireşte, domnule Bradford... dar nu în tinuta asta. 

Era îmbrăcat încă în hainele de lucru, ceea ce n-avea de 
fapt nici o importanţă, deoarece își va pune alte haine 
pentru următoarea operaţie, dar era interzis să circule cu 
ghetele chirurgicale în afara sălii de operaţie. 

— Domnișoară! Adu te rog, pantofii domnului Bradford, 
îi ordonă ea unei infirmiere. Se poate schimba în biroul 
meu. 

Doctorul se supuse tinerei, o privi cu calm și apoi își 
încălță mocasinii din piele făcuţi impecabil cu cremă. 

— Le las la dumneata. Mă voi întoarce pe ușa asta ca să 
mă încalţ direct cu ei, îi spuse el politicos... dacă îmi dai 
voie, desigur... 

Mulțumită să constate că el respecta în mod strict 
regulamentul, tânăra dădu din cap. De ce oare se simţi 
ușurată atunci când el plecă? 

După ce verifică instrumentele pregătite pentru operaţia 
următoare, se întoarse la biroul ei ca să semneze în registrul 
care consemna dările de seamă ale intervențiilor 
chirurgicale. Doctorul era acolo. Își scotea pantofii de oraș. 
Ea dădu buzna în sala de operaţii ca să anunţe echipa. În 
clipa aceea, ușile liftului se deschiseră și al doilea pacient 
intră în blocul operator. 

A doua intervenţie se desfășură într-o atmosferă relaxată. 
După mastoidită, unii studenţi plecară și microscopul fu 
aşezat cu grijă într-un colț. Acum, iluminarea era mai 
plăcută și toată lumea părea mai destinsă. Spre marea ei 
mirare, Rosalind constată că acolo condiţiile de muncă erau 
foarte agreabile și recunoscu cam fără tragere de inimă că 
toate astea se datorau talentului chirurgului. E adevărat că 
era arogant și aspru uneori atunci când o infirmieră sau un 
student făcea vreo greşeală. Fiind extrem de exigent, voia să 
obţină ce dorea fără să mai fie nevoie să ceară acel lucru. 
Majoritatea chirurgilor procedau astfel în momentele de 
tensiune maximă. În același timp, dădea o mulţime de 
sfaturi studenţilor, lucra bine și repede, lăsând impresia că 
nu se grăbește deloc. Nu lăsa nimic la voia întâmplării și-i 
incita și pe alții să pună întrebări. 

Așezat într-un colț, Alan King părea că se plictisește de 
moarte. După ce pacientul adormea, rolul lui se limita la 
supravegherea efectelor medicamentelor și anestezicelor în 
timpul intervenţiei. De fapt, sub aspectul lui de om lipsit de 
vlagă se ascundea o inteligență vie. În timpul desfășurării 
intervențiilor, el încercă să atragă atenţia asistentei, dar 
Rosalind avea grijă să stea cât mai departe de el. 

— Anunţă secţia, îi ordonă ea unei infirmiere. Pot să 
trimită pe cineva după căruţ. 

Apoi o rugă pe infirmieră să verifice cu atenţie numărul 
pansamentelor folosite și mai ales să se asigure dacă 
fuseseră aruncate în lada de gunoi destinată incinerării. 

Domnișoara Stephen termină de pansat urechile 
operatului şi Alan King își debranșă aparatele. Scoase 
sonda gastrică şi o aşeză pe căruț, după care căscă și se 
întinse. 

În timp ce vorbea cu colega ei, Rosalind simţi că e cineva 
în spatele ei. 

— De ce trebuie să se ardă pansamentele astea, 
domnișoară? o întrebă Peregrine Bradford. Asistenta are 
dreptate, evident, dar de ce astea și nu și celelalte? 

— Tocmai voiam să le trimit jos, îi răspunse infirmiera 
emoţionată. 

— Atenţie la pericolul de infecţie! Dacă practicam două 
tipuri de operaţii: la începutul programului, intervenţiile 
așa-zise curate şi apoi celelalte. Pansamentele infectate care 
sunt lăsate la voia întâmplării pot să contamineze un obiect 
și să provoace incidente grave. 

Se răsuci şi-l întrebă pe studentul care stătea în 
continuare aproape de el: 

— Ce necazuri ar putea provoca o asemenea neglijență? 

— O septicemie, domnule. 

— Evident, chiar și o infirmieră debutantă ştie acest lucru. 

— 3... un abces? 

— Într-adevăr, s-ar fi putut produce așa ceva în acest caz, 
dar am luat toate măsurile de precauţie, așa că riscul de 
infecţie mi se pare exclus. De fapt, spectrul care îl 
înfricoșează pe orice chirurg conştiincios este meningita 
care poate fi luată în timpul operaţiei sau prin membrana 
urechii, nasului sau gâtului. 

Îşi scoase masca și o aruncă pe podea. Ochii lui albaștri 
erau bântuiţi de îngrijorare. Apoi își dădu jos bluza. 
Transpiraţia îi curgea șiroaie de pe umeri. Parcă uitase că 
are oameni în jurul lui. Deodată, o fixă pe tânără care-l privi 
cu un aer întrebător. Rosalind îl ascultă cu buzele 
fremătând de nerăbdare. De ce insista oare atât de mult 
asupra unui aspect care constituia grija principală a tuturor 
angajaţilor serioși? Cu toate nasurile obișnuite, nimeni nu 
era la adăpost de acest pericol. Oare avusese de-a face cu 
vreun accident de genul acesta în sala de operaţie sau voia 
să le mărească spiritul de responsabilitate? 

El zâmbi ușor. 

— Nu uita niciodată de acest aspect și fii atentă 
întotdeauna la regulile referitoare la curăţenie. Nu neglija 
nici supravegherea postoperatorie. 

Cu un aer serios, doctorul Bradford continuă să pună 
întrebări. Zâmbetul lui ironic și mulțumit îl deruta pe bietul 
student care, cu obrajii în flăcări, îngâna răspunsurile. 
Rosalind ridică ochii și întâlni privirea lui Alan King, care îi 
zâmbi. 

— E mulţumit de el. Eu o şterg, până nu devine chiar 
insuportabil, şopti el asistentei. 

Anestezistul o urmă și se opri în faţa biroului ei. 

— Ai întocmit cumva raportul referitor la prima operaţie? 
o întrebă el. Aș vrea să verific doza de somnifer administrată 
primului pacient. 

Nemaivăzând nici un motiv plauzibil pentru a-i refuza 
cererea, tânăra îl lăsă să intre. El închise ușa în urma lui. 

— În sfârșit, suntem singuri! spuse el. Pot să profit de 
tine în liniște... Ar fi şi mai bine dacă ţi-ai da jos bluza asta 
șleampătă și boneta de pe cap. Am un chef nebun să-mi 
trec mâna prin părul tău. Pun pariu că e lung până la 
umeri! 

— Mă voi schimba atunci când îmi voi termina programul 
de lucru, îi răspunse ea pe un ton rece. Uite registrul, eu am 
treabă. 

El blocă uşa de ieșire. 

— Vă rog, domnule doctor King... 

— Spune-mi Alan și te las să pleci. E mai bine așa, mai ales 
că probabil vom deveni prieteni... prieteni foarte buni... 

Rosalind făcu un pas în lături pentru a ajunge la o altă 
ieşire, când privirea îi căzu asupra picioarelor ei. Era 
încălțată şi nu putea să încalce regulamentul după ce i-l 
aplicase și doctorului Bradford! 

Alan King începu să râdă în hohote. 

— Dă-mi voie să trec, Alan, te implor. 

— Prefer... nu pot să opun rezistență unei guri atât de 
apetisante. 

Rosalind se apropie încet de ușă și Alan King, se răsuci 
ușor, o prinse de umeri şi o forţă să se uite la el. Riscând să 
se dezechilibreze, îi atinse obrazul. Indignată, ea încercă să 
fugă de el, dar el o prinse din nou. În clipa aceea, zări o 
siluetă prin ușa din sticlă mată. 

— Nu fi prost, Alan, termină odată, te rog... 

Uşa se deschise în spatele anestezistului și se auzi o voce 
aspră. 

— Mi-am uitat încălțările, spuse Peregrine Bradford. Îmi 
pare rău că te-am deranjat, domnişoară. Evident, funcţia îţi 
dă dreptul la anumite privilegii, cel puţin în biroul tău, dar 
opacitatea geamului nu te pune la adăpost de unele 
indiscreții. 

— Pantofii sunt în biroul dumneavoastră, domnule 
Bradford. Infirmiera i-a dus acolo. 

Își dădu boneta pe spate și niște șuviţe blonde îi căzură 
peste ochii speriați. 

Alan King plecă supărat. 

— Îmi pare rău, abia reuși Rosalind să rostească. Fl a... 

Cu lacrimi în ochi și buzele tremurând, tânăra era 
disperată. Chirurgul o privi cu atenţie. 

— Haide, domnişoară, n-are rost să reacţionezi atât de 
dramatic numai pentru că un individ ţi-a făcut curte! 

Acele cuvinte rostite cu dispreț și indiferenţă o făcu să 
simtă un fior rece din cap până-n picioare. 

— Dacă ţii neapărat să-i respingi avansurile, pot să-ți dau 
un sfat: nu-i spune atât de curând pe numele mic. Dar dacă 
începe să-ţi placă de el atât de mult încât îi vei permite 
anumite familiarităţi, problemă care în definitiv te privește 
direct și personal, folosește-te de el pentru a-ţi petrece cât 
mai plăcut timpul liber. Sunt convins că-ţi va propune acest 
lucru cât de curând. 

Gura medicului exprima și altceva în afară de furie. Ochii 
albaștri căpătaseră o nuanţă și mai intensă, accentuată de 
culoarea cămășii. Tinerei i se păru că el încerca să se 

controleze pentru a nu spune lucruri și mai tăioase. Atunci 
simți că nu se mai putea abtine și izbucni în lacrimi. 

— Încetează! exclamă el cu asprime. Ce-ai vrea să fac? 
Să-ţi acopăr faţa cu săruturi ca să-ţi usuc lacrimile după 
plecarea lui? Ce copil eşti! În cazul în care nu-i acorzi nici o 
importanţă, n-ai decât să râzi de acest episod şi să-l dai 
uitării... dar nu te aștepta ca un bătrân ca mine să te 
înțeleagă. 

Încălţat numai în șosete, el se îndreptă spre ușa biroului 
său. Rosalind se șterse la ochi. Își dădu bluza jos, se 
pieptănă și se fardă ușor înainte să plece din sala de 
operaţii. În încăpere era ordine şi curăţenie. Domnișoara 
Stephen se dusese să mănânce de prânz împreună cu cele 
două colege ale sale și Rosalind se bucură că avea câteva 
minute de liniște pentru a-și mai veni în fire. 

Oh, bărbaţii ăștia! şopti ea. După ce-l blestemă pe Alan 
King, asistenta îndrăzni să se gândească din nou la chirurgul 
care îi surprinsese în cadrul ușii. 

Râse fără să vrea când și-l aduse aminte plecând încălțat 
numai în şosete. În ciuda tonului pe care-l folosise, 
Rosalind nu reușea să-i poarte pică. Amintirea ochilor lui de 
un albastru întunecat o urmărea permanent. N-o atinsese 
aproape deloc, dar... atunci când capetele li se ciocniseră, 
simţise o atracţie reciprocă, de parcă un văl de mătase 
invizibil se strânsese în jurul lor pentru a-i apropia. 

Tânăra începu să pună fiecare obiect la locul lui și la un 
moment dat zâmbi. De ce oare îi vorbise despre dorinţa lui, 
inconștientă dar reală, de a o face să uite de supărare 
sărutând-o? 

— Ce vârstă are doctorul Bradford? o întrebă pe 
domnișoara Stephen atunci când se întoarse în sectie. 

— Nu știu, în orice caz, cred că are destui! 

— De ce spui asta? 

— Sper că... rămâne între noi... nu vede în mine decât o 
infirmieră care răspunde de instrumentele chirurgicale, 
mărturisi ea cu un ușor regret. 

— M-a lăsat să înţeleg că se consideră un om bătrân. 

— În general, bărbaţii spun asta atunci când sunt acuzaţi 
că le plac femeile tinere! 

— Oh! Nu cumva se întâlnește cu vreo infirmieră 
începătoare!? 

— În ziua în care vei afla ceva despre viaţa lui privată, îti 
dau ce vrei! Doar dacă nu-și ascunde nevasta la ţară... În 
privința lui, nu văd altă ipoteză. 

Rosalind reveni în biroul ei ca să-și ia paltonul și să 
meargă la masă, când își aminti de medalion. Ridică hârtiile 
împrăștiate pe birou, se uită până și în coșul de gunoi, dar 
nu-l găsi. Și cu toate astea, Rosalind era convinsă că-l lăsase 
acolo! Alan King! Cu siguranță, i-l furase ca să-i facă 
necazuri. Era în stilul lui! Mâine i-l va arăta și o va şantaja: 
medalionul în schimbul unei întâlniri. 

Bijuteria în sine nu avea nici o valoare reală, dar o supăra 
faptul că pierduse un obiect drag. 

Asistenta de la secţia de ortopedie, fermecătoarea Anna 
Forsythe, lua masa și ea în tura a doua. Deși se cunoşteau 
foarte puţin, cele două colege aveau preferințe comune, 
care erau de natură să le apropie. Se aşezară una lângă alta. 

— Te-ai adaptat la noua ta slujbă? se interesă Anna cu un 
zâmbet seducător. 

— Parcă nu se mai termină dimineaţa asta! răspunse 
Rosalind. 

Discutară despre vrute și nevrute: de la noul bloc 
operator la mulţimea de chirurgi, subiecte inevitabile. 

— Îmi place grozav să lucrez cu Tony Murray, spuse 
asistenta ORL. 

— Şi cu Perry? 

— Domnul Bradford?Rosalind fu gata-gata să se înece cu 
mâncarea. Niciodată nu auzise oamenii vorbind despre 
şeful ei atât de familiar. 

— Uneori e plin de toane, dar are o inimă de aur. ÎL iubim 
foarte mult. Slade a fost coleg de cameră cu el pe vremea 
când erau studenţi la medicină. 

Pe buzele lui Rosalind Mason apăru un zâmbet ușor. 

— Nu mi-l pot imagina ca student. E atât de elegant în 
costumele alea ale lui croite după ultimul răcnet al 
modei! 

— Dar uneori se comportă cam grosolan, nu-i așa? 

Anna se ridică de pe scaun și reveni cu două cești de cafea. 

— E timid, continuă ea, şi în general ia viața prea în 
serios, dar ne distrăm bine împreună. O să vezi că o să-ţi 
placă de el. E adevărat că uneori merită să fie și criticat. 
Mi-a promis totuși că se va purta frumos cu noua infirmieră! 

— De ce? A pus-o pe fugă pe cea dinainte? 

Anna se uită lung la colega ei. 

— Nu, n-a umplut-o de groază, dar asta nu înseamnă că 
n-o să te sperie și pe tine. Am glumit. De fapt, cam facem 

mişto de el pentru că nu s-a arătat prea tandru faţă de o 
colegă care se îndrăgostise de el. 

— În orice caz, dinspre partea mea n-are de ce să se 
teamă, îi răspunse Rosalind cu o iritare cam excesivă. E atât 
de drăgălaș, încât mi-a reproșat deja faptul că sunt puerilă și 
nesuferită! Dar o să i-o plătesc eu! O să-mi facă cea mai mare 
plăcere să-l asist pe doctorul Murray și o să mă conformez 
ordinelor domniei sale atunci când va avea nevoie de 
serviciile mele. 

Atunci, Rosalind văzu privirea critică a colegei ei. 

— Ştiu că ești prietenă cu el, dar mă întreb dacă ti-ar 
plăcea să ai trei operaţii grele pe zi, dintre care prima la ora 
opt şi jumătate dimineaţa. Pe mine nu mă deranjează, 
pentru că locuiesc în incinta spitalului, dar ceilalţi stau în 
afara lui! 

— Ştii cumva din ce cauză a început atât de devreme? 

— Eu nu, poate știi tu. Nu i s-a părut necesar să-și ceară 
scuze. A plecat râzând şi mulţumit de el. 

— Asta nu mă miră... e un om discret. Dar poţi să fii sigură 
că nu din cauză că voia să meargă să joace golf. 

— Atunci de ce? 

— Conduce un centru pentru copiii surzi, de lângă 
Reading. Instituţia era pe punctul de a fi desființată, dar el 
s-a luptat s-o menţină deschisă. Datorită unor fonduri 
private, a reușit să reamenajeze acest centru, care acum 
funcţionează perfect. I-a fost lăsat numai cu condiţia să 
angajeze doar personal specializat și să nu facă internări în 
incinta lui. 

Anna făcu o pauză. 

— Perry este un om dinamic. A format o echipă de medici 
tineri şi străluciți. Permanenta este asigurată de un 
ortofonist și sunt organizate întâlniri cu părinţii micilor 
pacienţi. În felul acesta, pot să stea de vorbă despre 
problemele legate de aceste cazuri... 

— Nu ştiam nimic despre asta, mărturisi Rosalind. Dar 
de ce se duce acolo îmbrăcat ca un prinţ? Probabil că 
mamele copiilor se întreabă dacă nu cumva au de-a face cu 
un play-boy mai interesat de poziţia lui socială decât de 
bolnavii lui! 

Anna zâmbi îngăduitoare. 

— E obligat să procedeze așa, din cauza clienţilor lui 
bogaţi, de exemplu, trebuie să ia masa cu un om de afaceri 
foarte bogat, care a promis să facă o donaţie mare pentru 
centru. Doar nu-ţi închipui că se putea prezenta la Claridge 
în pulover pe gât, nu-i aşa? 

— Oh, Anna, ce rușine mi-e... 

Rosalind se opri o clipă. 

— Oricum, asta nu explică tot, continuă ea. Mă simt mult 
mai în largul meu cu doctorul Murray. 

— Săptămâna asta, Perry nu te va deranja prea mult, 
pentru că mâine pleacă pentru câteva zile. Sper că nu e în 
weekendul tău liber, ar fi păcat să lipsești chiar în perioada 
asta! sublinie ea râzând. 

Apoi se uită la ceas și adăugă: 

— Acum, eu sunt în concediu și mă duc să-l iau pe dragul 
meu soț inainte să se răzgândească și să rămână de gardă în 
astea două zile. Din fericire, avem o casă la ţară fără telefon! 
Ce binefacere. 

Rosalind o privi cu invidie pe colega ei în timp ce se 
îndepărta. Era îndrăgostită, își adora meseria și, în plus, ea 
și soțul ei lucrau în același spital. 

— Dacă şi... şopti ea. 

Ce-i trecea oare prin cap? Ieri nu-și dorea nimic altceva 
decât să aibă succes în carieră şi acum visa să întâlnească și 
ea iubirea. Să iubească un bărbat care s-o facă fericită. 
Închise ochii, simțindu-se cuprinsă de o tristețe 
inexplicabilă. 

După ce se întoarse în blocul operator, tânăra reuși cu 
greutate să se concentreze asupra operaţiunii de sterilizare 
a instrumentelor. Imaginea Annei, soţie fericită, o bântuia. 
Ea îl simpatiza foarte mult pe Perry Bradford. Perry... Dar ea 
îl ura sau îl admira? În orice caz, nu putea spune că o lăsa 
indiferentă. 

Îl zări pe Alan King îndreptându-se spre parcare, cu 
cheile mașinii în mână. Rosalind se dădu înapoi câțiva pași, 
ca acesta să n-o vadă. „Nu voi aduce niciodată vorba despre 
medalion. Dacă va pomeni el despre bijuterie, o să mă 
prefac că nu ştiu nimic și atunci gluma se va dezumfla de la 
sine“. 

Din fericire, nu știa nimeni nimic. Numai Wendy aflase 
de existenţa lui, dar ea nu observase că-i dispăruse. 

— Poţi să pleci, îi spuse ea Annei. Acum mă simt în stare 
să-i fac faţă, orice s-ar întâmpla... datorită ţie! 

De fapt, ştia foarte bine că nu va avea de-a face decât cu 
Tonny Murray în timpul următoarelor intervenţii în sala de 
operaţii. 


Capitolul 5 


— Domnișoară Mason? 

— Da... cine întreabă? 

— Claude, portarul. Vă caută cineva la intrarea în spital. 
Vă aşteaptă o mașină. 

Paznicul închise telefonul și Rosalind încercă în zadar să 
mai dea de el. 

Tânăra coborî în fugă scările și își luă repede poșeta și 
umbrela. Deși afară ploua cu găleata în dimineața aceea, 
Rosalind era hotărâtă să viziteze talciocul din oraș. Nu 
chemase taxiul și se gândi la zgomotul metalic făcut de 
ceasul acestuia. Probabil că îl solicitase altcineva care 
aştepta în zadar telefonul portarului. 

După ce își încheie nasturii paltonului din lână bordo, 
ultima ei achiziţie, își puse un fular în buzunar. Ca să nu 
arate ciufulită la întoarcere, avusese grijă să-și strângă părul 
într-un coc, fixat cu măiestrie la baza gâtului. 

Când ajunse la cabina portarului, bătu în oblon, dar nu 
răspunse nimeni. 

— Ei drăcie, spuse ea. 

Se uită după taxi, dar nu văzu decât o maşină obișnuită 
parcată în fața intrării spitalului. 

De ea se apropie zâmbind un bărbat îmbrăcat într-un 
impermeabil scurt. 

— L-aţi văzut cumva pe Claude? îl întrebă ea. 

— Da. Eu l-am rugat să te cheme prin teleon, spuse 
anestezistul plin de el. 

După care o luă de braţ și vru s-o conducă la mașină. 
Furioasă, Rosalind îl îmbrânci. 

— Nu te mai împotrivi, o rugă el cu o privire tandră de 
băieţel îmbufnat cu care probabil cucerise deja multe 
infirmiere. Știind că ești liberă azi și singură în orașul ăsta 
mare, m-am gândit că e o idee bună... 

— Vrei să te trimit la... 

— Oh, ai milă de mine, te rog! Și eu sunt singur. Ce-ai 
zice de o plimbare cu maşina până la o cafenea drăguță 
unde am putea lua micul dejun? Şi după aceea am putea să 
facem și câţiva pași pe jos, dacă ne mai permite timpul! 

— Programul pe care mi-l propui pare foarte îmbietor, 
dar aș prefera să-l parcurg într-o altă companie. Ieri te-ai 
purtat oribil cu mine, așa că pentru nimic în lume nu voi 
accepta să te însoțesc. 

Îi împinse mâna anestezistului. 

— După felul în care te-ai îmbrăcat, îmi dau seama că ai 
de gând să ieși în oraș și bănuiesc că nu intenţionezi să te 
duci la biserică. Duminică dimineaţa autobuzele vin rar și 
nu e nici vreo staţie de metrou prin apropiere... 

Bărbatul arboră un zâmbet victorios. 

— Dă-mi voie să te conduc. Îţi promit să mă port ca un 
gentleman și că nu mă voi apropia de tine, oricât de mult 
chef aș avea s-o fac! 

Tânăra ezită câteva clipe. Autobuzul tocmai pleca din 
stația situată la capătul străzii și următorul nu va veni decât 
peste o jumătate de oră. 

— Din cauza ta am pierdut autobuzul, îi reproșă ea 
supărată. 

Fl stătea lângă mașină şi Rosalind se gândi din nou la 
cuvintele lui Wendy. Individul putea fi cel mai fermecător 
însoțitor dacă știai cum să-i stopezi avansurile într-o 
manieră categorică. 

În definitiv, de ce nu i-ar plăcea pe amândoi? își spuse ea. 
Era un bun anestezist și era înzestrat cu simțul umorului. 

— Uite ce este, Alan. Noi doi facem parte din aceeaşi 
echipă la serviciu și din punctul ăsta de vedere pot să spun 
că sunt încântată să mă aflu în preajma ta, dar dacă mai 
încerci o singură dată să-mi faci curte, îţi dau una-n cap cu 
umbrela și te las lat la pământ! 

Deși avea un aer glumet, cuvintele tinerei erau cât se 
poate de serioase și Alan King le interpretă ca atare. 

— Bine! Mă dau bătut. Te las în oraș, oriunde vrei. Sper 
să te văd în seara asta la concertul de la spital... Așa e bine? 

— E perfect. Eşti drăguţ că-mi faci acest serviciu. 

Oare ce-ar fi zis, își spuse ea, dacă i-ar fi mărturisit că de 
fapt se ducea singură, nici mai mult nici mai puţin decât la 
talcioc. 

— Unde vrei să te las? 

— La Charing Cross, la ieșirea din metrou. 

Spera ca tânărul să nu stea prea mult prin zonă, cu atât 
mai mult cu cât era aproape imposibil să parcheze în acel 
loc. 

— În felul acesta voi ajunge la timp la întâlnire, minţi ea 
ca să evite o eventuală invitaţie la cafea. 

Alan oftă şi o ajută să se aşeze pe locul pasagerului. 
Maşina mergea încet pe un bulevard situat pe malul 
Tamisei. 

— Când vei avea mai multă încredere în mine, o să te duc 
la o plimbare cu vaporul pe fluviu. 

— Cu plăcere, îi răspunse ea zâmbind. 

Ce băiat drăguţ era atunci când nu se juca de-a Casanova! 
Până acum o cruţase de lamentaţiile lui clasice referitoare la 
soţul neînțeles. Oare era într-adevăr însurat? se întrebă ea 
deodată. Dacă era, n-ar fi fost liber ca pasărea cerului într-o 
dimineaţă de duminică. Se uită la el cu coada ochiului. Din 
profil, i se părea seducător. Probabil că era mult mai 
nefericit decât voia să recunoască, își spuse ea. 

— Mii de mulțumiri, spuse ea când el opri în faţa staţiei 
de metrou Charing Cross. Am șters-o, înainte să primeşti 
vreo amendă! 

În timp ce se depărta de mașină, apoape că regreta că 
nu-i propusese s-o însoţească. 

— Ne vedem diseară, îi strigase el înainte să demareze. 

Tânăra luă metroul şi pe drum studie harta orașului. 
Talciocul de pe Roman Roal nu era departe de staţie. În 
realitate distanţele erau mai mari, dar plimbarea îi făcu 
plăcere. După atmosfera tensionată din blocul operator, 
mersul în aer liber era o binefacere pentru picioarele ei 

amorțite. Săptămâna de lucru decursese normal în 
compania lui Tony Murray și a studentului. Cel din urmă 
făcuse prima lui intervenţie, scoaterea unor amigdale sub 
supravegherea atentă a lui Tony. Operația reușise. 

După o cotitură a străzii, apărură tarabele primilor 
negustori. În zi de târg, pe acolo circulau numai pietonii. 

De o parte și de alta a străzii se înşirau tot felul de 
lucruri: mobilă, haine, alimente... Era amuzant să-i auzi pe 
clienţi cum se târguiesc cu negustorii. Oamenii păreau bine 
dispuși, deşi pe cer apăruseră niște nori ameninţători. 

Tânăra profită de ocazie și își cumpără câteva perechi de 
ciorapi şi un pulover la jumătate de preţ. Apoi descoperi un 
magazin în care se îngrămădeau o mulţime de cutiuţe cu 
diverse bijuterii: vechi, moderne, scumpe, ieftine... Alături, 
O altă tarabă expunea același gen de obiecte. Aveau și niște 
medalioane. 

— Luaţi să vedeţi, avem copii după toate modelele 
grecești, chinezești... chiar și amulete! 

Amuzată, Rosalind se aplecă și zări simbolul Yin și 
Yang. Medalionul nu era de aceeași calitate cu al ei și 
regretă că-l pierduse. 

În mod curios, Alan King nu făcuse nici o aluzie la el, 
deși fără nici un dubiu, el era cel care îl remarcase în ziua în 
care Peregrine Bradford îi surprinsese pe amândoi în birou. 
Amintirea acelei scene o făcea întotdeauna să roșească. 

Totuşi, absenţa chirurgului în săptămâna aceea îi 
permisese să se rodeze şi să-și recapete încrederea în 
propriile forțe. Perioada de adaptare îi fusese folositoare și 
la stabilirea de raporturi bune cu echipele de chirurgi care 

lucrau în blocul operator. Dar în mintea ei, pierderea 
amuletei rămânea legată de încercarea lui Alan de a o seduce. 

„Nu i-l voi cere niciodată, își propuse ea. O să spună că 
l-am pierdut pe stradă. În definitiv, un lănţişor se poate 
rupe oricând. Mi-ar trebui altul“. Rosalind zâmbi. În ziua în 
care îl va purta Alan pe al ei, putea și ea să-l pună pe celălalt 
la gât, prefăcându-se că nu s-a întâmplat nimic. Alese un 
medalion pe care negustorul i-l impachetă în hârtie roz. 

Mai cumpără și o vază din porțelan englezesc pentru ziua 
de naștere a mătușii ei. Ce plăcut trebuia să fie să ai căminul 
tău și să colecționezi obiecte pentru el de-a lungul anilor, se 
gândi ea. 

Îi atraseră apoi atenţia două farfurioare vechi. Rosalind 
spera să-și poată permite să le cumpere cândva. „Încep să 
mă schimb, constată ea; acum simt nevoia să am un locșor 
al meu în care să-mi pun bibelourile“. Cel puţin putea fi 
sigură că-și va păstra camera atâta timp cât va lucra la 
spitalul Beatrice. Nici atunci când pleca în concediu, nu 
trebuia să se mute. 

De când se instalase la Beatrice, dorea tare mult să-și 
amenajeze frumos interiorul camerei. Nu pentru că ar fi 
avut intenţia să-și întemeieze o familie și să se mulțumească 
în rolul de gospodină... Nu prea se vedea măritându-se cu 
vreun bărbat pe care-l cunoscuse în timpul școlii. 

Se gândi la foştii săi admiratori, interesaţi mai mult de o 
aventură decât de o idilă, așa cum i-o şi mărturisiseră de 
altfel. De două ori era gata-gata să se căsătorească. N-ar fi 
trebuit să spună decât un singur cuvânt... Erau amuzanți, 
dar nimic mai mult. Nu regreta că-i refuzase... 

Rosalind plecă din talcioc și se urcă în metrou. Mai avea timp 
doar să mănânce de prânz și să se îmbrace în costumul de tenis. 

De fapt, nu plouase deloc, dar încă mai fulgera. Când 
ajunse în curtea spitalului, aruncă o privire în parcare. Alan 
King se hotărâse să mănânce în oraș, observă ea ușurată. 
Urcă în camera ei ca să-și lase cumpărăturile. Apoi, 
ajungând mai devreme la cantină, se așeză pe zidul scund 
din parcare, bucurându-se de soarele de primăvară. In fața 
clădirii spitalului privat nu erau decât două mașini 
impozante. Ale cui erau oare? se întrebă ea. Deodată, locul 
acela îi aminti de ziua în care bărbatul cu părul negru îi 
ieşise în cale, fascinând-o. Și el se uitase la ea îndelung, ca 
şi cum ar fi cunoscut-o de undeva. 

Se va întoarce curând... dar de ce oare avea sufletul atât 
de trist? In definitiv, ce importanţă avea dacă era acolo sau 
nu? Acum era în stare să se adapteze oricărui program 
operator întocmit de cei mai faimoși chirurgi. De fapt, 
Peregrine Bradford fusese singurul care fusese arogant și 
antipatic cu ea. Probabil uitase deja, pe perioada cât a lipsit, 
de scena penibilă dintre ea și Alan King, își dori ea. 

— Ai de gând să-ţi petreci toată ziua pe zidul ăsta? o întrebă 
Wendy, îmbrăcată în uniforma de infirmieră, pregătindu-se să 
meargă la masă. Te-am văzut de sus și aşteptam să urci, dar ai 
rămas aici să visezi cu ochii deschiși. Ţi-a plăcut plimbarea? 
Am încercat să te anunţ... dar era prea târziu. 

— Ce să mă anunti? 

— Alan King a venit să te aştepte, nu-i așa? Aseară s-a uitat 
pe tabel ca să vadă când ești liberă. Eram sigură c-o să vină 
aici în dimineaţa asta! 

— Oricum, am făcut ce-am făcut și am scăpat de el. 

— Bravo! 

— M-a lăsat în oraș. L-am minţit că am o întâlnire... așa că 
să nu-i sufli nici o vorbă, glumi ea. 

— De fapt, poate să fie foarte amuzant. Dacă te porți 
frumos cu el, e un tip de treabă. Cel puţin nu roşește și nu 
are aerul copilăros al studenţilor noștri. Să-ţi spun drept, 
mie nu-mi displace deloc. 

— Sunt convinsă că e un băiat bun. 

— Fireşte, tu l-ai cucerit cu ușurință. Te consideră cea mai 
frumoasă și mai drăgălașă infirmieră din spital! Ai grijă să nu 
faci prea multe victime cu ochii ăștia verzi ai tăi! 

Cele două colege luară loc la o masă liberă. 

— Îmi place la nebunie să mănânc aici duminica. Eşti 
servit regește. 

Ce bine se simţea împreună cu o fată veselă ca Wendy, își 
spuse Rosalind încântată. La masa lor mai veni şi Anna 
Forsythe. Purta o fustă din catifea bej și un pulover din 
mohair de culoare galben-deschis şi avea obrajii roșii. 

— Slade trebuie să vadă un bolnav înainte să se întoarcă 
acasă. 

— Unde locuiti? o întrebă Rosalind. 

— Ocupăm un etaj într-o clădire mare din vârful dealului. 
Avem și camere de oaspeți și primim mulţi medici care vin 
să petreacă una sau două zile la spital sau la Londra, ca să 
participe la vreun congres. Sunt niște ocazii excelente 
pentru a organiza petreceri. Ar trebui să veniţi şi voi la una 
din ele! Ştiţi cum stau lucrurile în cazul nostru. Dacă 
programez ceva cu mult timp înainte, sunt nevoită să 
contramandez pentru că unul din noi este de gardă. Așa că 
să nu vă mirați dacă o să vă anunţ în ultima clipă. 

— Cu plăcere. Te duci la concert în seara asta? Ce este 
programat? 

— O seară Chopin. Vor fi audiate numai discuri, dar mai 
avem şi un doctor polonez care este un pianist excelent și 
va interpreta câteva piese, anunță Wendy. În seara asta mă 
duc, dar data viitoare când se va da Walkiria, voi zice pas. E 
prea grea pentru mintea mea necultivată! 

— Am plecat, spuse Anna după ce mâncă primul fel. În 
după-amiaza asta trebuie să gătesc. În mod cu totul 
întâmplător, voi petrece o seară singură cu soțul meu. 

— Bine, dar ai fost cu el tot weekendul, nu-i așa? observă 
Wendy. 

— Nu. Am avut un invitat şi am profitat de asta ca să 
facem niște plimbări lungi. A fost foarte plăcut. 

— Ce femeie fericită! spuse Wendy privind în urma Annei. 
Are tot ce-și poate dori un om: o slujbă interesantă, un soț 
care o adoră, o casă superbă și plină de prieteni. 

— E foarte simpatică, adăugă și Rosalind. 

În adâncul sufletului său o invidia pe acea tânără care se 
căsătorise cu prietenul bărbatului la care ea se gândea 
permanent... Chiar şi în absenţa acestuia. 

— Bănuiesc că soţul ei este mai în vârstă ca ea. 

— Are câţiva ani în plus, aşa că ea are de învățat o 
mulţime de lucruri de la el, nu crezi? 

— Probabil, răspunse ea evaziv. Te mai simţi în stare să 
joci tenis după masa asta copioasă? 

Terenul nu fusese folosit deloc în timpul iernii și cele 
două prietene petrecură peste un sfert de oră curăţindu-l cu 
nişte mături uriașe. 

Fiind îmbrăcate numai în șort, le era cam frig, dar cele 
două fete se încălziră repede. 

— Ce grozav e! spuse Wendy gâfâind. O să dau jos câteva 
kilograme. De luni de zile n-am mai făcut nici un pic de 
gimnastică și tare mi-e teamă că mâine o să fiu o epavă! 

Câteva colege le văzură jucând când trecură pe lângă 
teren. Claude, portarul, păru mirat s-o vadă pe Rosalind 
Mason împreună cu Wendy Fletcher, pentru că în dimineața 
aceea Alan King îl rugase frumos s-o anunţe pe asistentă că 
este așteptată la poarta spitalului. Nu se așteptase să se 
întoarcă atât de repede. 

După ce se termină partida, Wendy puse fileul la locul 
lui și Rosalind adună mingile. Una din ele căzuse în colţul 
unei grădini neîngrijite. Drumul era barat de un gard din 
sârmă ghimpată. 

Rosalind inspiră adânc și încercă să se strecoare prin el. 

— Fir-ar să fie! M-am agăţat! 

Încercă să se desprindă din coltii sârmei, dar mai mult se 
încurcă în ea. În speranţa că poate atrage atentia lui Wendy, 
se uită spre teren, dar prietena ei stătea liniştită de vorbă cu 
două colege. 

— Wendy! strigă ea. 

La ferestrele care dădeau spre terenul de tenis nu apăru 
nimeni. Tânăra trase încet de pulover, dar acesta rămase 
agăţat. Dacă mi l-aș da jos, își spuse ea, aş putea să mă 
eliberez mai uşor. Şi-l scoase cu grijă și se descheie la bluză. 

Fiindu-i frică să nu fie surprinsă în acea poziţie, Rosalind 
arunca din când în când câte o privire spre clădirea din 
faţa ei. Nici acum nu observă vreun semn de viaţă. Soarele 

îi încălzea ușor pielea. Deodată, fu cuprinsă de groază 
când auzi un zgomot la parter. Jaluzelele erau trase pe 
jumătate. Oare locatarul lipsea sau își făcea siesta? 
Probabil că era a vreunui student care recupera o noapte 
de gardă. În orice caz, cineva deschise brusc fereastra. 
Buimăcită, Rosalind întâlni privirea ironică a lui Peregrine 
Bradford, chirurgul șef al secţiei ORL din spitalul Beatrice. 
Plină de pudoare, asistenta își încrucişă braţele peste 
piept. Gestul ei repezit complică și mai mult situaţia. 
Suviţele de păr îi scăpau din coada de cal şi ea începu să 
gâfâie. Tânăra se înroși toată de rușine. Deodată, îşi dădu 
seama că şortul ei era foarte scurt. „Nici dacă aș fi fost 
complet goală n-aş fi fost mai ridicolă de-atât“. Își puse 
puloverul și se întoarse ca să treacă pe sub sârma 
ghimpată, dar se agăţă din nou în ea. 

Totuși, doctorul Bradford fu mai rapid ca ea. 
Părăsindu-și postul de observaţie, se apropie de ea și-o 
prinse de braț, sfătuind-o să stea liniștită. Ea îl ascultă, se 
lăsă la pământ și chirurgul începu să-i desprindă hainele din 
colții sârmei ghimpate. 

— Vreau să mă întorc acasă, șopti ea. 

— Nu se poate, spuse el ţinând-o încă agățată într-un colt, 
ca şi cum i-ar fi fost teamă ca Rosalind să n-o ia la picior. Ia-o 
pe aici. Te vei îmbrăca la mine în cameră și apoi vei ieși pe 
ușa principală. Așa va fi mai bine! 

Chirurgul avea un aer ironic. 

— Mărturisesc că nu prea cunosc regulamentul 
infirmierelor, dar nu știam că acum se folosesc ferestrele 
pentru a intra în locuinţa medicilor! 

— Vă înşelaţi, de fapt căutam nişte mingi de tenis... 

— Căutai... mingi de tenis? 

Acum se aflau într-un dormitor cu aspect foarte 
masculin. El închise fereastra cu un zgomot sec și izbucni în 
râs. Înfăţișarea lui era de nerecunoscut: când zâmbi i se 
văzură dinţii de un alb strălucitor și aliniaţi perfect. 

— Asta e culmea! Ce surpriză caraghioasă! N-am mai auzit 
aşa ceva. O să-i povestesc și infirmierei șefe treaba asta. 

El o privi, stând cu bluza lui Rosalind în mână. Umilită și 
ruşinată, tânăra îl privi rugătoare. Acum chiar că o lua drept 
un copil prost! 

— Mi-e frig, șopti ea. Vă mulţumesc că m-aţi ajutat, 
domnule doctor Bradford, dar pot să mă descurc și singură 
de acum încolo, adăugă ea cu o voce tremurândă. 

— Poftim? Nici nu se pune problema să pleci de aici în 
halul în care te afli! Îţi curge sânge din umăr. 

O întoarse ușor și ea putu să-şi vadă spatele în oglinda 
dulapului. Într-adevăr, se zgâriase foarte adânc. 

— E o nimica toată, o să fie bine când o să ajung la cămin. 
Bluza s-a murdărit, dar pot s-o mai îmbrac odată ca să pot 
ieşi de aici. Aşa va fi mai simplu. 

— Mă uimești, domnişoară, chiar să fi uitat cele mai 
elementare reguli de igienă? glumi el. Nu am dreptul să te 
las să pleci în starea asta. Când ai fost vaccinată antitetanos? 

Zâmbetul îi dispăru de pe buze. 

— Ia loc și nu mai face nici o mișcare! Plec pentru cinci minute. 

Îi întinse un prosop curat. 

— Ia-l... ca să nu se murdărească mocheta în cazul în care 
o să sângerezi! 

Apoi ieși închizând cu grijă ușa în urma lui. Rosalind 
profită de faptul că era singură și studie încăperea cu 

atenţie. Era mobilată cu gust și foarte sobru, în tonuri de 
cafeniu. Pe biroul lui se găsea un maldăr de reviste, iar într-un 
colț era așezată o combină stereo, CD-uri și casete. Pe pereți 
erau agățate gravuri vechi care reprezentau scene de 
vânătoare. Pe pat stătea o valiză imensă din piele. 

Se întoarse cu un lighean cu apă caldă pe care îl așeză pe 
masă. Apoi, cu ajutorul unei batiste curate, începu să-i 
șteargă una câte una zgârieturile. 

Contactul cu degetele chirurgului îi provocă niște senzaţii 
tulburătoare. Verifică dacă nu avea ceva urme de rugină pe 
piele, apoi curăţă rănile cu vată îmbibată cu dezinfectant. 

— Îmi pare rău că îţi provoc durere, spuse el. 

— Nu, nu... 

Ce știa el ce emoţii îi stârnea în trup? Ce știa el despre 
durerea voluptuoasă pe care o simţea în clipa aceea? 
Niciodată nu mai fusese copleșită de o asemenea stare de 
dulce oboseală... de dorință... şi încântare. 

— Un lucru îmi place la dumneata... 

— Ce anume? se interesă ea privindu-l drept în ochi. 

— Ai o viteză de coagulare foarte bună. Gata, am terminat! 

Se aplecă asupra lui Rosalind ca să-i șteargă o picătură de 
apă care i se prelinsese pe piept. 

— O să-ţi împrumut o bluză, îi propuse el. 

Scotoci într-un sertar şi scoase o bluză tricotată de 
dimensiuni mari, care făcea parte din echipamentul de 
rugby al spitalului. 

Rosalind îmbrăcă bluza care, evident, era prea mare 
pentru ea. Mânecile erau cu zece centimetri mai lungi, iar 

lungimea acesteia o depășea pe cea a șortului. Parcă ar fi 
purtat o minijupă. 

— Nu pot s-o iau. Îmi voi pune cămașa mea de bumbac... 

— Fă așa cum îţi spun eu. Rănile se vor vindeca mai 
repede sub îmbrăcămintea asta mare. 

Atunci, el îngenunche la picioarele tinerei și-i îndoi 
mânecile pentru a se putea mișca mai ușor. Atunci când o 
atinse, asistenta fu străbătută de un fior din cap până-n 
picioare. Ca şi prima dată, simţea că parcă o forță magnetică 
îi atrăgea în mod ireversibil unul spre celălalt. 

Ea ridică ochii spre el, dar chipul chirurgului nu exprima 
nici o emoție. Stând lângă ea cu un aer distrat, el îi luă o 
șuviță de păr și i-o așeză după ureche. 

— Probabil că arăt ca o nebună! șopti ea. 

— Așa este. Adu-ţi aminte de versurile poetului despre 
femeia sălbatică. După părerea mea, cred că-i cam semeni! 

Deschise brusc ușa, ca şi cum Rosalind ar fi abuzat de 
timpul lui. Se dădu la o parte ca s-o lase să treacă și închise 
ușa în urma ei. 

Ajunsă pe culoar, tânăra se întoarse pentru o clipă, apoi 
își continuă drumul cu un aer obosit. 

Încă o dată, se plânse în sinea ei, i se arătase într-o 
lumină puerilă și neglijentă. Atunci își aminti de aspectul 
doctorului Bradford. Și el purta haine vechi și încălțăminte 
prăfuită; părul ciufulit îl făcea să pară un om care sfidează 
toate convenienţele... Așadar, îl văzuse într-o nouă lumină, 
cu totul diferită de aceea a chirurgului cu pantofii lucitori și 
costume croite după ultimul răcnet al modei. 


Capitolul 6 


— E de necrezut! exclamă Wendy Fletcher. Te duci să 
cauţi mingile rătăcite și dispari fără urmă! Deși, din punctul 
în care eram nu puteam să nu te văd trecând... știind că nu 
mai există o altă ieşire! 

Rosalind spera să rămână singură ca să-i poată înapoia 
lui Peregrine Bradford bluza pe care i-o împrumutase 
acesta. Abia apucase s-o ascundă sub cuvertura de pe pat, 
când în camera ei intrase Wendy. Dacă ar fi venit mai 
devreme cu un minut, ar fi văzut probabil bluza și 
zgârieturile de pe spate. Din fericire, îmbrăcase deja o bluză 
indiană şi o fustă din catifea reiată. 

— Eram blocată în sârma ghimpată! Și în afară de asta, 
bluza mea era într-o stare jalnică. Domnul Bradford a privit 
întâmplător prin fereastră chiar în momentul acela și mi-a 
propus să intru în camera lui. 

— Cum e? Pun pariu că ești prima persoană care pune 
piciorul în sanctuarul lui! 

Ochii ironici ai lui Wendy căpătară o sclipire ciudată. 

— Probabil că toţi studenţii te-au văzut ieşind de la el, 
continuă ea. 

Rosalind nu avu curajul să-i povestească toate 
amănuntele aventurii: că de fapt petrecuse câteva minute la 
el în cameră, pe jumătate goală, primind îngrijiri medicale. 

— Ei bine, acum că te-am găsit, mă întorc în bucătărie să 
fac ceai! spuse Wendy râzând. Ah, ce zi magnifică am avut, 
după iarna asta cumplită! Partida de tenis m-a revigorat și 
m-a umplut de energie! 

„Magnifică? Habar n-ai ce efect magnific a avut atingerea 
mâinilor lui de pielea mea“, îi venea să-i spună prietenei ei. 
Tremurând de plăcere, se gândi din nou la senzatiile 
tulburătoare pe care i le stârniseră acest contact. Evident, 
pentru el evenimentul nu avusese nici o însemnătate: îi 
dăduse un prim-ajutor pe care l-ar fi putut acorda și o 
infirmieră începătoare. Tânăra schiță un zâmbet și cobori la 
Wendy în bucătărie. 

— Deci aşa, Peregrine Bradford s-a întors! E mai 
seducător... în intimitate? 

Din câte vedea, Wendy manifesta un interes exagerat 
pentru acea întâlnire. 

— Era îmbrăcat foarte lejer... abia l-am recunoscut. Mi l-aș fi 
închipuit că doarme în smoching și pantofi de lac de la Weston! 

— Acum știu că este diferit. De fapt, acum doarme, 
Rosalind? 

— Dacă mai râzi mult de mine, îţi răstorn castronul cu 
lapte în cap. Nici nu-ţi poţi imagina cât am suferit! Ce 
umilită m-am simțit să apar în faţa lui cu bluza sfâșiată și 
părul ciufulit! 

Încerca să se ţină tare, dar știa foarte bine cât de greu îi 
va fi să-l privească în ochi pe chirurg în sala de operaţii. 

Veniră să bea ceai alte trei infirmiere și conversaţia 
deveni mai generală. Rosalind deveni visătoare și se gândi 
din nou la evenimentele din dimineaţa aceea. 

— Alan King... începu să spună o infirmieră. 

— S-a întors. Mă anuntase că va lipsi toată ziua. Avea un 
aer foarte satisfăcut. Cine este ultima lui cucerire? O cunosc 
cumva? 

Atunci, Wendy observă că Rosalind devenise 
posomorâtă. 

— Habar n-am. Tot ce știu e că a făcut o încercare și i s-a 
răspuns cu un refuz. Mi se pare că Rosalind a refuzat o 
invitaţie. Sper că și celelalte vor face la fel! 

Noua asistentă de chirurgie îi aruncă o privire plină de 
recunoștință prietenei ei. În câteva cuvinte, reuşise să 
informeze pe toată lumea că Alan încercase s-o cucerească 
și că ea îi respinsese avansurile. 

— Bietul băiat! A epuizat toate eventualele aventuri din 
spital. Oricum, în seara asta trebuie în principiu să vină la 
concert. În asemenea împrejurări individul este foarte 
simpatic, mai adăugă una din infirmiere. 

— Am dat o raită pe la talcioc, spuse Rosalind. Doctorul 
King m-a dus cu mașina la Charing Cross. 

Un zâmbet ironic apăru pe buzele tinerei. 

— Era pus la patru ace, vă daţi seama. N-am prea avut 
timp de discuţii, pentru că trebuia să fie atent la drum. 

— Mă întreb unde se ducea..., observă infirmiera care îl 
pomenise prima. 

Rosalind înţelese după expresia feţei ei că-i văzuse 
plecând împreună în acea dimineață. Oare cine mai asistase 
la scenă? Atunci, se gândi la ferestrele care dădeau spre 
terenul de tenis... 

— Ce ai cumpărat de la târg? se interesă Wendy. 

— O vază din porțelan pentru mătușa mea, un pulover și 
câteva alte fleacuri, răspunse ea dând din umeri. 

Discuţia se încinse, dar Rosalind preferă să urce în 
camera ei. Puse tricoul de rugby într-o pungă de plastic, pe 
care lipi o etichetă cu numele doctorului Bradford și i-o 
dădu portarului spitalului. 

Apoi scoase medalionul cu Yin și Yang din plic și-l agăță 
de gât. Simti din nou că amuleta de pe pieptul ei o umplea 
de bucurie. 

„Alan King, trebuie să mai ai răbdare... îl voi purta atunci 
când te voi demasca“, își spuse ea zâmbind. 

Deodată, se gândi la viaţa ei. 

Prezentul era prea apropiat ca să-i poată măsura 
adevărata dimensiune, iar viitorul părea învăluit în mister. 
Oare peste cinci ani meseria îi va plăcea la fel de mult? 
Unde va locui? Dorinţa de a avea un cămin al ei deja nu-i 
dădea pace, dar oare va fi fericită să trăiască singură în acea 
casă? 

Îi veni în minte imaginea camerei doctorului, simplă, dar 
aranjată cu gust. Pantofii plini de praf, mâinile puternice 
dezinfectând cu grijă rănile de pe umărul ei... 

Rosalind promisese să aducă câteva CD-uri, așa că plecă 
din camera ei la puţină vreme după masa de seară. În 

încăperea în care urma să aibă loc concertul, un student 
regla sonorizarea instalaţiei. Avea un aer serios. După ce-i 
dădu CD-urile, se apropie de Wendy care se așezase deja în 
centrul sălii. 

— Crezi că va fi plin? o întrebă Rosalind. 

— Aproape tuturor ne place Chopin, așa că e o bună 
ocazie să se adune lumea, mai ales să-l vadă și să-l audă pe 
Boris. El este şeful anesteziștilor spitalului! Deși s-a însurat, 
tot mai dă bătăi de inimă unora dintre noi. Consideră că 
pianul reprezintă un bun exercițiu pentru lupta cu 
reumatismul, dar şi cântă cu multă emotie, așa cum ne și 
putem aștepta din partea unui polonez. 

— Câţi ani are? Nu cred că-l cunosc. 

— Nu. EI lucrează în domeniul chirurgiei generale și 
uneori în secţia de ginecologie. E un prieten al doctorului 
Bradford. Boris, Slade şi el au fost foarte buni prieteni... 
Căsătoria se pare că i-a despărțit. Ceilalţi doi ar trebui să 
asiste și ei la concert, dacă n-ar interveni vreo urgenţă. 

— Amândoi? 

— Din câte am înţeles, Peregrine Bradford s-a întors, 
spuse Wendy murind de râs. Tare mi-ar fi plăcut să te văd 
escaladând fereastra cemerei lui! 

— Taci din gură! 

Rosalind roși până-n vârful urechilor. 

— Sper că nu m-a văzut nimeni, adăugă ea. 

— Probabil că a şi uitat c-ai fost acolo, spuse Wendy ca 
s-o liniștească pe prietena ei. Îmi închipui că are obiceiul de 
a primi unele infirmiere frumoase la el în cameră! Ce părere 

ai, le reţine oare mai mult de cinci minute? Nu te întoarce, 
o sfătui ea, chiar acum a intrat împreună cu Slade. Se așază 
în fundul sălii. 

Când auzi vorbele lui Wendy, Rosalind încremeni. Ce se 
va întâmpla dacă în timpul recitalului umărul va începe să-i 
sângereze? Ca să fie mai sigură, cu riscul de a părea 
friguroasă, își puse şalul pe umeri. 

Deodată, cineva îi puse mâna pe rană. Ea se strâmbă de 
durere. 

— Ia te uită, ce drăguță ești că mi-ai reţinut un loc lângă 
tine! îi suflă Alan King în ureche. 

De ce se prefăcea că-i face confidente? se întrebă ea 
furioasă. Dacă ar fi fost văzută în ipostaza aceea, puteau fi 
bănuiţi că erau foarte intimi. 

— Eşti liber să stai unde vrei! Te rog să nu pui mâna pe 
mine! 

— Doar te-am atins și ai sărit în sus! observă el supărat. 
Spune-mi și mie care este motivul? 

— Imaginează-ţi că mi-am zdrelit umărul și încă mă doare. 

— Ai făcut plajă pentru prima oară? Mi-ar fi plăcut foarte 
mult să te văd! 

— Nu. Pur și simplu am jucat tenis și m-am agăţat într-o 
sârmă ghimpată în timp ce căutam o minge! 

— Oh, te cred, spuse el cu o insolență vădită. 

— Ce vrei să spui? 

— Nimic... Absolut nimic. Încercam să-mi amintesc 
camera medicului înconjurată de sârmă ghimpată... În 
după-amiaza asta, întorcându-mă acasă după o plimbare 

scurtă la Londra, am avut o viziune ciudată. Pe culoarul 
personalului medical, am zărit o frumuseţe de pereche de 
picioare care dispăreau sub un tricou gigant. Stranie 
chestie, nu-i așa? Mă întreb dacă proprietara lor era sau nu 
goală pe sub acel tricou. În orice caz, era foarte apetisantă 
și dacă vreodată o să ai nevoie de vreun articol de 
îmbrăcăminte asemnător, pot să te servesc și eu! 

— Încă un cuvânt și am plecat! îl ameninţă ea. Cu ce drept 
îţi închipui că ştii totul? Dacă tu crezi că m-ai văzut, pe mine 
sau pe cineva care-mi seamănă, pe un culoar, după o 
partidă de tenis și deci îmbrăcată într-un şort, nu te pot 
împiedica să tragi concluziile cele mai ciudate. Dar îţi dau 
un sfat, domnule doctor King, dacă ţii neapărat să rămânem 
prieteni, păstrează-ți fantasmele pentru tine! 

— Am glumit, făcu el cu un aer ironic. 

Atunci când văzu însă cum îl săgetau ochii ei verzi, 
înţelese totuși că mersese prea departe. 

— la să vedem cine a mai venit, se interesă el ca să 
schimbe subiectul. 

Se uită de jur-imprejur și reperă câţiva prieteni cărora le 
făcu semn că-i văzuse. Boris Pilotzcheck abia sosise și-i 
saluta pe foștii lui colegi de promoţie. 

— Ah, n-am nici o șansă. Dacă vreau să devin șeful 
anesteziştilor, va trebui să plec de la Beatrice. Mi-ar plăcea 
să mă mut într-o altă secţie. Din păcate, Boris are de gând 
să mai rămână câţiva ani în mijlocul nostru. 

— Vorbești despre el ca despre un bătrân, îi reproșă 
Wendy. E abia în floarea vârstei. Întoarce-te, Rosalind, și-i 

vei vedea pe cei mai seducători trei bărbaţi din spital. În 
orice caz, nu le lipsește nici şarmul și nici personalitatea! 

— Eu sunt mai tânăr ca ei, sublinie anestezistul. 

— Nu sunt decât cu zece ani mai mari ca noi! Dacă aș ști 
că i-aş putea plăcea vreunuia din ei, n-aş mai ști ce să 
inventez ca să le atrag atenţia! 

Dădu din umeri și continuă: 

— E absurd ce-am spus. Nu mi-a plăcut niciodată să-mi 
pierd timpul cu bărbaţi însurați. 

— Toţi au neveste? o întrebă Rosalind cu un aer 
indiferent. 

— De Slade şi Boris sunt sigură că da, dar dacă bunul lor 
prieten este încă necăsătorit, sunt convinsă că ascunde într-o 
pădure îndepărtată o creatură de vis... Doar dacă nu este 
îndrăgostit de trecutul lui. 

— E un tip diabolic, comentă Alan King. 

Fu anunţată prima piesă. 

Rosalind ascultă atentă muzica. Apoi doctorul interpretă 
o Poloneză cu pasiune, cântând în mod subtil despre iubire, 
speranţă, tristeţe... 

În pauză, câteva persoane ieşiră din sală. Wendy se duse 
să ia o cafea. Alan, simțindu-se prost în compania lui 
Rosalind, se așeză alături de niște confraţi. 

Rosalind simţi că cineva o bate pe umăr amical. Întoarse 
capul și-l văzu pe Peregrine Bradford, care i se adresă cu un 
aer serios: 

— Îmi pare rău că te deranjez, dar nu știi unde aș putea 
s-o găsesc pe domnișoara Stephen? Mă miră că n-am văzut-o 
aici. Avem un copil la urgență. Și-a înfipt un obiect în nas. 

— Ştiu sigur că a ieşit în oraș. Prietenul ei trebuia să vină 
să petreacă împreună câteva zile la Londra. În orice caz, 
sunt sigură că în seara asta nu este de gardă. Dacă doriţi, aş 
putea s-o înlocuiesc eu. Mai avem timp să bem o cafea? 

— Oh, da, nu este încă nimic sigur și pregătirile mai 
durează, dar vreau să mă asigur că echipa restrânsă este gata 
de acţiune în caz de nevoie. Alan te însoțește la concert, l-am 
văzut adineauri. De altfel, e suficient să-l văd pe unul din voi 
ca să-mi dau seama că celălalt nu e prea departe. 

Chirurgul plecă, lăsând-o cu gura căscată. 

„Dar nu e adevărat, îi venea să strige. A încercat să mă 
sărute, dar împotriva voinţei mele! În seara asta s-a așezat 
lângă mine, dar a făcut-o fără să fie invitat. Pentru mine, 
individul ăsta nu reprezintă absolut nimic!“ Din nefericire, 
era evident că Peregrine Bradford observase jocul lui Alan și 
interpretase greșit reacţia aparent conciliantă a tinerei. Ar fi 
fost de-ajuns ca anestezistul să-i povestească chirurgului că 
o dusese în oraș ca s-o bănuiască imediat de altceva decât 
de niște simple relaţii amicale. 

— Ce voia șeful? o întrebă Wendy, întinzându-i un pahar 
cu cafea aburindă. 

— O posibilă intervenţie în seara asta, îi explică Rosalind. 
Nu e mare lucru, dar s-ar putea să fie nevoie de anestezie. 

— Oh! Cred că-ţi făcea curte... 

— Spui numai prostii! Parcă mi-ai dat de înţeles că este 
însurat, nu-i așa? 

— Nu, nu eu. 

Wendy se uită la prietena ei cu mai multă atenţie. 

— De fapt, regreţi că nu-l cunoşti mai bine. Individul 
începe să te intereseze... 

— Sunt curioasă, asta e tot. 

— A fost logodit pe vremea când era student, dar ea a 
murit şi de atunci nu prea are de-a face cu femeile! 

— Ce s-a întâmplat? 

— Mister! Moartea a fost fulgerătoare și se pare că era 
legată de natatie. Poate că s-a produs prin înecare! 

Dădu din umeri. 

— Sau a suferit un atac de cord! încheie ea. 

Alan se așeză din nou lângă ea și Rosalind îl informă 
despre eventualitatea unei operaţii. 

— Perfect, răspunse el. Până atunci, te invit la „Vulturul“. 
Barul este deschis până târziu. Am abonament la club. 
Lăsăm la centralistă adresa și numărul la care putem fi 
găsiţi. Dacă nu suntem sunaţi, măcar nu ne vom pierde 
seara în zadar, spuse el sigur pe sine. 

— Îmi pare rău... În cazul în care este nevoie de noi, 
trebuie să intervenim imediat. Copilul poate fi urcat în 
secţia noastră dintr-un moment într-altul. 

Abia termină de rostit ultimele cuvinte, că Peregrine 
Bradford îi făcu semn de la ușă. Părăsiră discret sala de concerte 
în timp ce se stingeau primele măsuri dintr-o nocturnă. 

— O nocturnă! Să sperăm că n-o să stăm treji toată 
noaptea! glumi Alan bine dispus. 

— Apropo, despre ce este vorba? 

— Un copil de cinci ani. Şi-a vârât nişte mâţișori de salcie 
în nas. E imposibil să i le scoatem. Polenul îl face să 
strănute. Riscăm să-i distrugem sinusurile, explică Peregrine. 


110 JOYCE WADE 


— Da. E mai bine să le scoatem sub anestezie, imediat! 
aprobă Alan King. 

Rosalind zâmbi. Ce bine ar fi dacă Alan ar fi mereu așa 
drăguţ, își spuse ea. Peregrine Bradford observă mișcarea 
imperceptibilă a buzelor ei. 

— Cât timp îţi trebuie, domnişoară? o întrebă el. 

— Totul este pregătit. Am în permanență un cărucior 
pregătit în cazuri de urgenţă. În lipsa dumneavoastră, 
săptămâna trecută a fost de folos doctorului Murray. 

— Perfect. 

— Anunţ secţia de urgente... să ne aducă copilul, spuse 
anestezistul. 

— Îţi mulțumesc, domnişoară, spuse el pe un ton profesional 
care contrasta foarte mult cu relaţiile amicale pe care le 
stabilise cu doctorul Murray în cursul unei săptămâni de 
lucru. Mă duc să-mi iau o bluză sterilă din birou, adăugă el. 

Rosalind îl urmă. El deschise ușa și asistenta zări cu 
uimire un pachet pe biroul chirurgilor. 

— Este un cadou de Crăciun? spuse Alan King citind 
numele de pe etichetă. E cineva care te iubește, Perry? 

— Asta mă întreb și eu, mormăi medicul pipăind ambalajul 
din plastic. Nu, cu siguranță, nu e o dovadă de iubire. 

Zâmbi strâmb spre Rosalind. Tânăra se înroși. 

— Nu e nimic continuă el punând pachetul deoparte. 

Alan refuză să-și pună uniforma albă. 

— Vederea costumaţiei noastre îl va inhiba şi mai mult. ÎL 
adorm și apoi îmi pun bluza, e bine așa? 

Acest gest o impresionă plăcut pe Rosalind. 

— E o idee excelentă, recunoscu Peregrine Bradford 
dând-o şi pe a lui jos. Dat fiind că trebuie să-l consult 
înainte de operaţie, rămân și eu așa. 

Rosalind Mason îi urmări cu privirea pe cei doi bărbaţi. 
Ei închiseră uşa sălii de anestezie. Auzi niște hohote de râs. 
Probabil copilului nu-i era frică de doi oameni atât de 
simpatici, își spuse ea. 

Deodată, uşa se deschise și căruciorul fu împins în sala 
de operaţii. Intervenţia fu rapidă și eficientă. 

— Parcă ar fi un înger, spuse Alan văzând chipul liniștit al 
băiețelului, dar acasă e un adevărat drăcuşor. Are deja 
câteva internări la activ și în plus, mai și înjură ca un birjar! 

— Să sperăm că perspectiva de a se întoarce aici o să-l 
determine să-și ia gândul de la altă prostie! 

Peregrine Bradford se uită la copil cu un zâmbet 
indulgent. 

— Mâine va putea juca rugby, dacă va dori! 

— Mai practici sportul ăsta? îl întrebă Alan în clipa în care 
Rosalind aducea cafeaua. 

— Bineînţeles! Dar în ultimul timp nu prea, mărturisi el 
scoţându-și bluza. Dar tu? 

— Nu. E prea violent pentru mine... Mai sunt amatori 
la Beattie's? Va trebui să asist la meciul viitor cu Saint 
Mary. 

Rosalind bănui imediat că Alan căuta să-l identifice în 
felul acesta pe proprietarul tricoului cu numele echipei 
spitalului. Într-adevăr, anestezistul aruncă o privire plină de 
subînţelesuri tinerei asistente. 

— Sunt foarte puternici rubgiștii ăştia, nu-i aşa Rosalind? 

— De ce mă întrebi? răspunse ea. 

Alan rămăsese singur cu ea, pentru că chirurgul plecase, 
cu ceașca de cafea în mână. Ea îi întinse și lui un pahar. 

— Bea-o cu el, îl sfătui ea. Eu o s-o beau în timp ce lucrez. 

— De ce să nu rămânem aici amândoi? Perry a plecat 
special atât de discret, nu crezi? 

— E foarte distant, asta e tot. Şi acum, am de lucru. Aș 
vrea Să termin înainte de miezul nopții. 

Rosalind intră în sala de operaţii ca să curețe și să 
sterilizeze totul. După aceea se aşeză pe un taburet ca să-și 
termine cafeaua. Stătea cu picioarele unul peste altul și se 
uita pe rând la pantofii cu tocuri înalte și la fusta cu care era 
îmbrăcată. Era neobişnuit să arate așa în locul acela, își 
spuse ea. 

În clipa aceea, Peregrine Bradford intră în sala de 
operaţii pentru a-și lua ceasul pe care-l uitase pe etajeră. 
Jenată, ea își îndreptă picioarele și se ridică de pe scaun. 

— Îţi mulţumesc pentru ajutor, domnişoară. 

O privea cu curiozitate și Rosalind regretă că nu purta în 
momentul acela uniforma clasică de infirmieră. De altfel, 
chirurgul ar fi trebuit s-o certe zdravăn pentru abaterea de 
la vestimentația de lucru, chiar dacă tânăra venise să-l asiste 
în mod benevol. 

— ... Şi că mi-ai adus acest pachet, mai adăugă el, încet 
pentru ca Alan să nu-l poată auzi. 

— Mai vreţi un pic de cafea? îi propuse ea văzând că într- 
adevăr anestezistul îl urmărește cu privirea pe chirurg. 

— Nu, mulţumesc. Ai muncit destul în seara asta, 
domnişoară. 

Alan King se apropie de ea. 

— Dacă vrei, pot să te ajut să pui materialele în ordine, îi 
propuse el. 

— Mai degrabă aș prefera să-i faci o vizită lui Glyn Baker. 
Sunt sigură că are nevoie de un tranchilizant și tu ştii foarte 
bine ce trebuie să i se dea, spuse ea pe un ton tăios. 

Alan îi întoarse spatele fără să-i mai dea nici o replică și 
trânti furios ușa blocului operator. 

— Glyn va ieşi mâine? 

— Da. Nu-l mai reţine nimic aici. 

— Îi voi pune mâțișorii de salcie într-o cutiuţă... O să fie 
mândru să-i arate micilor lui prieteni. În zilele noastre nu se 
mai dau amigdalele copiilor să le ducă acasă. Chiar și 
conservate în formol, ideea de a le păstra mi se pare cam 
bizară! 

Convinsă fiind că spusese numai prostii, tânăra tăcu. 
Peregrine Bradford se îndrepta spre sala de sterilizare. 
Totul era în ordine și strălucea de curăţenie. 

— Mâine nu fac nici o operaţie. Trebuie să ţin două 
conferinţe. Una studenţilor la medicină și a doua 
infirmierelor din anul doi de pregătire. Apropo, pot să 
împrumut câteva instrumente de care Tony nu va avea 
nevoie? 

Rosalind se înroși la fată. Primise într-adevăr un ordin, 
dar acesta fusese formulat mult mai politicos decât prima 
oară când fusese refuzat! 

— Dacă veniţi în biroul meu, voi putea consulta 
programul și voi întocmi lista. Mi se pare că sunt puţine 
operaţii mâine. O infirmieră vi le va pune deoparte. 

El dădu din cap. Probabil că o considera o persoană 
chiţibuşară, dar în seara aceea păruse mulțumită de 
colaborarea lor. Se așeză pe scaun și luă o foaie de hârtie. 
Se uită la el cu stiloul în mână. Tulburată de intensitatea 
privirii lui, îşi lăsă ochii în jos. Atunci observă lanţişorul fin 
pe care îl purta în jurul gâtului. Era cu siguranță o 
amuletă... o amintire dragă de la logodnica lui, de la cea pe 
care o iubise şi o pierduse. Şi dacă încă o iubea? Rosalind 
îndrăzni să-l studieze puţin pe șeful ei. Era frumos, dar se 
dovedea atât de indiferent și de inabordabil în afara orelor 
de program. „Le ironizam pe colegele mele care se 
îndrăgosteau de șeful lor şi-l serveau cu devotament, își 
spuse ea, și uite că m-am lăsat cucerită și eu de farmecul 
lui“... Această constatare stârni în mintea ei o mulţime de 
întrebări. Cum se va mai putea concentra de acum încolo în 
preajma unui om care avea un asemenea efect asupra ei? În 
condiţiile astea, n-ar fi fost mai bine să ceară să fie mutată în 
altă parte? În plus, atâta vreme cât se vor învârti în același 
mediu, nu va mai putea iubi pe nimeni altcineva... 

După ce el îi dictă lista, Rosalind formulă câteva sugestii 
referitoare la cursurile destinate colegelor ei. Ea le reproşa 
unor medici că acordau prea multă atenţie detaliilor, în 
dauna elementelor esenţiale. 

— Cu alte cuvinte, ţi se pare că ne formăm greșit 
personalul? îi răspunse el cu o sclipire ciudată în privire. 

— Nu v-am audiat niciodată conferințele, domnule 
doctor, așa că mi-e greu să exprim o anumită părere! 

— Va trebui să asiști la una din ele într-una din zilele 
următoare. Vino în biroul meu să discutăm problema. 

— Aduceţi-vă notițele aici... 

— Da, de ce nu? Camera asta este aproape la fel de 
confortabilă şi intimă ca... 

La aceste vorbe, inima tinerei se umplu de furie și 
disperare. Era convinsă că făcea aluzie la Alan, care 
încercase s-o sărute. Ca să-și ascundă tremurul buzelor, lăsă 
capul în jos. Atunci, mâna chirurgului se așeză ușor peste 
a ci. 

— Nu te supăra, când am spus asta nu m-am gândit la 
King, ci la umărul tău. Pot să-l examinez, domnişoară? spuse 
el pe un ton profesional. 

— Bineînţeles, dacă dumneavoastră consideraţi că este 
necesar. 

Infirmiera se întoarse cu spatele și își ridică bluza pentru 
a putea fi văzută rana. Ea simţi degetele pricepute ale 
chirurgului palpându-i rănile una după alta și se înfioră de 
plăcere. 

— Îmi pare rău că îţi provoc durere. 

— Nu face nimic, răspunse ea cu ochii închiși. 

„Oh, dă Doamne, să nu-mi pierd controlul la contactul 
cu mâinile astea care simt că pur și simplu îmi ard 
pielea!“ 

Deodată, el lăsă în jos cămașa tinerei și i se adresă cu o 
voce caldă și emoţionată. 

— Totul este în regulă. În două zile rana se va vindeca. 

Se ridică în picioare și își trase poalele cămășii pe care și 
le vâri cu chinuri mari în fustă. Simţi că în spatele ei se 
petrece ceva. Doctorul Bradford o sărutase ușor pe gât, 
constată ea. Apoi o răsuci și o strânse tare la pieptul lui. 
Atunci când el o sărută cu patimă, zări în ochii lui o tristeţe 
imensă. 

O îndepărtă brusc de el. 

— Să nu mai apari niciodată în sala de operaţii fără bluză, 
e o încălcare a regulamentului! 

După plecarea grăbită a chirurgului, tânăra rememoră 
scena petrecută cu puţin timp mai înainte. Nu simţise oare 
un obiect dur la contactul cu pieptul lui? Nu cumva 
Peregrine purta și el un medalion ca amintire a unei iubiri 
nefericite? Ce privire disperată avea atunci când o luase în 
braţe! De fapt, își spuse ea deodată, ar fi tratat la fel pe orice 
altă femeie, cu condiţia să fie suficient de feminină ca să-i 
trezească dorinţa... 


Capitolul 7 


După o săptămână de operaţii obişnuite, ritmul năucitor 
era reluat cu trei intervenţii foarte grele efectuate de 
doctorul Bradford. Rosalind se relaxă întinzându-și 
mădularele. Era obositor să lucrezi în umbra altuia și mai 
ales să anticipeze nevoile chirurgului. În după-amiaza asta 
opera numai la lumina unei lămpi Clark frontale și la cea a 
microscopului chirurgical. 

Tânăra constată cu uşurare că Peregrine Bradford se 
concentra asupra muncii lui, aruncându-i doar din când în 
când asistentei câte o privire ironică, aspră sau glumeaţă. 
„Îmi place grozav să lucrez sub comanda lui, chiar dacă la 
sfârşitul zilei sunt la capătul puterilor. De altfel, atâta vreme 
cât relaţiile dintre noi sunt bune, nu-mi pasă dacă muncesc 
până la epuizare...“ își spuse ea. 

— Eşti gata, domnişoară? 

Rosalind dădu din cap și se întoarse. Simţea privirea lui 
cercetătoare şi de aceea devenise foarte conștientă de 
apropierea bărbatului. 

El aruncă pe podea bluza murdară și o tânără asistentă o 
luă de jos. Când se întoarse, Rosalind văzu că şeful ei era 
numai în tricou. Purta și acum un lănţişor la gât, observă ea. 
În general, chirurgii se plângeau mereu că le este prea cald 
şi de aceea rareori aveau pe ei altceva în afara uniformei lor 
verzi. Infirmierele erau deci obișnuite să-i vadă pe acești 
domni goi până la brâu și priveliștea oferită de vederea unui 
pântec rotund, alb sau bombat nu le mai stârnea zâmbetul. 
În schimb, erau încântate atunci când Peregrine Bradford 
sau Slade Forsythe se schimbau în prezenţa lor. 

Ultimul pacient programat în acea zi, un copil care 
suferise de mastoidită, intră în sala de operaţii. Rosalind 
ridică imediat privirea spre student. Oare astăzi va suporta 
intervenţia? Când îl văzu că zâmbește, înţelese că de acum 
încolo va reuși să-și controleze toate reacţiile în timpul 
operaţiilor. 

— Cine lipseşte de Paște? întrebă Alan King când în sală 
nu mai rămăsese nimeni. Ai programat cumva operaţii pe 
bandă rulantă în perioada asta, Perry? 

— Nu... nu fac nici o fenestraţie înainte de sosirea echipei 
olandeze luna viitoare. Voi face o operaţie aici şi una în 
clinica privată. Am auzit că-l înlocuiești pe Boris 

— Da. Nu mă mișc de aici. Dar tu, domnişoară? se 
interesă el uitându-se spre Rosalind. 

Tânăra se încordă. Îi pusese aceeași întrebare și la 
începutul programului. Îi răspunsese că-și păstra zilele 
libere pentru a face o călătorie în Grecia peste câteva luni. 

Așa cum ţi-am spus și mai devreme, n-am de gând să-mi 
iau vacanţă deocamdată! Și în afară de asta, am niște 

prieteni la Londra. Adăugase acele ultime cuvinte pentru 
a-i da de înţeles lui Peregrine Bradford şi celorlalți că nu era 
nimic între ei. 

— Domnișoara Fletcher crede că va pleca. Notează asta în 
tabelul cu prezenţa personalului pe care îl completezi la zi, 
spuse ea ironic, pentru a risipi orice dubii. 

— Ce se poate întâmpla în cazul în care infectia nu este 
stopată la timp sau bolnavul nu reacționează la tratamentul 
cu antibiotice? întrebă o infirmieră stagiară, avidă de 
cunoştinţe. 

Peregrine Bradford o privi drept în ochi cu un aer 
supărat. 

— O encefalită, o meningită... moartea, dacă infecția 
ajunge la creier. Dar așa ceva nu se mai poate întâmpla 
dacă îi punem diagnosticul la timp și-i administrăm 
antibiotice. 

Zâmbi cu tristeţe. 

— Mă rog, cu mici excepţii, încheie el. 

— Vreţi cafea? propuse Rosalind cu o voce mlădioasă, 
zâmbindu-le celor doi bărbaţi. 

— Ai şi ceva de ronţăit? Am niște vizite de făcut înainte de 
cină și sunt mort de foame, spuse Peregrine Bradford, din 
nou vesel. 

Asistenta era pur şi simplu subjugată de farmecul acelui 
bărbat. 

— E posibil, dat fiind că programul este destul de lung! 

Peste puţin timp, îi aduse chirurgului o farfurie cu 
biscuiţi și câteva sandvişuri pe care le comandase la 
bucătăria spitalului. 

— Vrei și tu? îi propuse el servindu-se. 

— Mai târziu. Mai întâi trebuie să verific materialele. 

Fl aprobă cu un semn din cap și tânăra se întoarse la 
treaba ei. Colegele ei se duseseră la masă. Blocul operator 
era cufundat într-o liniște totală. Pentru a doua zi nu era 
programată nici o operaţie, cu excepţia urgenţelor. Deși 
risca să se plictisească îngrozitor, Rosalind era gata să stea 
de gardă împreună cu domnișoara Stephen de Paşte. 

„Altfel, unde aş putea să mă duc?“ se întrebă e. E 
adevărat că ar fi de-ajuns să dea un telefon și prietenii ei 
ar primi-o cu braţele deschise. Dar era ceva care o reţinea, 
ca şi cum viaţa ei nu se putea desfășura decât între zidurile 
spitalului Beattie's, alături de un chirurg plin de toane 
care era convins că gândea despre ea că este cam 
prostuță, mânată de idealuri înalte. Și totuși, astăzi fusese 
adorabil... În plus, făceau o echipă excelentă în plan 
profesional! 

Colegele ei se întoarseră în secţie și Rosalind telefonă la 
secţia de pediatrie. 

— Domnișoara Fletcher la telefon. 

— Sunt eu, Rosalind. Vacanţă plăcută! Aş fi vrut să te sun 
mai devreme, dar am avut de lucru până peste cap! 

— Mi-ai spus odată că-mi poţi da unul din costumele tale 
de baie. Poţi să mi-l imprumuţi acum? 

— Sunt pe pat. Alege-ţi unul din ele. Cred că vei avea 
parte de o călătorie pe cinste! Să fii cuminte! 

— Sper să nu fiu, răspunse Wendy înainte să închidă. 

Rosalind mai zâmbea încă atunci când îl zări pe 
Peregrine Bradford stând în pragul ușii. 

— N-ai venit nici măcar să-ţi bei cafeaua, îi reproșă el. 

— Am fost prea ocupată. Aţi luat masa de seară? 

— Nu încă, dar o să mă duc la cantină... 

Ea simţi atunci privirea intensă a chirurgului. 

— Am vorbit adineauri la pediatrie. Probabil că ei vor 
închide secţia de Paşte, în absenţa domnișoarei Fletcher. 

— Unde se duce? 

— Este membră a unei asociaţii de amatori de ruine 
romane, îi explică ea tulburată de prezenţa lui. Studiază 
istoria, fără să facă săpături arheologice. 

— Mi se pare pasionant! 

— Mai fac şi excursii. Anul trecut au fost la Bath. Au 
organizat o seară romană autentică, de la costume, până la 
mâncare. Fusese programată şi o baie în apa termală, dar a 
trebuit să se mulțumească în cele din urmă cu piscina 
orașului din cauza unui microb care poluase apa. 

— Am auzit vorbindu-se despre asta, spuse el cu un aer 
întunecat. De data asta unde se duce? 

— Într-o mică staţiune termală descoperită recent. Nu 
poate fi vizitată decât cu autorizaţie şi termele se deschid 
special pentru ei! Trebuie să fie foarte amuzant să-i vezi pe 
vizitatori îmbrăcaţi în toge înotând în apa caldă a izvorului, 
ca în timpurile străvechi. 

— Unde anume se găsește? 

— E o staţiune termală închinată zeiţei Minerva. 

— N-au voie să-i lase pe oameni să se scalde acolo! A avut 
loc vreun control al comisiei de igienă? 

Speriată, tânăra se îndepărtă de el. Trăsăturile acestuia 
erau schimonosite de furie și tristeţe. 

— Bănuiesc... că da, zise ea bâlbâindu-se. 

— Bănuiești... doar bănuiești? Unde se află staţiunea asta, 
focarul ăsta de infecţie? o întrebă el strângând-o de braţ. 

— Nu cunosc adresa, dar sunt sigură că autorităţile vor 
supraveghea calitatea apei... mai ales după cele petrecute 
anul trecut la Bath! 

Peregrine îi dădu drumul la mână. 

— Ai dreptate. Promite-mi că n-o să te duci niciodată 
într-un asemenea loc! 

— Aş vrea să vă promit, dar trebuie să recunoașteţi că 
acest lucru nu mă privește decât pe mine, domnule doctor. 

— Scuză-mă. 

„Ce l-o fi apucat?“ se miră ea în timp ce-l privea cum se 
îndepărtează. 

Rosalind mâncă fără să aibă poftă de mâncare, apoi trecu 
din nou pe la blocul operator ca să-și facă ordine în birou. 
Când își termină treaba, observă că era lumină la biroul de 
gardă. Dorind să lase totul impecabil, Rosalind urcă scara 
care ducea la biroul cu geamuri. Adună niște caiete şi un pix 
uitate de studenți, apoi stinse lumina, când i se păru că 
aude un zgomot în blocul operator. Stând în întuneric, 
putea să vadă fără să fie văzută. ÎL recunoscu pe Alan King 
care se apropie de biroul ei, deschise ușa fără să bată mai 
înainte și intră. Când îl văzu ieșind cu o figură dezamăgită, 
tânăra zâmbi. 

— Stau și mă întreb ce-o fi vrut de la mine, se trezi ea 
spunând cu voce tare intrând din nou în blocul operator. 

— Nu vrei să afli? 

Tânăra se opri, reținându-și un strigăt. 

— Îmi pare rău. Ar fi trebuit să vin mai devreme. Probabil 
te-ai fi ascuns și de mine, observă Peregrine Bradford 
amuzat. 

— Nu mă ascund niciodată! ripostă ea cu demnitate. 
Urcasem în camera de gardă atunci când l-am văzut pe 
doctorul King. Până să cobor, deja dispăruse! 

— Ai sosit totuși prea târziu pentru a afla ce dorea, 
obiectă el constatând cu îngrijorare că Rosalind îl evita pe 
Alan King. 

— Pot să-i telefonez... 

— Înainte de asta, am un mesaj pentru tine. 

— Sper că nu este vorba despre o urgenţă. Am avut 
destule pe ziua de astăzi! Oh, înseamnă că venise să-mi 
aducă vestea asta... 

— Nu, după părerea mea, voia să ştie dacă ești liberă. 

— Ce vreţi să spuneţi, domnule doctor? 

— Anna și Slade Forsythe mi-a trasat sarcina să te anunt. 
În seara asta dau o petrecere improvizată. Locuiesc în 
apropiere, așa că putem lăsa adresa și numărul de telefon la 
spital. 

— Noi? şopti ea tulburată. 

— Nu pot lăsa o tânără să iasă singură noaptea. E prea 
aproape ca să mai chemăm un taxi, zâmbi el. Și apoi, uneori 
e bine să recompensezi oboseala istovindu-te într-un alt 
mod! Eu sunt extenuat, tu de asemenea, și toţi invitaţii vor 
fi la fel, dar o schimbare ne va prinde bine. De altfel, o 
meriţi din plin. În orice caz, îti multumesc pentru 
colaborare. Te aştept într-o jumătate de oră în holul 
căminului infirmierelor, de acord? 

Individul dispăru înainte ca ea să mai apuce să-i dea un 
răspuns sau să refuze invitaţia sub un pretext oarecare. De 
fapt, voia într-adevăr să se ducă la petrecere. 

După ce făcu duș, tânăra se hotărî să se îmbrace cu o 
cămașă din satin gri deschis care împreună cu pantalonii de 
mătase neagră creau un efect foarte reușit. Se încălță cu o 
pereche de sandale negre cu tocul înalt care îi scoteau în 
evidenţă fineţea picioarelor. Își perie foarte bine părul și se 
machie uşor. În definitiv, era vorba despre o simplă 
petrecere între colegii din spital. 

— Eşti punctuală, observă Pelegrine privind-o admirativ. 
Ah, ai adus niște dulciuri! Bună idee! Probabil că Anna n-a 
avut timp să gătească pentru atâta lume! Eu am luat niște 
vin care mi-a rămas de la un chef organizat înainte de a 
pleca de la ultimul meu loc de muncă. 

Rosalind observă că avea în mână un pachet care 
provenea de la un magazin West End. 

— Bănuiesc că ştiaţi de petrecere, spuse ea. 

— Deloc. S-au hotărât în ultimul moment, dar spre 
norocul meu, am acasă un mic congelator. Să sperăm că 
totul va fi dezgheţat când vom ajunge. Sau îţi plac pateurile 
înghețate? 

Tânăra se relaxă. Peregrine Bradford era acum total 
diferit de omul care-i vorbise pe un ton aspru cu câtva 
timp în urmă. În aceste condiţii seara se anunţa foarte 
agreabilă. 

— Cine mai vine? întrebă Rosalind curioasă. O cunosc 
destul de puţin pe Anna, care mi l-a prezentat pe soțul ei, 
dar în afară de ei n-am mai cunoscut pe nimeni. 

Chirurgul îi pomeni de câțiva medici pe care îi întâlnise 
sau îi văzuse prin spital. Nu menţionă numele lui Allan King 
și asistenta spera să nu-i vadă mutra în seara aceea. 

— Şi Tony Murray? 

— EI este rareori văzut la genul ăsta de petreceri. Preferă 
distracţiile mai... familiale. 

Făcu o pauză şi apoi continuă: 

— Văd că i-ai spus Tony... atunci n-ai vrea să-mi spui și 
mie pe numele mic, măcar în ocazii ca cea din seara asta? 

Tulburată, ridică ochii spre el şi se înroși. 

— Din moment ce King beneficiază de același tratament, 
nu mă poţi refuza! 

— Desigur, dacă insistaţi. Cu ceilalţi, totul a venit de la 
sine, probabil din cauză că suntem din aceeași generaţie... 

— Cu alte cuvinte, eu sunt prea bătrân, spuse el cu un 
zâmbet strâmb. 

— Oh, nu, nu mă gândeam deloc la vârstă... de altfel, ar 
trebui să ştii că jumătate din personalul spitalului consideră 
că eşti bărbatul cel mai seducător de la Beattie's. 

— Şi cealaltă jumătate.... Rosalind? întrebă el ciocănind în 
ușa din stejar masiv. Mă întreb tu din ce categorie faci 
parte... Bună seara, Anna, sper că n-am întârziat. 

Rosalind o urmă pe stăpâna casei în încăperea în care se 
găsea vestiarul. Anna zâmbi când primi biscuiţii, pateurile și 
vinul. 

— N-am găsit nimic mai original, se plânse Rosalind. 

— E perfect. Avem mâncare pentru un batalion întreg! Ai 
o cămașă superbă... cred că a costat o avere. 

Își trecu mâna peste materialul sclipitor. 

— Ai grijă să nu te aşezi lângă Alan, îmbrăcată în hainele 
astea N-o să-și poată ţină mâinile acasă. 

— Oh... nu este aici? 

— Poate va apărea mai târziu! Mi-a spus că are o întâlnire. 

— Cu atât mai bine. Poate va veni însoţit de cineva. 

— Nu fi prea sigură de asta. De când ai venit tu la 
Beatrice, nu-și prea ascunde intenţiile. Se pare că n-a 
renunţat la ideea de a te cuceri. 

— Se înșală. Credeam că l-am făcut să înţeleagă acest 
lucru. 

— Îmi pare bine. Păcat că nu e și Wendy aici. Apropo, 
unde e? N-am avut timp săptămâna asta să stau de vorbă cu 
ea. Știu doar că a plecat. 

— Petrece un weekend cultural! Vizitează niște terme 
romane unde are de gând să facă baie. Trebuie să fie foarte 
amuzant. 

În clipa aceea, figura colegei ei se întunecă. 

— Ce este? Ce rău face dacă se duce acolo? 

— Perry ştie? 

— Da, i-am povestit totul şi a avut o reacţie ciudată. 
Spune-mi, Anna, care este problema? 

— Uite ce este... o să-ţi explic mai târziu, dar nu-i mai 
spune nimic lui Perry. Scuză-mă... a sunat cineva... Intră! Te 
voi prezenta imediat, în cazul în care n-o va face Perry! 

Rosalind intră cu fruntea sus în încăpere. Slade îi oferi 
un pahar de vin alb și făcu prezentarea invitaţilor. Apoi 
tânăra luă loc pe o canapea uriașă din catifea roşie. Ridică 
privirea și-l văzu pe Perry. De data asta îl privea nu ca 
asistentă, ci ca femeie, simţi ea. Inima începu să-i bată 

puternic în piept. Nu venise să se amuze, să se relaxeze? 
Atunci, de ce să nu profite de ocazie și să se poarte natural 
cu toată lumea? 

— E loc pentru două persoane dacă vrei să stai, îi spuse 
doctorului Bradford. 

— Pari... începu el să spună. 

— De ce oare chirurgii le acaparează pe cele mai 
frumoase infirmiere? spuse Charles Bing, un medic așezat în 
dreapta ei. 

— E nevoie de multe calităţi ca să fii o bună infirmieră de 
chirurgie, mai ales când sunt și plăcute la vedere... 

Rosalind izbucni în râs. 

— Aşa este, spuse Peregrine, mi se pare că gazda noastră 
arată superb în seara asta. 

— În schimb, infirmierele preferă medicii generaliști, care 
sunt mult mai simpatici, îi spuse Rosalind. 

— Acum veniţi la masă, cred că sunteți morţi de foame! În 
caz contrar, aţi fi apreciat complimentul! 

— Nu prea era original, observă ea ridicându-se cu 
greutate de pe pernele fotoliului. 

Se dezechilibră puţin și cavalerul ei o prinse de talie ca 
s-o susțină. Prin materialul subţire al bluzei, ea simţi căldura 
emanată de trupul lui Perry. O luă înainte și o conduse spre 
bucătărie, unde se găsea etalată mâncarea sub formă de 
bufet suedez. Se instalară apoi pe treptele scării de la 
primul etaj. Vestibulul se umpluse de infirmiere, studenți, 
medici din spital, aproape toți îmbrăcaţi în blugi. Anna se 
apropie de ei îngrijorată, dar Peregrine o asigură că 
petrecerea era extrem de reușită. Ea plecă, radiind de 

fericire. După ce termină de mâncat, chirurgul duse înapoi 
farfuriile și se înapoie cu o tavă încărcată cu prăjituri şi cafea 
aburindă. 

— Doar n-ai de gând să mănânci toate astea? 

— Nu chiar toate. Am constatat cu bucurie că știi să 
apreciezi bucătăria gustoasă. Nu-mi plac femeile care doar 
ciugulesc de ici-colo şi irosesc bunătate de mâncare. 

— Al doilea compliment într-o singură seară... sau doar 
unul și jumătate? 

— Mănâncă și nu te mai obrăznici! 

— Cine te aude, ar zice că ești director de școală, spuse 
ea regretându-și imediat cuvintele care aminteau de 
diferenţa de vârstă dintre ei.Din fericire, el nu băgă de 
seamă. 

— Ştii cumva când trebuie să se întoarcă Wendy? 

— Wendy? repetă tânăra, nedumerită. 

— Aş vrea să vorbesc cu ea imediat ce se întoarce. 

— A plecat pentru patru zile, din care două va sta la 
părinţii ei. Nu știu nimic mai mult. Ce s-a întâmplat, Perry? 
îndrăzni ea să întrebe, deoarece se simţea bine cu el în 
atmosfera aceea plăcută. 

— Nimic, dar trecutul nu se poate uita. 

„Trecutul... umbra întunecată pe care o va păstra pentru 
totdeauna ascunsă în el însuși“, dacă vor ajunge să se 
cunoască mai bine, se lamentă ea. 

— Ce ti s-a întâmplat? 

Oare nu avea nevoie de ajutor chiar în momentul acela? 
Puse mâna pe braţul lui și ridică ochii spre el. Mâneca largă 
a bluzei ei atingea încheietura goală a lui Peregrine. 

— Am pierdut o prietenă foarte dragă mie pentru că a 
făcut baie într-o apă poluată... 

— Oh! Da, e îngrozitor! 

EI îi mângâie satinul mătăsos al bluzei. 

— Atunci când mi-ai vorbit despre planurile lui Wendy, 
mi-am amintit pe loc de acel accident și ţin prea mult la 
oameni pentru a-i lăsa să-și riște viața fără să mișc un deget. 

Rosalind fu copleșită de o mare tristeţe. E adevărat că 
moartea acelei tinere fusese cumplită, dar Peregrine părea 
să fie şi acum îndrăgostit de ea. Niciodată nu va iubi pe 
altcineva, îşi spuse ea. 

— Şi păstrezi o amuletă ca dovadă a iubirii tale pentru ea, 
spuse ea aproape în șoaptă. 

— Da, spuse el cu o expresie ciudată în ochi. Într-adevăr, 
port medalionul femeii pe care o iubesc. Nu am nimic 
altceva de la ea și o feresc cu strășnicie de privirile 
indiscrete. 

— Din cauza asta ai operat cu un tricou sub bluză? 

— Ce simţ de observaţie ai, domnişoară, o ironiză el. 

Și tensiunea dintre ei se risipi. Anna sparse bisericuţele 
formate, pentru ca oamenii să se cunoască între ei. După 
două ore, Rosalind se trezi din nou în faţa lui Peregrine. Ea 
părea fericită şi nepăsătoare, dar masca aceea ascundea o 
adâncă tristeţe. Perry îi mărturisise că rămânea fidel iubirii 
lui din tinereţe. „Femeia pe care o iubesc“, spusese el. 

Pe la miezul nopții, apăru și Alan King. Se uită de jur- 
împrejur, o reperă pe Rosalind și își făcu loc până ajunse 
la ea. Tânăra asculta poveștile pescărești ale lui Charles 
Bing. 

— Bună seara... Eşti superbă... Parcă ai veni de pe o altă 
planetă cu bluza asta gri-argintie... Nu-mi pare rău că am 
trecut pe aici! 

Deși îl întâmpinase cu destulă răceală, el se așeză lângă 
asistentă și începu să soarbă în tihnă din paharul de whisky. 

Rosalind ar fi vrut să-i dea lui Alan replica pe care o 
merita, dar împrejurările nu erau favorabile unui duel 
verbal. Se mulţumi doar să aprobe vorbele lui Charles Bing, 
jucându-se în același timp cu lanţul de la medalion. 

— Scoate-l, dacă te deranjează, îi sugeră Alan. 

Ea scoase amuleta deasupra gulerului şi Alan o privi cu 
atenţie sporită. 

— Semnul Yin şi Yang? observă el cu un aer mirat. 

— E foarte răspândit, într-adevăr. 

— Și plin de semnificaţii. Unde oare am văzut unul 
asemănător? 

Păru să se gândească profund. 

— Ştiu... știu unde am zărit-o pe sora sau poate pe fratele lui. 

— La talcioc? Cu ocazia uneia din călătoriile tale? îl ironiză ea. 

De teamă să nu-l piardă, îl vâri din nou în deschizătura 
bluzei. 

— Nu. Celălalt era din lemn de abanos și argint, un bărbat 
și o femeie, Yin şi Yang. Era în sala de operaţii. 

Simti că cineva îi atinge braţul. 

— Dacă vrei, te conduc acasă, Rosalind, zâmbi Peregrin 
privind-o drept în ochi. Hai să ne luăm răms-bun de la 
gazde și să ne luăm pardesiele, mai adăugă el. 

Tânăra îngână câteva vorbe de despărţire celor doi 
interlocutori ai ei și se ridică din fotoliu. Uluit, Alan King o 
urmări cu privirea, ca și cum ar fi văzut o stafie. 


Capitolul 8 


— Pot să mă duc să-mi iau o cafea? întrebă domnișoara 
Stephen. 

— Sigură că da. Duceţi-vă amândouă. Eu prefer s-o 
beau pe-a mea aici, în timp ce lucrez. Trebuie să verific 
medicamentele și nu vreau să mă opresc în toiul trebii. 
Duceţi-vă și aduceţi-mi și mie ziarul de duminică, vă 
rog. 

Tânăra rămase pe gânduri câteva clipe. 

— Prietenul tău mai este la Londra? 

— Da, domnişoară. Pleacă marţi. Voia să merg cu el la 
parada din Regent Park, dar nu se poate! 

— De ce nu? Ai o mulțime de ore de recuperare. Dacă 
apare o urgenţă, n-o să fie cazul decât de o intervenţie 
scurtă sau care nu merită o pregătire specială. Doctorul 
Murray este în spital. N-am decât să-l sun. Pot să rămân eu 
aici în după-amiaza asta. Telefonează-i logodnicului tău și 
spune-i să vină să te ia într-o oră! 

— Oh, mulțumesc, domnişoară! Mă întorc pe la ora șase. 

— N-are rost să te grăbești, n-am nici un fel de plan. Să fii 
aici la şase şi jumătate. Așa îmi convine perfect. 

O privi uşor invidioasă pe colega ei cum se îndepărtează. 
Rosalind îl cunoscuse pe prietenul fetei și nu putea spune 
că-i plăcuse prea mult, dar era geloasă pe fericirea lor 
comună. 

Puse apa la fiert şi-şi pregăti cafeaua. 

Deodată, ușa batantă se deschise. Tânăra se înroși la faţă. 

— Miroase a cafea proaspătă și bună încă de la parter! 
spuse Peregrine Bradford. 

— Nu prea cred, abia am făcut-o. Pot să-ţi ofer și ţie o 
ceașcă, dacă vrei! 

— Ce zi frumoasă! Mulţumesc, o să stau acolo, spuse el 
așezându-se pe marginea unicei ferestre a blocului 
operator. 

— Fii atent! N-aş vrea să apar pe prima pagină a ziarelor: 
„Asistenta scoase un strigăt de groază atunci când chirurgul 
se prăvili în gol. Să fie vorba despre un accident sau despre 
o crimă?“ 

— Și asta ar fi un lucru important pentru tine? o întrebă 
el cu ochii fixaţi asupra părului blond al tinerei. 

— Cum să nu!? Nimănui nu-i place să ajungă pe prima 
pagină a tuturor ziarelor! 

Îi întinse o ceașcă de cafea cu un aer calm. „Am început 
să mă pricep la disimularea adevăratelor mele sentimente“ 
își spuse ea. 

— Ai dreptate... n-ar fi drept să fie tulburată o viaţă atât de 
liniștită ca a ta! 

— Sper că n-o s-o faci chiar tu, spuse oferindu-i cutia cu 
biscuiţi. 

— Eşti mereu atât de relaxată, Rosalind? Eşti într-adevăr 
infirmiera ideală, eficientă, mereu pregătită în caz de 
urgente şi plăcută în cadrul echipei. 

— Vă mulţumesc, domnule. 

— Nu mai fi ironică! Știu foarte bine când mă ironizezi cu 
adevărat, dar numai atunci când n-ai masca pe gură. 

Tânăra încerca să-și stăpânească râsul. De fapt, era 
bucuroasă că venise s-o viziteze și nu-și mai putu ascunde 
mult timp zâmbetul. Chirurgul se scotoci în buzunarul 
bluzei lui albe şi scoase un pieptene drăguţ din baga. 

— Este al meu? Unde l-ai găsit? 

— Anna m-a rugat să ţi-l dau. Credea că este al tău. M-a 
rugat ca nu cumva să uit şi mi-a spus că o să te văd cu 
siguranţă în dimineaţa asta. Așa că am venit. 

— Mulţumesc... Eşti în trecere? se interesă ea, puţin 
dezamăgită. 

— Nu, mai am de luat și niște lucruri și să mă interesez de 
întoarcerea lui Wendy. 

— Perry! Sunt sigură că se simte bine. Îţi înţeleg 
îngrijorarea, dar nu există decât o şansă la o mie ca ea să ia 
microbul acela. 

— De fapt, sunt foarte încăpățânat! Ce faci azi? Te duci la 
paradă cu pălăria de Paște pe cap? 

— Nu port niciodată așa ceva... Am prea mult păr. 

— Nu prea mult. Am fost încântat că ţi-ai pierdut 
pieptenul aseară. Îmi placi mai mult cu părul în vânt! 

Rosalind lăsă capul în jos. 

— Mi-a fost imposibil să-l stăpânesc azi-dimineaţă. 
Trebuia să-l strâng însă cu orice preţ, cel puţin în timpul 
programului! 

— Şi pentru tenis? 

Bănuind că este vorba despre o aluzie perfidă în 
întrebarea lui, ea ridică ochii și văzu că doctorul zâmbește. 

— Da, și pentru tenis, dar data viitoare o să las baltă 
mingile rătăcite! 

— Sper că nu din cauza mea. Am fost încântat de vizita pe 
care mi-ai făcut-o. Ce-ţi mai face spatele? 

Făcu un pas spre ea, dar Rosalind se dădu înapoi. 

— S-a cicatrizat complet, mulțumesc. N-are rost să mai 
urmez tratamentul. 

„Dacă înţeleg eu bine, încearcă să flirteze cu mine, își 
spuse Rosalind. Şi în timpul ăsta, nu se gândește decât la 
iubirea vieții lui, care a dispărut în mod tragic“. Nu compara 
oare toate femeile cu cea pe care o iubea atât de mult? Îi mai 
turnă încă o ceașcă de cafea şi în acest timp observă că era 
îmbrăcat foarte lejer. 

Ca și cum i-ar fi ghicit gândurile, el îi explică: 

— Mă duc să iau masa de prânz la niște prieteni, dar 
diseară mă întorc. O să dorm aici ca să fiu pregătit pentru 
orice eventualitate. 

— Nu e programată nici o operaţie și Tony este de gardă. 
Poţi să te duci acasă! 

— Acasă? A, da, fireşte. Aș putea să mă duc și acum, dar 
cei de acolo se pot lipsi foarte bine de prezenţa mea! 

Peregrine Bradford se încruntă: 

— Voi fi aici pentru ca lucrurile să meargă bine. Mi-ai face 
un mare serviciu dacă ai accepta să iei masa cu mine la 
„Vulturul“. În felul acesta, nu risc să mor de plictiseală. 

— Dacă vrei n-am nimic împotrivă, îi răspunse ea. 

Spre deosebire de cea din seara anterioară, invitaţia de 
acum era făcută de el însuși. 

Cine putea să-i reziste? Pe cine avea acasă la el, în cazul 
în care avea aşa ceva? Părinţi, vreo amantă, o duzină de 
pisici și de câini păzite de vreun servitor bătrân? 

Era cufundată încă în gânduri când intră ajutoarea de 
infirmieră însoţită de Alan King. Rosalind îi ceru imediat 
colegei ei să facă inventarul materialelor care abia sosiseră 
de la furnizor. 

— Chiar trebuie să facă asta în acest moment? o întrebă 
Alan în şoaptă. Speram să putem sta şi noi un pic liniștiți de 
vorbă. 

— Îmi pare rău. Nu se poate altfel. 

ÎL privi cu un aer nevinovat, dar cu un ușor zâmbet ironic 
pe buze. 

— Nu ne împiedică nimic să vorbim și aici. Te asigur că 
n-o să facă un zgomot atât de mare încât să ne deranjeze. 

— Nu prea îţi place de mine, Rosalind, nu-i aşa? 

— Ba da, Alan, dar n-am de gând să fac parte din șirul 
victimelor tale. Atâta vreme cât te consideri un leac 
miraculos pentru toate bolile acestor femei, nu se pune 
problema vreunui fel de prietenie între noi. Și te anunţ că 
nu intentionez să mă plimb cu tine pe Tamisa. 

Alan King măsură încăperea cu paşi mari, apoi se aplecă 
pe fereastră. 

— Cel puţin n-o să vină Perry să ne deranjeze! O zi bună! 
strigă el accentuând în mod exagerat fiecare silabă. 

Se întoarse spre ea și izbucni într-un râs maliţios. 

— M-a văzut... Mi-a aruncat o privire ucigătoare! Lui Perry 
nu-i place să te amesteci în treburile lui, adăugă el cu 
insolență. 

— Cred că mai degrabă se gândește că ai venit să 
împrumuțţi vreun dezinfectant sau pentiobarbital! 

— De data asta, cred că asta este ultima lui grijă! Unde se 
duce? 

— De unde să știu eu? 

— A ieșit de aici! A venit să-și ia rămas-bun înainte să 
plece, bănuiesc. 

— Într-adevăr, a trecut pe la blocul operator înaintea ta, 
dar doar pentru a-mi aduce un obiect pe care l-am uitat 
aseară la petrecere. Anna l-a trimis. 

— Fata asta are o faţă de înger... şi ochii ei verzi sunt atât 
de naivi! 

— Am impresia că ai început să vorbești aiurea. În cazul 
ăsta, te rog să mă scuzi. Eu am de lucru, spre deosebire de 
tine, poate. 

— Ce rea ești! Nu fac altceva decât să-ţi spun ce se șopteşte 
prin tot spitalul. Se pare că e ceva între tine și Perry. 

— Poftim? N-ai nici un drept să afirmi așa ceva... e o 
minciună. Pur și simplu a venit să mă ia și să mă însoțească 
la Anna, unde se ducea și el, asta e tot. Dac-ar fi să fie bârfiţi 
oamenii numai pentru că sunt văzuți împreună, atunci ar fi 
trebuit să fii bănuit și tu. În definitiv... m-am urcat în mașina 
ta și gestul ăsta nu m-a compromis deloc. 

— Lucru pe care îl regret nespus. Dar, ca un cavaler 
model ce sunt, am acceptat provocarea. E adevărat că 
sunteți amândoi foarte discreti. Acum știu în sfârșit al cui 
era tricoul de rugby care te făcea atât de atrăgătoare pe 
culoarul spitalului. 

— Dar e ridicol să-ţi imaginezi aşa ceva! Ai văzut și tu cum 
se poartă cu mine în sala de operaţii. Rareori îmi adresează 
vreo vorbă de laudă. 

Îi aruncă o privire sfidătoare. 

— Şi-n plus de asta, mi-a spus că a fost îndrăgostit de o 
femeie... care a murit în urmă cu puţin timp. 

— Te referi cumva la fata aceea care s-a îmbolnăvit de 
meningită după ce a făcut baie într-o apă poluată? 

— Stiai? 

— Am auzit vorbindu-se că evenimentul s-ar fi petrecut 
înainte de sosirea mea la Beatrice. A fost vorba despre un 
grup de studenţi. Unul din ei descoperise un izvor de 
apă caldă într-un lac natural. S-au scăldat în el ca să se 
amuze. 

— Nu pot să înţeleg. Ar fi putut să se întâmple oricui. 

— Perry este cel care a găsit-o și de aceea s-a simţit vinovat 
de producerea accidentului. 

— Şi o mai iubeşte și acum, spuse Rosalind cu tristeţe. 

— Atunci, în cazul în care povestea asta este adevărată, 
ceea ce nu prea cred, îmi mai rămâne totuși o speranţă. 
Când vei avea un weekend liber, te voi duce la plimbare pe 
Tamisa! 

După plecarea anestezistului, încercă să se concentreze 
asupra citirii unei cărţi, dar imaginea lui Peregrine Bradford 

îi revenea mereu în minte. Părea trist și în loc să se lupte cu 
O rivală vie, amintirea fetei moarte rămânea de neșters din 
mintea chirurgului. 

La ora șase, asistenta o întâmpină cu bucurie pe 
colega ei. 

— Ai avut o zi bună? o întrebă ea pe un ton cu totul diferit 
de cel folosit de Alan King când i se adresase lui Peregrine 
Bradford. 

— Minunată! 

— Aici, totul este calm. Ai făcut bine că ai făcut o plimbare 
în timpul ăsta. Acum plec și eu. 

— Ieșiţi în oraș, domnişoară? 

— Da... în principiu, da, îi răspunse ea încet. 

De ce acceptase să ia masa cu el? se întrebă ea când 
ajunse în căminul infirmierelor. Ajunsă în camera ei, 
îmbrăcă o bluză de un roz intens și un taior din jerseu de 
culoare verde deschis care se asorta perfect cu ochii, apoi își 
perie îndelung, părul bogat. În seara aceea se hotărâse să-l 
lase liber pe spate. Destul stătuse strâns toată ziua sub 
boneta de asistentă! Deodată, se auzi soneria telefonului și 
Rosalind se grăbi să răspundă. 

— Bună seara... Rosalind? 

— Wendy? Unde ești? Cum te simţi? 

— Bine, desigur! De ce întrebi? Din câte știu nici n-a 
deraiat vreun tren, n-a fost deturnat nici un avion și nici 
n-a avut loc vreun accident de mașină. 

— Oh, n-are importanţă... doar că mi s-a părut că te-ai 
întors mai devreme decât trebuia. 

— Nu sunt la Beatrice! Poţi să-mi faci un serviciu? Urcă în 
camera mea și vezi dacă e un pachet pentru mine. 

Tânăra se duse și văzu într-adevăr un colet. 

— E intact. 

— Perfect. Trebuie să confirm recepţia acestuia imediat, îi 
explică ea. 

— Când te întorci? 

— M-am hotărât să vin în seara asta și să mă văd mâine cu 
prietenii din Londra. Staţiunea termală nu era prea 
grozavă... era cam prăfuită, după părerea mea. 

— Ai făcut baie? 

— Bineînţeles, a fost foarte plăcut. Pe curând, nu mai am 
monede. 

N-avea nici un rost să-și facă griji, își spuse ea. Și totuși, 
nu reușea să uite figura îngrijorată a chirurgului atunci când 
vorbea despre riscurile scăldatului în asemenea ape. 

Peste o jumătate de oră, Rosalind cobori în hol unde o 
aştepta Peregrine. Se înfioră când îl văzu, îmbrăcat într-o 
cămașă de cașmir gri și un costum de catifea neagră 
elegant, dar foarte simplu. Atunci se hotărî să nu-și strice 
seara gândindu-se la Wendy. În definitiv, aflându-se 
într-un spital, ar primi numaidecât îngrijirile necesare în 
caz de alertă. 

— Bună seara, spuse ea. Eşti foarte punctual. 

— Să mergem prin grădină, vrei? E o seară foarte plăcută. 
Peste tot pe unde am fost astăzi oamenii erau foarte veseli. 
E plăcut să vezi familiile ieșite la picnic în zona rurală. 

Îi vorbi despre comitatul Surrey unde locuiau prietenii 
lui, dar nu pomeni nimic despre casa lui. 

Restaurantul era plin până la refuz, dar Peregrine 
Bradford reţinuse deja o masă. În timp ce vorbeau despre 
oamenii pe care îi cunoșteau amândoi, chirurgul deveni mai 
vorbăreţ. 

— Ce voia Alan azi-dimineaţă? 

— Cred că voia să împrumute niște materiale. Din 
nefericire pentru el, încuiasem deja totul. Probabil că mă 
blesteamă, pentru că acum e obligat să cumpere de la 
farmacie... din cauza mea. 

— Sper că te blesteamă din alte motive. 

— Desigur. În ziua în care va renunța la obiceiul ca, 
atunci când întâlnește o femeie, să-i facă în mod automat 
curte, relaţiile noastre se vor îmbunătăți. 

— Atunci când ești în uniformă, domnişoară, nici nu i-ar 
trece cuiva prin minte să te cucerească. Întruchipezi 
infirmiera perfectă, devotată în întregime profesiei, care 
n-are timp să se lase curtată! 

Ochii lui albaștri o priveau intens. Rosalind clipi din 
gene ca să ascundă emotia pe care o simţea în momentul 
acela. 

— Cu coafura asta... nu poţi lăsa pe nimeni indiferent. 
Eşti etrem de seducătoare! 

Tânăra ridică ochii spre el, ruşinată. El o privea cu un 
amestec de tristeţe și de dorință pătimașă. 

— Înseamnă că trebuie să întâlnesc un bărbat care să se 
arate interesat de mine. 

— N-o să fie nici o problemă, o asigură el. Am observat că 
te înţelegi bine cu băieţii de vârsta ta. 

— Studenţii mă plictisesc. 

Peregrine se întoarse spre ospătarul care se apropiase 
tiptil de el. Doctorul Bradford era căutat la telefon. 

— Scuză-mă, spuse el ridicându-se de pe scaun. Să nu 
pleci. 

Îi zâmbi şi-l urmă pe ospătar, lăsând-o într-o stare foarte 
plăcută. 

Dacă n-ar... încă o secundă și el ar fi putut... Ce? S-o ceară 
în căsătorie? Nu-i vorbise deloc de dragoste. Tânăra încercă 
să-şi alunge din minte asemenea gânduri. În definitiv, 
vorbea și el ca oricare alt individ în locul lui, îşi spuse ea. 

Chirurgul se întoarse cu un aer trist. 

— Ce s-a întâmplat? 

— A avut loc o încăierare în parc. Patru tineri au ajuns la 
urgenţă. Unul din ei are nasul spart. 

— Dar nu intră în atribuţiile tale, nu? 

— Nu există nici o regulă, dar băiatul are un ciob de sticlă 
în nas. Stagiarului îi este teamă că nu se prea pricepe la așa 
ceva, şi eu sunt de aceeași părere. Pot să fac intervenţia în 
secţia de chirurgie generală, dar aș avea nevoie de materiale 
ORL. 

— Vin cu tine, în felul acesta vom câștiga timp. Pe drum, 
îmi vei da lista cu materialele de care ai nevoie. 

În câteva secunde deveniseră niște adevărați 
profesioniști, lăsând în suspans momentele de tandrete, 
care probabil erau pierdute pentru totdeauna. 

Când ajunseră la spital, Rosalind alergă spre secţia ei cu 
cheile în mână. Luă rapid materialele necesare și se năpusti 
în lift ca să ajungă mai repede la chirurg... 

După operaţie, când Bradford se întoarse cu cămașa 
pătată de sânge, acesta vru să-și îmbrace haina de 
catifea, dar ea, după ce ezită câteva clipe, îi vorbi cu 
sinceritate: 

— Nu poti să ieși în oraș așa... Aș putea să mă duc să-ţi iau 
o cămașă curată din camera ta, dacă vrei. 

— Excelentă idee! Nu pot să mă plimb pe culoare gol 
până la brâu. 

Îi întinse cheile. 

— Sertarul din dreapta sus. Ia orice tricou. Rosalind... mai 
avem însă timp să bem o cafea. 

Asistenta zâmbi când îl văzu pe omul acela care nu mai 
avea nimic din chirurgul ursuz și rece de altădată. Ochii ei 
verzi străluceau de plăcere. 

Reveni gâfâind, cu cămașa în mână. 

— De ce ai alergat așa? Oricum, îţi sunt recunoscător. 

Când se apropie de el, Rosalind observă medalionul 
chirurgului, dar acesta era aşezat pe dos. Atunci când făcu 
niște mişcări pentru a se îmbrăca, i se păru că recunoaște 
semnul Yin și Yang, dar nu prea era sigură. 

— Domnule Bradford... spuse o infirmieră. Vă caută 
domnișoară Fletcher la telefon. Mi se pare că aţi lăsat un 
mesaj să vă contacteze atunci când se întoarce. 

— Perry la telefon. Ce-ai zice să bei un pahar împreună cu 
Rosalind și cu mine? îi propuse el pe un ton cât se poate de 
natural. 

Îi ascultă răspunsul și deodată Rosalind văzu că Perry se 
schimbă la față. Spuse câteva cuvinte, închise telefonul și 
ieşi trântind ușa. 

— Ce s-a întâmplat? îl întrebă Rosalind îngrijorată. 

— Poate că nimic... sper din toată inima să fie așa. 

— Ce ţi-a spus? 

— Că refuză invitaţia din cauză că o doare capul! 

Își cufundă privirea în ochii tinerei. 

— Sunt bucuros că ești cu mine, Rosalind... Trebuie să 
rămânem calmi, pentru ca ea să nu simtă cât de agitati 
suntem. 

Pe când așteptau liftul, el luă mâinile reci ale lui 
Rosalind în ale lui. 

— Nici nu știi cât mă bucur că ești alături de mine! 

O sărută ușor și-i mângâie o șuviță de păr care-i căzuse 
pe obraz. 

— Hai să mergem. Să ne comportăm în așa fel încât s-o 
facem să creadă că trecem pe la ea doar ca să aflăm cum s-a 
distrat. 


Capitolul 9 


— E fantastic! spuse Rosalind Mason punând telefonul în 
furcă. Domnișoara Fletcher este în afara oricărui pericol și 
este deja în convalescenţă. A început tratamentul doar de 
opt zile şi acum este vindecată aproape complet. 

— Datorită diagnosticării rapide, adăugă ajutoarea de 
infirmieră. Dacă dumneavoastră și doctorul Bradford n-aţi fi 
intervenit la timp, acum ar fi fost moartă. 

Rosalind îi trasă niște sarcini colegei ei și, simțindu-se 
obosită după dimineaţa petrecută în sala de operaţii alături 
de doctorul Murray, se retrase în biroul ei. Atunci își aminti 
vorbele lui Peregrine când Wendy manifestase primele 
simptome ale bolii. 

— În viata mea nu m-a durut capul atât de tare. De altfel, 
asta mi se întâmplă deastul de rar. 

— De când ai durerile astea? o întrebase ea. Ce poți să-i 
dai, Perry? 

Rosalind se apropie de patul prietenei ei care părea a se 
găsi într-adevăr într-o stare foarte proastă. Peregrine avea 
un aer extrem de îngrijorat. 

— Cred că am gripă, spuse bolnava. Probabil am răcit în 
sala de mese a hotelului unde era foarte frig! 

Rosalind atinse mâna fetei și tresărise. De când sosiseră 
în camera ei, starea ei se agravase considerabil. 

— Anunţă-l pe Charles Bing să vină imediat aici, îi șoptise 
chirurgul. 

Peste câteva minute, medicul se afla la căpătâiul tinerei. 

— Ce părere ai? îl întrebase Peregrine. 

— Dat fiind că știu despre existenţa unui caz anterior, 
cred că ai dreptate... Wendy? 

Ea întoarse spre el o faţă albă ca varul. 

— Trebuie să te internez de urgenţă. Te-ai molipsit cu un 
Virus. 

Fără să mai piardă nici o secundă, meningita fusese 
stopată cu ajutorul antibioticelor. Îi făcură o punctie 
lombară care duse la identificarea microbului și tratarea lui 
în consecinţă. 

Rosalind fusese izolată, pentru dezinfectare completă și 
până fu considerată aptă să se întoarcă în sala de operaţii, 
fără riscul de a produce o contaminare. Peregrine Bradford 
fusese supus acelorași proceduri și amândoi urmăreau 
progresele înregistrate de Wendy zi de zi. 

— Staţiunea termală și hotelul au fost închise până la 
întocmirea raportului comisiei de igienă. Wendy este 
singura turistă care s-a scăldat. 

— Ce s-ar fi întâmplat dacă Wendy ar fi stat în camera ei 
încă douăzeci și patru de ore fără să fi avut parte de 
îngrijire? întrebase domnișoara Stephen. 

— Ce rost are să ne mai gândim la asta? Dacă domnul 
doctor Bradford n-ar fi acţionat rapid, dat fiind că avusese 
de-a face cu un caz asemănător, ar fi fost moartă până 
acum. 

Rosalind zâmbi ușor şi adăugă: 

— Acum, meningita este vindecabilă. 

Tony Murray ieşi din sala chirurgilor. Părea îngrijorat. Își 
trecu mâna prin părul cărunt. 

— L-ai văzut cumva pe Bradford? Trebuia să-mi aducă 
niște lucruri de care am nevoie. Probabil că le-a lăsat în 
cabina portarului. În cazul în care le va aduce aici, ești 
drăguță să le trimiţi jos la parter, ca să nu mai trebuiască să 
urc mâine dimineață? 

— Nu cred că l-am văzut astăzi, îi răspunse Rosalind. 

Doctorul Bradford n-avea nici un motiv să vină la blocul 
operator, pentru că nu avea programate operaţii în 
următoarele două zile, își spuse ea. Dacă ar fi vrut să afle 
veşti despre Wendy, i-ar fi putut telefona lui Charles Bing. 
Acum, când prietena ei era salvată, Peregrine putea să se 
întoarcă din nou la amintirea dragă a tinerei moarte de 
meningită. Dacă se va mărita vreodată, o va face numai din 
interes, își spuse asistenta. În timpul celor câteva ore 
petrecute împreună în afara orelor de program, lui Rosalind 
i se păruse uneori că acestuia nu-i displăcea persoana ei. În 
realitate, probabil că o considera prea tânără și prea 
superficială ca să se îndrăgostească de ea. E adevărat că o 

invitase la restaurant și la o cină între prieteni, dar nu 
încercase niciodată s-o ia în braţe ca pe o amantă sau ca pe 
o soţie. 

În ultima vreme, atmosfera din blocul operator 
devenise cam apăsătoare. Personalul fusese impresionat 
foarte tare de boala domnișoarei Fletcher și nimănui nu-i 
mai ardea de glumă, nici măcar lui Alan King. Purtarea 
anestezistului o nedumerea pe Rosalind. ÎI studia uneori 
în sala de operaţii. Se schimbase foarte mult, în sensul că 
era mai serios și mai puţin preocupat de dorinţa de a o 
plăcea cu orice preț. Domnișoara Stephen era și ea tristă 
din cauza plecării logodnicului ei la cazarma din 
Germania. 

Rosalind era cufundată în gânduri, când deodată un 
zgomot o făcu să tresară. 

— Ai aflat? Wendy e salvată! o anunţă vesel Alan King. 

— Ştiu... e grozav! După o perioadă de convalescenţă, va 
putea să revină liniștită la serviciu. Trebuia să-i duc nişte 
reviste, pentru că a început să se plictisească! 

Anestezistul se așeză pe colţul mesei, chiar în locul în 
care își pusese medalionul care-i fusese furat. În mod 
instinctiv, îşi duse mâna la gât, ca să verifice dacă cel nou 
era la locul lui. 

— Nu prea te mai vezi cu el de când s-a îmbolnăvit 
Wendy, nu-i așa? 

— Cu cine? 

— Cu iubitul tău... haide, Rosalind... degeaba vrei să te 
ascunzi de mine. L-am văzut! 

— Ce vrei să spui, Alan? Ce ai văzut? 

— Medalionul cu Yin și Yang. Mi l-ai arătat de curând. 

— Şi tu mi-ai spus că ai văzut unul identic în sala de 
operaţii. Acum, ca prin farmec, urmează probabil să mi-l dai 
înapoi cu un aer nevinovat pe cel pe care mi l-ai furat chiar 
de pe acest birou! 

El o privi uluit şi izbucni în râs. 

— Probabil că ai un întreg depozit cu chestii de-astea! 
Ăsta îmi place... și apoi e mai decorativ, dar te rog să 
încetezi să mai faci un asemenea teatru ieftin, Rosalind! 
Serios, acum când aţi schimbat amuletele între voi? Doar 
n-o să vrei să mă faci să cred că nu știi ce poartă Peregrine 
la gât de ceva vreme! 

Rosalind păli. Cum îndrăznea să-și bată joc de amintirile 
dragi ale colegului lui? 

— E medalionul tinerei care a murit de meningită. Cel pe 
care l-ai luat probabil că semăna cu el... nu știu nimic, 
deoarece nu l-am văzut pe-al lui, contrar celor insinuate de 
tine. 

— Serios? 

Era evident că nu-i venea să creadă ce auzea. 

— Încearcă să-l vezi mai de aproape. 

Fl oftă. 

— De ce oare m-am trezit vorbind despre chestia asta? 
Habar n-am. În schimb, un lucru e foarte sigur și anume 
acela că nu va fi niciodată nimic între noi, Rosalind, adăugă 
el cu tristete în glas. 

Când o văzu că se pregătește să-i răspundă, el ridică 
mâna și spuse: 

— Eşti prima femeie pe care am dorit-o cu adevărat de 
când am divorțat. Da, poate ce-ţi spun te miră, dat fiind 
zvonurile care circulă despre mine. M-am căsătorit acum 
cinci ani, dar soţiei mele nu i-a plăcut deloc în Anglia. Îi era 
foarte dor de familia ei. 

— Şi tu nu o iubeai? 

— Nu e așa simplu cum crezi... Ne-am despărțit. Am 
crezut că viața îmi va fi mai uşoară fără ea, dar acum, când 
văd că tu mă respingi, doresc să mă apropii de valorile 
stabile ale existenţei, cum ar fi căsnicia și copiii. Ştiu că ce 
spun acum ţi se pare cam egoist din partea mea, dar atunci 
când am văzut-o pe Wendy atât de bolnavă, am simţit nevoia să 
mă întorc în Australia şi să pun punct vieţii mele de până acum. 

— Când pleci? Sau ăsta e un număr din programul tău de 
seducător? 

— Nu, e adevărat ce spun. Am telefonat deja în Australia 
ca să mă informez despre posibilităţile obținerii unui loc de 
muncă acolo. N-o să-ţi vină să crezi, dar sunt așteptat la 
spital cu braţele deschise. 

— Şi... soţia ta? 

— Nu-i displace ideea de a mă întoarce în Australia. Îmi 
oferă o ultimă șansă să mă așez la casa mea şi să devin un 
tată de familie responsabil! 

Rosalind râse, emoţionată. 

— Te și văd stând la ţară, înconjurat de o droaie de 
puradei! 

— Nici eu nu mă prea văd făcând așa ceva, dar cred că de 
asta am nevoie ca să mă eliberez din toate punctele de 
vedere. 

Anestezistul puse mâna pe umărul fetei, se aplecă spre 
ea oftând și o sărută ușor. 

— Consideră că e un sărut de adio! 

— La revedere, Alan, mă voi gândi la tine când voi fi în 
sala de operatii. Îţi urez să fii fericit... şi trimite-mi și mie o 
felicitare. 

— Asta în nici un caz! 

Tânăra se ridică de pe scaun și-l sărută pe obraz. 

— Îţi mulţumesc pentru această atenţie, spuse Alan. 

Și se depărtă rapid. 

La cantină, toată lumea se bucura de însănătoșirea rapidă 
a lui Wendy şi Anna Forythe chiar se gândea să dea o 
petrecere imediat ce tânăra se va pune pe picioare. 

— Apropo, Rosalind, m-am întâlnit cu Perry, care mi-a 
spus că o să vină şi el după cină la „Vulturul“. 

Se uită la faţa tinerei și observă că avea un aer obosit. 

— După cum arăţi, s-ar părea că e necesar să mai ieși din 
casă puţin. I-am propus lui Perry să te aducă și pe tine, în 
cazul în care nu ai alt program. 

— Nu... nu știu ce să zic. În ultima perioadă nu ne-am 
prea văzut. Poate că el are alte planuri. 

Anna zâmbi cu indulgență. 

— Vino dacă vrei, dar nu te simţi obligată s-o faci! Ştiu 
foarte bine că uneori simţi nevoia să rămâi singură. 

Rosalind îi făcu o vizită lui Wendy, dar vorbi cu ea având 
în față un geam. Nu mai era contagioasă, dar era mai bine 
ca personalul medical să păstreze distanţa, ca măsură de 
precauţie. Tânăra era în formă, dar murea de plictiseală și 
ameninţa că evadează dacă o mai ţineau mult prizonieră. 

— Se pare că te simţi mai bine, spuse o voce gravă în 
spatele ei. 

Rosalind se întoarse și-l recunoscu pe Peregrine 
Bradford. 

— De când ești aici? 

— De suficient timp ca să-mi dau seama că aţi stat destul 
la taifas şi că acum ar fi bine s-o lași să doarmă. 

Asistenta zâmbi și ridică din umeri. Se convinsese că 
individul avea puteri depline asupra ei. Îi simţi răsuflarea pe 
ceafă și mulţumi cerului că era îmbrăcată în uniformă. Cel 
putin în ţinuta asta credea că nu va îndrăzni să se apropie 
de ea. 

— Îţi vei petrece seara împreună cu noi? o întrebă el 
politicos. 

— Trebuie să mă spăl pe cap... Nu e stabilit nimic precis 
pentru seara asta, nu-i așa? 

— Ah! Acum știu că nu-ţi face nici o plăcere compania 
mea, comentă el pe jumătate serios, pe jumătate în glumă. 

— Anna mi-a vorbit despre o eventuală cină la „Vulturul“, 
dar era foarte mare gălăgie și am luat-o drept o invitaţie 
neoficială. 

— Așa este, și ne vom duce acolo împreună. Trec să te iau 
peste o jumătate de oră... 

— E un ordin sau o întrebare? se interesă ea fără să-și 
poată stăpâni un tremur al buzelor care dovedea cât de 
emoționată este. 

— Ti-am mai spus... A sosit vremea să te înveţe cineva 
cum să te porţi. S-a terminat cu femeile autoritare care 

dirijează totul în viaţă! Voi organiza o campanie care să 
promoveze întoarcerea bărbatului tradițional, puternic și 
dominator! 

— Nu mai spune! Așadar, specia asta era pe cale de 
dispariţie? Într-o zi o să te filmez în sala de operaţii în 
timpul vreunui uriaș miting de protest! 

Fl izbucni în râs. 

— Așa îmi placi! Începusem să cred că ţi-ai pierdut 
ascuţimea limbii. 

Rosalind îl urmări cu privirea. „De ce oare avea mersul 
atât de săltăreț și aerul acela fericit? Sunt o proastă că-i 
accept avansurile. Voi fi și mai nefericită, pentru că e 
evident că nu mă va iubi niciodată“. 

Îmbrăcată într-o rochie de culoare verde deschis, 
asistenta își perie îndelung părul și-l prinse apoi cu câte o 
clamă de o parte și de alta a tâmplelor. Privindu-se în 
oglindă, se gândi la Peregrine Bradford. Oare nu era mai 
bine să și le scoată și să-și lase părul blond să-i cadă pe 
umeri? Se fardă uşor, își luă pardesiul de lână și cobori în 
holul căminului. 

Chirurgul era deja acolo. O privi admirativ din cap până-n 
picioare. El era îmbrăcat ca în seara pe care voiseră să și-o 
petreacă la „Vulturul“, dar fuseseră chemaţi la o urgență. 

— Unde mergem? E vreme frumoasă. Am putea s-o luăm 
pe jos până la Anna acasă, ca ultima oară. Nu ești de gardă? 
se interesă el. 

Rosalind dădu negativ din cap. 

— Nici eu, şi în seara asta vreau să profit din plin de 
libertate. O să-i dăm plasă Annei! 

— Dar ea o să ne aștepte... 

— Nu prea cred. 

Deschise portiera mașinii lui sport şi o ajută pe Rosalind 
să se aşeze pe scaunul pasagerului. 

— Să uităm o vreme de problemele spitalului și să 
mergem să ne relaxăm într-un loc mai plăcut. 

Tulburată, tânăra nu găsi un pretext serios pentru a-l refuza. 

— Îmi place totuși să știu unde merg, murmură ea. 

— Nu fi curioasă. O să vezi când o să ajugem acolo. 

— Eşti exact ca mătuşa mea, nu poți să mă consideri un 
om adult. 

— Dar ești, Rosalind? o întrebă el făcându-i cu ochiul. 

Traversară Londra și se îndreptară spre o periferie pe 
care nu o cunoștea. 

— Sigur, am competenţa necesară să-mi îndeplinesc în 
mod corect sarcinile de serviciu şi, în consecință, voi avea 
parte de o lungă carieră! 

Tânăra spera ca semiintunericul din mașină să-i ascundă 
cât de cât furia. 

— Da, îţi recunosc meritele profesionale, dar când sunt 
cu tine, ca în seara asta, mi se pare că eşti... prea tânără... 
atât de tânără! 

Cu fața acoperită de șuviţele bogate ale părului, Rosalind 
se lăsă pe spătarul scaunului. Așadar, avusese dreptate. O 
considera eficientă în sala de operaţie, dar imatură în alte 
privinţe. 

— Când te aud vorbind așa, am impresia că am zece ani, 
se sili ea să glumească. Totuşi, cu alți oameni mă simt mai 
bătrână ca ei. 

— Cu oameni ca Alan? 

— Da, chiar și cu Alan. Îmi place foarte mult de el. E 
uneori nesuferit, dar are suflet bun! 

Aruncă o privire spre el ca să vadă ce efect produseseră 
cuvintele ei, dar el rămase impasibil. 

— Se spune că o să-ţi pierzi admiratorul. 

— Stiu. 

— Eşti supărată din cauza asta? 

— Întotdeauna este trist când vezi că-ti pleacă prietenii, 
dar nu trebuie să-ţi distrugi viața din cauza asta. 

— Am ajuns, spuse el calm. 

Peregrine parcă mașina pe o alee, în fața unei case 
situate pe malul râului. Turnul palatului Windsor se profila 
pe cerul luminat de luna plină. 

— Îi cunosc pe oamenii la care mergem? întrebă ea, 
intimidată. 

— Nu prea, şopti el scoțând cheile din buzunar. 

Rosalind făcu ochii mari când văzu că el descuie ușa de 
la intrare. Adună scrisorile care-i fuseseră vârâte pe sub ușă 
și le puse pe o măsuţă din hol. 

— Am venit să-mi iau corespondenţa; dacă dorești, putem 
să facem câte o cafea sau să mergem să bem ceva la bufetul 
din colț, îi propuse el. 

— Aici locuiești? 

Tânăra se uită de jur-imprejurul ei, încântată de ce 
vedea. Totul era aranjat cu gust. ÎI urmă pe chirurg în 
camera de zi: ferestrele uriașe dădeau spre fluviu. Încăperea 
era spațioasă și mobilată modern. Pe podea se aflau niște 
covorașe splendide. 

— E superb exclamă ea. 

— Mă ocup de lucrări când am timp. Salonul l-am 
terminat primul. 

Într-adevăr, perdelele, materialele și mobilierul erau noi. 

— Casa asta este a unei rude... Nu mai am pe nimeni în 
afară de un văr primar. O menajeră se ocupă de el şi de 
prietenii care stau uneori aici. În plus, fiul ei are grijă de 
voliera pe care am moștenit-o. Vino să vezi. 

Ajunseră într-un fel de seră care avea de o parte și de alta 
a pereţilor niște cuști uriașe pline cu papagali și canari. El îi 
privi cu tristeţe. 

— Nu-ti plac? 

— Detest păsările închise! mărturisi el. Se pare că și tu 
ești de aceeași părere. 

— Da, dar dacă s-au născut și au fost crescute în volieră, 
poate că nu sunt atât de nefericite. Le vei păstra? 

— Sunt aici de multă vreme și, în afară de asta, băiatul 
care le îngrijește le adoră. De fapt, i-am sugerat să le 
considere ca fiind ale lui... 

— Ar trebui să i le dai lui Alan. 

— Lui Alan? Ce vrei să spui? Știu că plecarea lui e cam în 
pripă, dar nu părea prea amator să-mi vorbească despre 
asta. 

— Se duce la soţia lui, în Australia. Și-a găsit de lucru 
acolo şi pare suficient de matur ca să ducă o viaţă de familie 
exemplară. 

— Credeam că pleacă... din motive personale. Nu știam 
că mai e îndrăgostit de soţia lui! 

— Se pare că încă mai este, spuse Rosalind. 

— Şi tu regreti plecarea lui? 

— Eu? Deloc. Nu obişnuiesc să frecventez bărbaţi însuraţi 
şi oricum nu cred că însemnam mare lucru pentru el. 

— Ştii foarte bine că nu e adevărat ce spui. Ciudat, dar 
eram convins că pleacă din spital din cauza ta... pentru că 
impresia mea este că era într-adevăr îndrăgostit de tine. 

Tânăra lăsă capul în jos. 

— Mie mi se pare că a lut o hotărâre foarte înţeleaptă, 
spuse ea cu vehemență în glas. 

— Cafea? Aici, uneori îmi reușește. 

— Perfect! Deci, n-o să fiu nevoită să-mi pun un şorțuleţ 
alb și să joc rolul de fată în casă, spuse Rosalind râzând. 

— Aş fi putut să încerc, dar tu ești o femeie emancipată, 
Rosalind! 

— Hai să ajungem la un compromis. Spune-mi unde se 
găsesc ceștile, sticla cu lapte, zahărul... 

Peregrine Bradford arătă cu degetul spre un dulap. Când 
totul fu gata, luară loc pe canapeaua confortabilă care avea 
vederea spre grădină. Perdelele erau trase și lumina din 
încăpere era plăcută. Stăpânul casei se ridică și puse 
Nocturnele lui Chopin. Rosalind ascultă emoţionată 
primele măsuri ale melodiei care îi tulbura visele după 
faimosul concert de la spital. 

După cafea, acceptă să bea un păhărel de lichior. Nu-și 
dorea decât un singur lucru: să se bucure de acele clipe și 
de prezența bărbatului care stătea lângă ea pe canapeaua 
tapisată cu o stofă în tonuri pastel. 


SIMBOLUL DRAGOSTEI 157 


Tânăra îi umplu din nou ceașca și i-o întinse. Peregrine îi 
atinse mâna care începu să-i tremure și vărsă câteva picături 
în farfurioară. 

— Vezi ce neîndemânatică sunt? Nu obișnuiesc să beau 
dintr-un serviciu atât de scump! Ceștile astea nu prea 
seamănă cu cele de la spital. 

Apoi, sperând că nu se făcuse de râs, zâmbi cu teamă. 

— Mă întreb de ce nu ţi-a spus Alan ce planuri are. 
Probabil că mâine o să afle tot spitalul. 

— De fapt, ar fi stat bucuros de vorbă cu mine, dar voia 
mai ales să lămurească o neînțelegere. 

— Oh! Voia oare să lase o impresie frumoasă în secţie? Ce 
mai era de data asta? A împrumutat materiale și a uitat să le 
aducă înapoi? 

— Nu, era vorba de ceva mai personal 

Fl îi luă ceașca din mână, o puse pe măsuţa joasă şi se 
apropie de ea. 

— Se înșelase în legătură cu o problemă care ne priveşte 
pe amândoi. 

— Ce problemă? se grăbi ea să întrebe ridicându-și 
privirea candidă spre el. Lucrăm împreună într-o atmosferă 
foarte plăcută și sunt foarte bucuroasă că fac parte din 
echipa ta... 

— Mi-a spus că ai un medalion, o amuletă... 

— Da, răspunse ea uluită. Am cumpărat-o recent de la 
talcioc ca s-o înlocuiesc pe cea care se pare că mi-a furat-o 
Alan. 

— El credea că le-am schimbat între noi ca semn al iubirii 
noastre. 

— Dar e absurd! L-a văzut pe-al meu, dar trebuia să afle 
că n-am nici o legătură cu al tău... Știu că tu-l porți ca 
amintire de la tânăra moartă de meningită. N-o s-o uiţi oare 
niciodată? 

— La un moment dat m-am simţit vinovat, dar nu atât de 
mult cât îţi închipui. Eram îndrăgostit, dar era o iubire de 
băiețandru. Pierderea acestei prietene m-a afectat destul de 
mult, dar apoi m-am luat cu munca și n-am mai avut timp 
pentru viaţa sentimentală! 

Îi mângâie uşor încheietura mâinii. Atingerea lui o făcu 
să se înfioare. 

— Uneori, visam la perechea ideală. Femeile cu care mă 
întâlnesc în general sunt persoane puternice și dure... și nu 
asta caut eu. Infirmierele sunt în fiecare an din ce în ce mai 
tinere și majoritatea șefilor de secţie sunt fie măritate, fie 
logodite, fie practică... amorul liber. 

— Dar sunt sigură că ai avut ocazia să întâlnești femei 
foarte frumoase... 

— Căutam pur şi simplu imposibilul: o tânără care să fie 
feminină, cu păr frumos, un chip adorabil, un caracter 
generos și ochi mari nevinovaţi în care să-mi văd propriul 
suflet. Arată-mi medalionul tău, Rosalind. 

Ca hipnotizată, îşi scoase lănțişorul fin de la gât şi puse 
medalionul în mâna lui. Chirurgul făcu și el la fel și scoase 
copia identică a semnului Yin și Yang. 

— Unde l-ai găsit? E exact ca al meu! 

— L-ai lăsat pe birou și a căzut într-unul din pantofii mei 
pe care o asistentă scrupuloasă m-a obligat să-i las în biroul 
ei înainte să ies pe culoar. Când am vrut să mă încalț, am 
simțit că mă jenează ceva și uite ce am descoperit! 

— De ce nu mi l-ai dat înapoi? Ar fi trebuit să-ţi dai seama 
c-o să-mi lipsească... 

— L-am pus în buzunar, fără să știu de fapt ce reprezintă 
până în ziua în care... 

Ochii îi străluciră brusc. 

— Am recunoscut simbolul gravat pe medalion, amuleta 
pe care o ating atunci când toate îmi merg anapoda, care mă 
reconfortează când sunt singur și, aşa cum ţi-am mai spus, 
care este singurul lucru pe care îl am de la femeia pe care o 
iubesc. 

— Dar eu credeam... 

Preţ de câteva clipe ezită, neîndrăznind să creadă ceea ce 
i se întâmplă. Acum ce putea să facă decât să se lase atrasă 
de forța magnetică a îmbrăţișării lui? Se găsea în braţele 
bărbatului pe care îl iubea din tot sufletul și care îi exprima 
cu atâta tandrete pasiunea care îl copleşise! Un bărbat care 
așteptase să cunoască dragostea perfectă alături de femeia 
vieţii lui şi ea era întruchiparea acestui vis. 

Mâinile lui Rosalind îl prinseră de gât și-i mângâiară 
părul bogat și mătăsos de pe ceafă. Apoi buzele lor se 
contopiră sub semnul Yin și Yang care le uni destinele 
pentru totdeauna. 


Sfârşit 


